Ihthijaaj kuri massala nubelumun MMC aa dhekolhah Assad court ah | Mihaaru\nނޫސްވެރިކަމުގެ އެވޯޑު ދިނުމުގެ ހަފުލާގައި ރާއްޖެ ޓީވީން ހިމޭން އިހްތިޖާޖެއް ކުރަނީ: އެ މައްސަލަ ނުބަލަން އެމްއެމްސީން އޮތީ ނިންމާފައި-- ފޮޓޯ/ މިހާރު\nރާއްޖެ ޓީވީން އިހްތިޖާޖްކުރި މައްސަލަ ނުބެލުމުން އެމްއެމްސީއާ ދެކޮޅަށް އަސްއަދު ކޯޓަށް މައްސަލަ ހުށަހަޅައިފި\n24 ނޮވެމްބަރ 2017 - 18:09 31 comments\nމިދިޔަ އޮކްޓޫބަރު މަހު އެމްއެމްސީން ބޭއްވި ނޫސްވެރިކަމުގެ އެވޯޑް ދިނުމުގެ ހަފުލާގައި ރާއްޖެ ޓީވީގެ ނޫސްވެރިން ވަނީ ބްރޯޑްކާސްޓިން ކޮމިޝަނާ ދެކޮޅަށް އިހްތިޖާޖްކޮށްފަ އެވެ. ކަޅު ޓީޝާޓް ލައިގެން ބްރޯޑްކޮމްއާ ދެކޮޅު ޝުއޫރުތަކެއް ލިޔެފައިވާ ބޯޑްތަކެއް ހިފައިގެން ތިބެ ރާއްޖެ ޓީވީގެ ނޫސްވެރިން ވަނީ އެ ހަފުލާގައި ހިމޭނެ އިހްތިޖާޖެއް ކޮށްފަ އެވެ.\nއެ މައްސަލަ އެމްއެމްސީގެ ސަމާލު ކަމަށް އަސްއަދު ގެންނެވުމުން އެ ކައުންސިލުން ނިންމާފައި އޮތީ އެ މައްސަލަ ބަލަން ނުޖެހޭ ކަމަށެވެ. އައްސަދު އެމްއެމްސީއާ ދެކޮޅަށް ކޯޓަށް މައްސަލަ ހުށަހެޅުއްވީ އެ ނިންމުމާ މެދު ހިތްހަމަ ނުޖެހިގެންނެވެ.\nއަސްއަދު މިއަދު ވިދާޅުވީ އެ ހަފުލާގައި ރާއްޖެ ޓީވީގެ ނޫސްވެރިން އިހްތިޖާޖް ކުރި މައްސަލަ އެއްވެސް ގޮތަކަށް ނުބަލަން އެމްއެމްސީން ނިންމުމަކީ ޒިންމާދާރު ކަމެއް ކަމަށް އޭނާ ގަބޫލު ނުކުރައްވާ ކަމަށެވެ. ނޫސްވެރިކަމުގެ އެވޯޑް ދިނުމުގެ ބޮޑު ހަފުލާއެއްގައި އެފަދަ ކަމެއް ކުރުމަކީ ހުރިހާ މީޑިއާތަކާއި ނޫސްވެރިންނަށް ގޮންޖަހައި ކުރި ކަމެއް ކަމަށާއި އެކަން ހިނގި ގޮތް ބެލެން ޖެހޭނެ ދެކެވަޑައިގަންނަވާ ކަމަށް އަސްއަދު ވިދާޅުވި އެވެ.\n"އަޅުގަނޑު ރާއްޖެ ޓީވީއާ މެދު އަދި އެއްވެސް މީޑިއަކާ މެދު ވެސް އެއްވެސް މައްސަލައެއް ނެތް. އެކަމަކު ނޫސްވެރިންގެ އެންމެ ބޮޑު އެވޯޑް ހަފްލާގައި މިކަހަލަ ކަމެއް ހިނގީމަ ތަހުގީގެއް ނަމަވެސް ހިންގައި، އެކަން ހިނގި ގޮތް ނަމަވެސް ބަލާލަން ޖެހޭ ކަމަށް އަޅުގަނޑު ދެކެނީ. އެކަމަކު މައްސަލަ ނުބަލަން ނިންމުމަކީ އެމްއެމްސީ ފަދަ ގާނޫނީ ޝަހްސަކުން ކުރުން އެންމެ ޒިންމާދާރު ކަމެއް ކަމަށް އަޅުގަނޑު ނުދެކޭތީ މައްސަލަ ހުށަހެޅީ،" އާންމުންގެ ތެރެއިން އެމްއެމްސީއަށް އިންތިޚާބު ކޮށްފައިވާ އަސްއަދު ވިދާޅުވި އެވެ.\nއެވޯޑް ހަފުލާގައި އިހްތިޖާޖް ކުރި މައްސަލާގައި ރާއްޖެ ޓީވީން ކުރިން ބުނެފައިވަނީ ބްރޯޑްކާސްޓިން ކޮމިޝަނުން ރާއްޖެ ޓީވީއާ މެދު ބޭ އިންސާފުން ފިޔަވަޅު އަޅަމުންދާއިރު އެމްއެމްސީން އެކަން ހުއްޓުވަން ޖެހޭ ކަމަށެވެ.\nބްރޯޑްކާސްޓިން ކޮމިޝަނާ ދެކޮޅަށް ރާއްްޖެ ޓީވީން އިހްތިޖާޖްކުރީ ތިން ފަހަރެއްގެ މަތިން އެ ސްޓޭޝަން ޖޫރިމަނާކުރި މައްސަލާގަ އެވެ. އެންމެ ފުރަތަމަ 250،000ރ. އިން ޖޫރިމަނާ ކުރުމަށް ފަހު އޭގެފަހުން އިތުރު އެއް މިލިއަންގެ ޖޫރިމަނާއެއް ރާއްޖެ ޓީވީއަށް ވަނީ އައިސްފަ އެވެ. އެންމެ ފަހުން ރާއްޖެ ޓީވީއަށް އައީ 500،000ރ. ގެ ޖޫރިމަނާ އެކެވެ.\nއިތުރު ލިޔުންތައް ނޫސްވެރިކަން މޯލްޑިވްސް މީޑިއާ ކައުންސިލް ރާއްޖެ ޓީވީ އެމްއެމްސީ އެވޯޑްސް


އައްޑޫ ސިޓީގެ3އަވަށެއްގައި ޤާއިމްކުރެވޭ "ގޭދޮށު މަސް ޕްލާންޓް" ޤާއިމުކުރުމުގެ މަސައްކަތަށް ކޮންސަލްޓެންސީގެ ޚިދުމަތްފޯރުކޮށްދޭނެފަރާތެއްހޯދުމަށް\nއިންޑިއާ ސަރުކާރުގެ އެހީގައި އައްޑޫ ސިޓީގެ3އަވަށެއްގައި ޤާއިމްކުރެވޭ "ގޭދޮށު މަސް ޕްލާންޓް" ޤާއިމުކުރުމުގެ މަސައްކަތަށް މިއިދާރާއަށް ކޮންސަލްޓެންސީގެ ޚިދުމަތްފޯރުކޮށްދޭނެ ފަރާތެއްހޯދުމަށް ކުރެވުނު ނަންބަރު:(IUL)426-AA/426/2019/471 އިޢުލާނަށް އެއްވެސް ފަރާތަކުން ބީލަން ހުށަހަޅާފައިނުވާތީ މިދެންނެވުނު އިޢުލާން ބާޠިލުކޮށް މިމަސައްކަތަށް އަލުން ފުރުސަތު ހުޅުވާލެވެ.\nވީމާ، މިޚިދުމަތްފޯރުކޮށްދެއްވުމަށް ޝައުގުވެރިވެލައްވާ ފަރާތްތަކުން އެކަމަށްއެދި ބިޑް ހުށަހެޅުއްވުންއެދެމެވެ. 2020 ޖަނަވަރީ 06 ވާ ހޯމަ ދުވަހުގެ ހެނދުނު 10:00ން ފެށިގެން 2020 ޖަނަވަރީ 08 ވާ ބުދަ ދުވަހުގެ މެންދުރު 12:00އާއި ހަމަޔަށް އައްޑޫ ސިޓީ ކައުންސިލްގެ އިދާރާއިން ބިޑް ޑޮކިއުމެންޓް ލިބިވަޑައިގަންނަވާނެއެވެ.\nބީލަން ބަލައިގަތުމާއި، އަދި ބީލަންހުޅުވުން އޮންނާނީ 2020 ޖަނަވަރީ 09 ވާ ބުރާސްފަތި ދުވަހުގެ 13:00ގައި ކައުންސިލްގެ އިދާރާގެ ހޯލްގައެވެ.\nބީލަމާއި ގުޅިގެން މައުލޫމާތެއް ސާފުކުރައްވަން ބޭނުންވާނަމަ 2020 ޖަނަވަރީ 06 ވާ ހޯމަ ދުވަހުން ފެށިގެން 2020 ޖަނަވަރީ 08 ވާ ބުދަ ދުވަހުގެ 14:00 އާއި ދެމެދު ތިރީގައިވާ އެޑްރެހަށް މެއިލްކޮށްދެއްވުން އެދެމެވެ. މި މެއިލްއަށް ފޮނުވޭ ސުވާލުތަކުގެ ޖަވާބު، 2020 ޖަނަވަރީ 08 ބުދަ ދުވަހުގެ 16:00 ގެ ކުރިން، ބިޑް ބައްލަވައިގެންނެވި ހުރިހާ ފަރާތްތަކުގެ މެއިލްއަށް ފޮނުވޭނެއެވެ.\nކޮޕީ : procurement@adducity.gov.mv\nޕަބްލިޝްކުރި ތާރީޚު: 06 ޖަނަވަރީ 2020\nޕަބްލިޝްކުރި ގަޑި: 0836\nސުންގަޑި: 08 ޖަނަވަރީ 2020 1200


ދުޢާ އިޖާބަވުމުގެ ޝަރްޠުތައް – shafiu.mv\nދުޢާ އިޖާބަވުމުގެ ޝަރްޠުތައް\nSeptember 1, 2020 މުޙައްމަދު ޝާފިޢު\nﷲ ގެ ޙަޟްރަތުން އިޖާބަވަނިވި ޤަބޫލުކުރެވިގެންވާ ދުޢާއެއް ކުރުމަށްޓަކައި ބައެއް ޝަރްޠުތައް އެދުޢާގައި ހުންނަންޖެހޭނެ ކަމަށް އަންނަނިވި ދަލީލުތަކުގެ އަލީގައި، ޢިލްމުވެރިން ބަޔާންކުރައްވާފައިވެއެވެ.\n1- ﷲ ތަޢާލާ ނޫން އެހެން ފަރާތަކަށް ދުޢާނުކުރުން. ދުޢާކުރުމުގައި ﷲ އިޚްލާޞްތެރިވުން. އިބްނު ޢައްބާސް ރަޟިޔަﷲ ޢަންހުމާއަށް ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. إِذَا سَأَلْتَ فَاسْأَلِ اللهَ وَإِذَا اسْتَعَنْتَ فَاسْتَعِنْ بِاللهِ ” . رواه الترمذي (2516) . وصححه الألباني في صحيح الجامع . “ތިބާ ކަމަކަށް އެދި ދަންނަވާނަމަ ފަހެ ހަމައެކަނި ﷲ ތަޢާލާގެ ޙަޟްރަތުން އެދި ދަންނަވާށެވެ. އަދި ތިބާ ވާތްގަށް އެދޭނެމަ އެހަމައެކަނި ﷲ ތަޢާލާގެ ޙަޟްރަތުން ވާތްގަށް އެދޭށެވެ”\nމިއީ ﷲ ތަޢާލާގެ ވަޙީ ބަސްފުޅު ގެ މާނައެވެ. ( وَأَنَّ الْمَسَاجِدَ لِلَّهِ فَلا تَدْعُو مَعَ اللَّهِ أَحَدًا ) الجـن/18 މާނައީ: “އަދި މިސްކިތްތައް ވަނީ ﷲ އަށެވެ. ފަހެ، ތިޔަބައިމީހުން ﷲ އާއެކު އެހެން އެއްވެސް ފަރާތަކަށް އަޅުކަން ނުކުރާހުށިކަމެވެ.” މިއީ ދުޢާގެ ޝަރްޠުތަކުގެ ތެރެއިން އެންމެ މުހިންމު ޝަރްޠެވެ. މި ޝަރްޠާނުލައި ދުޢާ ޤަބޫލުނުވާ ހުއްޓެވެ. އަދި އެއްވެސް ޢަމަލެއްވެސް ނުއުފުއްލެވޭ ހުއްޓެވެ. މަރުވެފައިވާ މީސްމީހުންގެ ކައިރިން ކަންކަމަށް އެދި ދަންނަވާ މީހުންނާއި، މަރުވެފައިވާ މީހުން މެދުވެރިކޮށް ﷲ އަށް އެދި ދަންނަވާ މީހުން މީސްތަކުގެ ތެރެއިން ވެއެވެ. އެބައިމީހުން ހީކުރާ ގޮތުގައި އެ ޞާލިޙު މީހުން މެދުވެރިކޮށް އެބައިމީހުންނަށް ﷲ ތަޢާލާއާ ކުއްތަންވެވެއެވެ. އަދި މިފަދަ މީސްތަކުން ޤަބޫލުކުރާ ގޮތުގައި އެބައިމީހުންނަކީ ﷲ ގެ ޙަޟްރަތުގައި އެއްވެސް އަގެއް ނެތް ފާފަވެރިބައެކެވެ. އެހެންކަމުން އެމީހުންގެ ދުޢާ ﷲ ތަޢާލާ އިޖާބަކުރެއްވުމަށް ބުރެ ބޮޑަށް މަރުވެފައިވާ ޞާލިޙު ތަޤްވާވެރި މީހުން މެދުވެރިކޮށް ދުޢާކުރުމުން ދުޢާ އިޖާބަކުރައްވާނެ ކަމުގައި އެމީހުން ދެކެއެވެ. ﷲ ތަޢާލާގެ މި ވަޙީ ބަސްފުޅު އެބައިމީހުންނަށް ރައްދަކަށް ފުދެއެވެ. ﴿وَإِذَا سَأَلَكَ عِبَادِي عَنِّي فَإِنِّي قَرِيبٌ أُجِيبُ دَعْوَةَ الدَّاعِ إِذَا دَعَانِ فَلْيَسْتَجِيبُوا لِي وَلْيُؤْمِنُوا بِي لَعَلَّهُمْ يَرْشُدُونَ﴾ – البقرة 186 “އަދި ތިމަންއިލާހާމެދު ތިމަންއިލާހުގެ އަޅުން ކަލޭގެފާނާ ސުވާލުކޮށްފިނަމަ، (ކަލޭގެފާނު ވިދާޅުވާށެވެ) ފަހެ، ހަމަކަށަވަރުން ތިމަންއިލާހީ (އެއުރެންނާ) ކުއްތަންވެ ވޮޑިގެންވާ އިލާހެވެ. ތިމަންއިލާހުގެ ޙަޟްރަތަށް ދުޢާކޮށްފިނަމަ ދުޢާކުރި މީހާގެ ދުޢާ، އިޖާބަ ކުރައްވަމެވެ. ފަހެ، އެއުރެން ތިމަންއިލާހަށް އިޖާބަދޭހުށިކަމެވެ. އަދި އެއުރެން ތިމަން އިލާހަށް އީމާންވާހުށިކަމެވެ. (އެއީ) އެއުރެންނަށް ތެދުމަގު ލިބުމަށްޓަކައެވެ.”\n2- ހުއްދަވެގެންވާ ތަވައްސުލުގެ ބާވަތްތަކުގެ ތެރެއިން ބާވަތެއް ބޭނުންކޮށްގެން ﷲ އަށް ކުއްތަންވުން.\n3- ދުޢާކުރުމަށްފަހު އިޖާބާގައި އަވަސްއަރައިނުގަތުން. އޭގެ މާނައަކީ ތިމަންނާ މިހާރު ދުޢާކުރާތާ މިވެނި އެވެނި ދުވަހެއް ވެއްޖެއެވެ އަދިވެސް އިޖާބައެއް ނުވެޔޭ ކިޔައި، ދުޢާ އިޖާބަވުން ލަސްވެގެން އުޅުމެވެ.\nރަސޫލު الله ޞައްލަ الله ޢަލައިހިވަސައްލަމަ ޙަދީޘްކުރެއްވެވިއެވެ. ((لَا يَزَالُ يُسْتَجَابُ لِلْعَبْدِ مَا لَمْ يَدْعُ بِإِثْمٍ أَوْ قَطِيْعَةِ رَحِمٍ، مَا لَمْ يَسْتَعْجِلْ)) قِيْلَ: يَا رَسُوْلَ اللهِ، مَا الْاِسْتِعْجَالُ؟ قَالَ: ((يَقُوْلُ: قَدْ دَعَوْتُ، وَقَدْ دَعَوْتُ، فَلَمْ أَرَ يَسْتَجِيْبُ لِيْ، فَيَسْتَحْسِرُ عِنْدَ ذَلِكَ، وَيَدَعُ الدُّعَاءَ)) (رواه مسلم ) މާނައީ: “އަޅާ ފާފައަކަށް ނުވަތަ ރަޙިމްގެ ގުޅުންކެނޑުމަށް ދުޢާ ނުކުރާހާ ހިނދަކު، އޭނާ އަވަސްއަރައިނުގަންނަ ކަމުގައިވަނީނަމަ އޭނާގެ ދުޢާ އިޖާބަ ކުރެއްވޭނެއެވެ. އެހިނދު ސުވާލުކުރެވުނެވެ. އޭ الله ގެ ރަސޫލާ އެވެ! “އަވަސްއަރައިގަތުމަކީ ކޮބައިތޯއެވެ؟” އެކަލޭގެފާނު ޙަދީޘްކުރެއްވެވިއެވެ. “އޭނާ ބުނެތެވެ. އަހަރެން ދުޢާކޮށްފީމެވެ. ދުޢާކޮށްފީމެވެ. އަދިވެސް އަހަރެންގެ ދުޢާ އިޖާބަކުރައްވާތަނެއް އަހަންނަކަށް ނުފެނެއެވެ. ދެންފަހެ ދުޢާކުރުމަށް ފޫހިކޮށް އޭނާ ދުޢާކުރުން ދޫކޮށްލަތެވެ.”\nއިބްނުލް ޤައްޔިމް ރަޙިމަހު الله ވިދާޅުވެފައިވެއެވެ. “އިޖާބަ އަވަސްނުވުމުގެ ސަބަބުން ދުޢާކުރުން ދޫކޮށްލާ މިހާގެ މިސާލަކީ، އޮށްތަކެއް އިންދައި އެއަށް ފެންދީ ބަލަހައްޓަމުންއައިސް، މެވާއެޅުން ލަސްވުމުން އެ ދޫކޮށްލާ މީހާގެ މިސާލެވެ.” (الجواب الكافي)\n4- ދުޢާކުރުމުގައި ފާފައަކަށް އަރައިގަތުމަށް އަދި ރަޙިމުގެ ގުޅުން ކެނޑުމަށް ދުޢާ ނުކުރުން. ޙަދީޘްގައިވާ ފަދައިންނެވެ. ((لَا يَزَالُ يُسْتَجَابُ لِلْعَبْدِ مَا لَمْ يَدْعُ بِإِثْمٍ أَوْ قَطِيْعَةِ رَحِمٍ، مَا لَمْ يَسْتَعْجِلْ)) (رواه مسلم ) މާނައީ: “އަޅާ ފާފައަކަށް ނުވަތަ ރަޙިމްގެ ގުޅުންކެނޑުމަށް ދުޢާ ނުކުރާހާ ހިނދަކު، އޭނާ އަވަސްއަރައިނުގަންނަ ކަމުގައިވަނީނަމަ އޭނާގެ ދުޢާ އިޖާބަ ކުރެއްވޭނެއެވެ.”\n5- ﷲ ތަޢާލާއާ މެދު ހެޔޮކޮށް(އީޖާބީކޮށް) ހީކުރުން\nޤުދުޞިއްޔަ ހަދީސެއްގައިވެއެވެ. أَنَا عِنْدَ ظَنِّ عَبْدِي بِي– رواه البخاري (7405) ومسلم (4675)– މާނައީ: “ތިމަން އިލާހު ވޮޑިގެންވަނީ ތިމަން އިލާހުގެ އަޅާ ތިމަންއިލާހާމެދު ހީކުރާ ގޮތެއްގެ މަތީގައެވެ.” އެހެން ޙަދީޘެއްގައި ވެއެވެ. ادْعُوا اللَّهَ وَأَنْتُمْ مُوقِنُونَ بِالْإِجَابَةِ ” رواه الترمذي , وحسنه الألباني في صحيح الجامع (245). މާނައީ: “ދުޢާ އިޖާބަކުރައްވާނެކަން ތިޔަބައިމީހުން ޔަޤީންކުރާ ޙާލު ތިޔަބައިމީހުން ﷲ އަށް ދުޢާކުރާށެވެ.”\n6- ދުޢާ ދެންނެވޭ ފަރާތުގެ މާތްކަމާއި މަތިވެރިކަން އިޙްސާސްކޮށް، ހިތް ޙާޟިރުކޮށްހުރެ ދުޢާކުރުން. ނަބިއްޔާ ޞައްލަﷲ ޢަލައިހި ވަސައްލަމަ ޙަދިޘްކުރައްވާފައިވެއެވެ.\nوَاعْلَمُوا أَنَّ اللَّهَ لَا يَسْتَجِيبُ دُعَاءً مِنْ قَلْبٍ غَافِلٍ لَاهٍ ) روى الترمذي (3479) والحديث حسنه الألباني في صحيح الترمذي .\nމާނައީ: ” އަދި ތިޔަބައިމީހުން ދަންނާށެވެ. ހަމަކަށަވަރުން ޣާފިލު، ކިޔޭ ނުކިޔޭ އެއްޗެއް ނޭނގޭ ހިތަކުން ކުރާ ދުޢާއެއް ﷲ ތަޢަލާ އިޖާބަނުކުރައްވައެވެ.”\n7- ކެއުމާއި ބުއިން ޙަލާލުވުން. ﷲ ތަޢާލާ ވަޙީކުރައްވާފައިވެއެވެ. ( إنَّمَا يَتَقَبَّلُ اللَّهُ مِنَ الْمُتَّقِينَ ) –المائدة 27 މާނައީ: “ތަޤްވާވެރީންގެ ކިބައިން މެނުވީ ﷲ ތަޢާލާ ޤަބޫލުނުކުރައްވަތެވެ.” ކެއުމާއި ބުއިން ޙަލާލު ނޫން އަދި ޙަރާމްގޮތުގައި ހޯދާފައިވާ އަންނައުނު ލާ މީހަކު ކުރާ ދުޢާ އިޖާބަނުވާނޭ ކަން ބަޔާންކުރައްވަމުން ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\nإنَّ اللَّهَ طَيِّبٌ لَا يَقْبَلُ إلَّا طَيِّبًا، وَإِنَّ اللَّهَ تعالى أَمَرَ الْمُؤْمِنِينَ بِمَا أَمَرَ بِهِ الْمُرْسَلِينَ، فَقَالَ تَعَالَى: ﴿يَا أَيُّهَا الرُّسُلُ كُلُوا مِنْ الطَّيِّبَاتِ وَاعْمَلُوا صَالِحًا﴾، وَقَالَ تَعَالَى: ﴿يَا أَيُّهَا الَّذِينَ آمَنُوا كُلُوا مِنْ طَيِّبَاتِ مَا رَزَقْنَاكُمْ﴾ ثُمَّ ذَكَرَ الرَّجُلَ يُطِيلُ السَّفَرَ، أَشْعَثَ، أَغْبَر،َ يَمُدُّ يَدَيْهِ إلَى السَّمَاءِ: يَا رَبِّ! يَا رَبِّ! وَمَطْعَمُهُ حَرَامٌ، وَمَشْرَبُهُ حَرَامٌ، وَمَلْبَسُهُ حَرَامٌ، وَغُذِيَ بِالْحَرَامِ، فَأَنَّى يُسْتَجَابُ لِذَلِكَ؟!–رَوَاهُ مُسْلِمٌ\nމާނައީ: “ހަމަކަށަވަރުން ﷲ އީ އެންމެ ރަނގަޅު ފަރާތެވެ. (އެބަހީ: އެންމެހާ އުނި ސިފަތަކުން ހުސްޠާހިރުވެވޮޑިގެންވާ އިލާހެވެ.) ރަނގަޅު އެއްޗެއް މެނުވީ، އެއިލާހު ޤަބޫލެއް ނުކުރައްވައެވެ. އަދި އެއިލާހު މުއުމިނުންނަށް އަމުރު ކުރައްވާފައިވަނީ، ރަސޫލުންނަށް އަމުރުކުރެއްވި ފަދައިންނެވެ. ފަހެ، ﷲ ތަޢާލާ ވަޙީކުރެއްވިއެވެ. “އޭ ރަސޫލުންނޭވެ. ޙަލާލު ރަނގަޅު ތަކެތިން ތިޔަބައިމީހުން ފަރިއްކުޅުއްވާށެވެ. އަދި ޞާލިހު ޢަމަލުކުރައްވާށެވެ.” އަދިވެސް ﷲ ތަޢާލާ ވަޙީކުރެއްވިއެވެ. “އޭ އިމާންވި މީސްތަކުންނޭވެ. ތިމަންއިލާހު ތިޔަބައިމީހުންނަށް ދެއްވި (ޙަލާލު) ރަނގަޅު ތަކެތިން ކައި އުޅޭށެވެ.”\nއިބްނުލް ޤައްޔިމް ރަޙިމަހުﷲ ވިދާޅުވިއެވެ. “ޙަރާމް ތަކެތި ކެޔުމަކީ ދުޢާގެ ބާރު ދަށްވާ ކަމެކެވެ.”\n8- ދުޢާކުރުމުގައި ޙައްދު ފަހަނައެޅުމާ ދުރުހެލިވުން. ﷲ ތަޢާލާ ވަޙީކުރައްވާފައިވެއެވެ. ( ادْعُوا رَبَّكُمْ تَضَرُّعاً وَخُفْيَةً إِنَّهُ لا يُحِبُّ الْمُعْتَدِينَ ) الأعراف/55 މާނައީ: “މަޑުމޮޅިކަމާއި، ވަންހަނާ ގޮތުގައި، ތިޔަބައިމީހުންގެ ރައްބަށް ދުޢާކުރާށެވެ! ހަމަކަށަވަރުން، ހައްދުފަހަނަޅައިދާ މީހުންދެކެ އެއިލާހު ލޯބިވެވޮޑިގެނެއް ނުވެތެވެ.”\nޢިލްމުވެރިން ވިދާޅުވާގޮތުގައި ދުޢާކުރުމުގައި ޙައްދުފަހަނަ އަޅައި ދެވެނީ ޙަރާމް ކަންކަމަށް ދެންނެވުމާއި، މުސްތަޙީލު ކަމަކަށް އެދި ދެންނެވުމާއި، ދުޢާކުރާ އިރު ބޭކާރު ތަފްޞީލުތަކުން ދުޢާ ދެންނެވުމުންނެވެ.\nޙަރާމް ކަމަކަށް ދުޢާކުރުމުގެ މިސާލު: ރިބާގެ ލޯނެއް ލިބޭނެ ގޮތް މެދުވެރިކުރެއްވުން އެދި ދުޢާކުރުން\nމުސްތަޙީލުކަމަކަށް އެދި ދުޢާކުރުމުގެ މިސާލު: ރަސޫލުކަން ދެއްވުން އެދި ދުޢާކުރުން\nބޭކާރު ތަފްޞީލް ތަކުން ދުޢާކުރުމުގެ މިސާލު: ދަރިޔަކު ދެއްވުން އެދި ދުޢާކުރާއިރު ލޮލުގެ ކަޅީގެ ކުލަ މުށިކުލައިގެ ދަރިޔަކު ދެއްވާނދޭވެ މިފަދައިން ދުޢާކުރުން.\nމި އުންމަތުގެ ބަޔަކު ދުޢާކުރުމާއި ސާފުޠާހިރުވުމުގައި ހައްދުފަހަނަ އަޅާ ދާނޭ ވާހަކަ ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ.\nعن عبد الله بن مغفل أنه سمع ابنَه يقول : ( اللَّهُمَّ إِنِّي أَسْأَلُكَ الْقَصْرَ الْأَبْيَضَ عَنْ يَمِيْنِ الْجَنَّةِ إِذَا دَخَلْتُهَا ، فَقَالَ : أَيْ بُنَيّ سَلِ اللهَ الْجَنَّةَ وَتَعَوَّذْ بِاللهِ مِنَ النَّارِ ، فَإِنِّيْ سَمِعْتُ رَسُولَ اللهِ صَلَّى اللَّهُ عَلَيْهِ وَسَلَّمَ يَقُولُ : إِنَّهُ سَيَكُونُ فِي هَذِهِ الْأُمَّةِ قَوْمٌ يَعْتَدُونَ فِي الطّهُورِ وَالدُّعَاءِ ) رواه أبو داود (096) وصححه الألباني في صحيح أبي داود .\nޢަބްދުﷲ ބިން މުޣައްފަލް ރަޟިޔަﷲ ޢަންހުގެ އަރިހުން ރިވާވެގެންވެއެވެ. ޢަބްދުﷲ ގެ ދަރިކަލުން މިފަދައިން ދުޢާކުރައްވަނިކޮށް ޢަބްދުﷲ އެއްސެވިއެވެ. “ޔާ ﷲ! މިއަޅާ ސުވަރުގެ ވަދެއްޖެއްޔާ، ސުވަރުގޭގެ ކަނާއަތް ފަރާތުގައިވާ ހުދުކުލައިގެ ގަނޑުވަރު ދެއްވުން އެދި ހަމަކަށަވަރުން މިއަޅާ އިބައިލާހަށް ދަންނަވަމެވެ.” ޢަބްދުﷲ ވިދާޅުވިއެވެ. “ދަރިފުޅާއެވެ! ސުވަރުގެ ދެއްވުން އެދި ﷲ އަށް ދަންވާށެވެ. އަދި ނަރަކައިން ރައްކާތެރިކުރެއްވުން އެދި ﷲ އަށް ދަންވާށެވެ! ފަހެ ހަމަކަށަވަރުން ރަސޫލުﷲ ޞައްލަﷲ ޢަލައިހި ވަސައްލަމަ މިފަދައިން ޙަދީޘްކުރައްވާތީ ތިމަން އަޑުއެހީމެވެ. “ޠަހާރަތުގައްޔާއި ދުޢާކުރުމުގައި ޙައްދުފަހަނަ އަޅައިދާނޭ ބަޔަކު މިއުންމަތުގައި ވާނެއެވެ.”\nދުޢާކުރުމުގެ ޙައްދުފަހަނަ އަޅައި ދިޔުމޭ ބުނެވޭ ބަހުގެ މާނައަކީ ދުޢާކުރާއިރު ބޭކާރު ތަފްޞީލްތަކުން ދެންނެވުމެވެ. މިސާލަކަށް ދަރިޔަކު ދެއްވުން އެދި ދުޢާކުރާއިރު ލޮލުގެ ކަޅީގެ ކުލަ މުށިކުލައިގެ ދަރިޔަކު ދެއްވާނދޭވެ މިފަދަ ބޭކާރު ތަފްސީލުތައް ހިމަނައިގެން ދުޢާކުރުމެވެ. ޠަހާރަތުގައި ޙައްދުފަހަނަ އަޅާ ދިޔުމޭ ބުނެވޭ ބަހުގެ މާނައަކީ ވުޟޫކުރާއިރު ދޮންނަން ސުންނަތްވެގެންވާ ޢަދަދަށްވުރެ ގިނައިން ފަށްކުޅައުމާއި، އަދި ނަޖިހުން ޠާހިރުވުމުގައިވެސް މާގިނަ ފަހަރު މާގިނަ ވަޤުތު އެކަމުގައި ހޭދަކުރުމެވެ.\n9- ވާޖިބުކަން ކަން ދޫކޮށްލާފައި ދުޢާކުރުމައިގެން މަޞްޣޫލު ނުވުން. މިސާލަކަށް ފަރްޟު ނަމާދު އަދި މައިންބަފައިންގެ ޙައްޤުތައް އަދާކުރުމުގެ ބަދަލުގައި، އެކަންކަން ނުކޮށް ދުޢާކުރުމައިގެން ނޫޅުން. ޖުރައިޖުގެ ވާހަކައިން މިކަން އަހަރެމެންނަށް ވަރަށް ރަނގަޅަށް އެނގެއެވެ. ޖުރައިޖު ސުންނަތް ނަމާދު ކުރުމަށްޓަކައި ހުއްޓާ މަންމަ ގޮވާލުމުން މަންމައަށް އިޖާބަ ނުދިނުމުން، ﷲ ތަޢާލާ ޖުރައިޖު އިމްތިޙާނު ކުރެއްވިއެވެ. މަންމަ ޖުރައިޖުގެ މައްޗަށް ކުރި ދުޢާ އިޖާބަވިއެވެ.\nސުންނަތް ކަންކަމަށްވުރެ ވާޖިބު ކަންކަން އިސްވާނެއެވެ. ސުންނަތް ނަމާދަށްވުރެ މައިންބަފައިންގެ ޙައްޤުތައް އަދާކުރުން އިސްކަން ދޭން ޖެހޭނެއެވެ. ވާޖިބު ދޫކޮށްލުމަކީ ޙަރާމް ކަމެކެވެ. ފާފަވެރިވާނޭ ކަމެކެވެ. ސުންނަތް ކަމެއް ދޫކޮށްލުމަކީ ފާފަވެރިވާނޭ ކަމެއް ނޫނެވެ. ދުޢާކުރުމަކީ ސުންނަތް އަޅުކަމެކެވެ. އެހެންކަމުން ވާޖިބުތައް އަޅާފައި ނުވަތަ ވާޖިބުތަކަށް ބުރޫ ގޮތަށް ދުޢާކުރުމައިގެން މަޝްޣޫލުވުމަށް އިސްކަން ދީގެންނުވާނެއެވެ.\nޚުލާޞާ: ތިބާގެ ދުޢާ އިޖާބަވާން އެދޭނަމަ\nހ- ﷲ އަށް އިޚްލާޞްތެރިކަމާއެކު ދުޢާކުރާށެވެ.\nށ- ހުއްދަ ތަވައްސުލު ބޭނުންކޮށްގެން ދުޢާކުރާށެވެ.\nނ- ދުޢާ އިޖާބަވުން ލަސްވެގެން ނޫޅޭށެވެ.\nރ- ފާފައަކަށް ނުވަތަ ރަޙިމުގެ ގުޅުން ކެނޑުމަށް ދުޢާ ނުކުރާށެވެ.\nބ- ﷲ ތަޢާލާއާ މެދު އީޖާބީކޮށް ވިސްނާށެވެ.\nޅ- ޣާފިލުނުވެ، ހިތް ޙާޟިރުކޮށްގެން ދުޢާކުރާށެވެ.\nކ- ކެއުމާއި ބުއިމާއި އުނުފޭރާން ޙަލާލުކުރާށެވެ.\nއ- ދުޢާކުރުމުގައި ޙައްދުފަހަނައެޅުމުން (ބޭކާރު ތަފްޞީލުން) ރައްކާތެރިވާށެވެ.\nވ- ވާޖިބުކަންމަށް ބުރޫ އަރުވާފައި ދުޢާކުރުމައިގެން ނޫޅޭށެވެ.\nكتاب الدعاء لمحمد بن إبراهيم الحمد .\nމުސްތަޖާބު ދުޢާދުއާދުޢާދުޢާ އިޖާބަކުރެއްވުންދުޢާ އިޖާބަވުންދުޢާކުރުން\nނަމާދު ޖަމްޢުކުރާނަމަ ރަވާތިބު ސުންނަތްތައް ކުރާނީ ކިހިނެއް؟\nމިސްކިތް ބިނާކުރުމަށްޓަކައި ޒަކާތުގެ ފައިސާ ބޭނުން ކުރުން


Valencia aa beheygothun Soba athugai javaabeh neh\nވެލެންސިއާ ބެހޭގޮތުން ސޮބާއަތުގައި ޖަވާބެއް ނެތް!\nވެލެންސިއަގެ ކޯޗް ސޮބާހް މުހައްމަދު --- ފޮޓޯ: އެފްއޭއެމް\nމި އަހަރު ސީޒަނަށް ވެލެންސިއާއިން މަސައްކަތް ފަށައިގަތީ، މިދިޔަ ދެ އަހަރަށް ވުރެ ފޯރީގަ އެވެ. މިދިޔަ އަހަރު ގްރީން ސްޓްރީޓަށް ކާމިޔާބު ހޯދައިދިން ކޯޗް ސޮބާހް މުހައްމަދާއެކު މަސައްކަތް ފަށައިގަނެ، ވެލެންސިއާގެ އުންމީދުތައް ވެސް ހުރީ މަތީގަ އެވެ.\nނަމަވެސް، ހަގީގަތަކީ، ވޭތުވެދިޔަ ނުވަ އަހަރުވެސް ވެލެންސިއާގެ ހާލަތެވެ. ތަކުރާރުކޮށް އެއް މަންޒަރެއް ނުވަ އަހަރު ފެނިގެން ދިއުމުން އެ ހާލަތު އޮތީ ވެލެންސިއާގެ ސަގާފަތަކަށް ވެފަ އެވެ. އެވެ. ވެލެންސިއާ އާއި ސޮބާ ވެސް ސީޒަނަށް ތައްޔަރުވީ އެކަމަށް ޖަހަން ޖެހޭ ހިސާބުތައް އެންމެ ރަނގަޅަށް ހަދައިގެންބާއޭ ސުވާލު އުފެދުނެވެ.\nލީގްގައި އޮންނަން ބޭނުންވާ ވަނަ އަށް ވާސިލު ވުމުގައި ވަކި ޓާގެޓެއް ކަނޑައެޅިއިރު، ވެލެންސިއާ އާއި ސޮބާއަށް އޮތީ އެންމެ ފުރަތަމަ ކުރަން ޖެހޭ މަސައްކަތް ނުކުރެވި އެވެ. އެއީ ވޭތުވެދިޔަ ނުވަ އަހަރުން ފެށިގެން އޮތް ސަގާފަތް ބަދަލު ނުކުރެވި އެވެ.\nސޮބާ ވެލެންސިއާއަށް އިރުޝާދު ދެނީ --- ފޮޓޯ: އެފްއޭއެމް\nދެހާސް ސޯޅަ ވަނަ އަހަރު ސީޒަނަކީ، ނިއު ރޭޑިއަންޓަށް އުނދަގޫ ސީޒަނެކެވެ. އޭގެ ކުރީ އަހަރުގެ ލީގް ޗެމްޕިއަނަށް، ލީގްގެ ގަދަ ހަތަރެއް ވެސް އަތު ނުވި އެވެ. ސީޒަން ނިންމާލީ ހުސްއަތާ އެވެ. އެއީ ވޭތުވެދިޔަ ހަތް އަހަރު ތެރޭވެސް ނިއު ރޭޑިއަންޓަށް ކުރިމަތިވި އެންމެ ދަށް ސީޒަނެވެ.\nއޭރު ނިއު ރޭޑިއަންޓްގެ ބޯޑުގައި ހިމެނޭ ބޭފުޅަކު ވިދާޅުވި ގޮތުގައި އެ އަހަރު ސީޒަނަށް ފަހު ބޯޑު އުވާލީ ޖެހިޖެހިގެން ދެ ވަނަ އަހަރެއްގައި މަންޒަރު ތަކުރާރުވުމުގެ ބިރުން ސަލާމަތާށެވެ.\n"އަޅުގަނޑުމެން އިންތިހާބުވެގެން އެއް އަހަރު ހޭދަ ކުރީ، އެ އަހަރު ވަރަށް ބޮޑަށް ދަށަށް ދިޔަ މުސާރަ ބަރާބަރަށް ނުދެވި ކާމިޔާބެއް ނުހޯދި ދިޔަ ސީޒަނެއް އަޅުގަނޑުމެންނަށް ހާސްކަން ކުރިމަތިވި ޖެހިގެން އަންނަ އަހަރުވެސް އެހެން ވެދާނެ ކަމަށް، އެހެންވެ އެ ހަލަތު ބަދަލު ކުރެވޭނެ ބަޔަކަށް ފުރުސަތު ދޭން ބޯޑު އުވާލާފައި އިންތިހާބަށް ގޮވާލީ އަޅުގަނޑުމެން ބޭނުމެއް ނުވި ޖެހިޖެހިގެން ދެ އަހަރެއްގައި ނިއުއަށް އެހެން ދިމާވާކަށް،" އޭނާ ވިދާޅުވި އެވެ. "ޖެހިޖެހިގެން އައި އަހަރު އެހެން ދިމާވިނަމަ ނިއު އަށްވެސް އުނދަގޫވާނެ އެ ހާލަތު ބަދަލު ކުރަން އޭރުން އޮންނާނީ އެ ހާލަތު ކުލަބުގެ ތެރޭގައި ތައްގަނޑު ޖެހިފަ އެކަހަލަ ހާލަތެއް ޖެހިޖެހިގެން ތަކުރާރު ވާނަމަ އެކަން ބަދަލު ކުރަން ވަރަށް މަސައްކަތް ކުރަން ޖެހޭނެ."\nމާލޭ ލީގްގައި ވެލެންސިއާ ކުޅުނު މެޗެއްގެ ތެރެއިން --- ފޮޓޯ: އެފްއޭއެމް\nލަފާ ކުރެވޭ ގޮތުގައި ވެލެންސިއާ ދިމާވީ އެހެންނެވެ. ކުރީގެ އަށް އަހަރުންސުރެ އޮތް ހާލަތު ބަދަލު ނުވެ އޮތީ އެވެ. އެންމެ ފުރަތަމަ ކުރަން ޖެހޭކަމަކީ އެ މަސައްކަތެވެ. ބައިވަރު ފައިސާތަކެއް ހަރަދުކޮށް ކުޅުންތެރިން ލައްވައި ސޮއިކޮށް ޓެކްނިކަލް އޭރިއާއިން އެކަނި މަސައްކަތް ކުރުމަކުން އެ ހާލަތު ބަދަލެއް ނުކުރެވޭނެ އެވެ.\nސޮބާއަށް ރަނގަޅަށް ހިސާބު ނުހެދުން\nގްރީން ސްޓްރީޓްގައި މިދިޔަ އަހަރު ސޮބާ ކުރި މަސައްކަތައް ތައުރީފު އޮއްސަން ޖެހެ އެވެ. އެ ކުލަބު ފުރަތަމަ ޑިވިޝަންގައި ވާދަ ކުރި ފުރަތަމަ އަހަރު މާލޭ ލީގްގެ ދެ ވަނައިގައި ނިންމާލުމަކީ، ފުރަތަމަ ޑިވިޝަނަށް އަލަށް އައިސް ކުލަބަކުން ހޯދި އެންމެ ރެނގަޅު އެއް ނަތީޖާއެވެ. އެ ޓީމާ އެއް ވަނައިގައި އޮތް މާޒިޔާއާ ޕޮއިންޓްގެ ގޮތުން ހަމަހަމަ އެވެ. މާޒިޔާއަށް ކުރި ލިބެނީ ގޯލްގެ ތަފާތުންނެވެ.\nވެލެންސިއާގައި ސޮބާއަށް އެ ޖާދު ނުދެއްކުނެވެ. އެންމެ ބޮޑު މައްސަލައަކީ، އޭނާ ޓީމަށް ގެނައި ކުޅުންތެރިންގެ ފެންވަރު މިނެ ކިރާ ނުލެވުމެވެ. އީގަލްސްއަށް ކުޅުނު އަންސަރު އިބްރާހިމް (އަންކޮ) ވެލެންސިއާ ގުޅުނު ނަމަވެސް އޭނާގެ ފެންވަރު ވަނީ ފަނޑުވެފަ އެވެ. އީގަލްސްއާ އެކެ 2015 ވަނަ އަހަރު ދެއްކި ކުޅުމަކީ އޭނާގެ އެންމެ ރަނގަޅު ސީޒަނެވެ. އެކަހަލަ ރަނގަޅު ސީޒަނެއް ވެލެންސިއާއައެކު ދެއްކުނުނަމަ ވެލެންސިއާގައި އަންކޮށް ތަފާތަކަށް ވީހެވެ.\nވެލެންސިއާގެ ކީޕަރު ޖޫން ކޮޗީ، ކުރިން ރާއްޖޭގައި ހޭދަ ކުރި ދެ ސީޒަންގައި ވެސް ތަފާތު މޮޅު ކުޅުމެއް ދެއްކި އެވެ. ނަމަވެސް މި އަހަރު ވެލެންސިއާގައި އޭނާގެ ކުޅުން ފެންނަނީ ވަރަށް ދަށްކޮށެވެ. އޭނާގެ އެވަރެޖު ކުޅުންވެސް މި ސީޒަންގައި ނުދެއްކެ އެވެ.\nވެލެންސިއާ އާއި ޓީސީ، ދެ ވަނަ ބުރުގައި ކުޅުނު މެޗުގެ ތެރެއިން --- ފޮޓޯ: އެފްއޭއެމް\nޓީމަށް ގެނައި ބިދޭސީ ކުޅުންތެރިންވެސް ގެނެވުނީ ސީޒަން ފެށެން ވަރަށް ކައިރިވެފައި ވަނިކޮށެވެ. ރާއްޖޭގެ މާހައުލަށް ހޭނިލައި ކުޅުމުގެ ތެރެއަށް ވަންނަން އެ ކުޅުންތެރިންނަށް ފުރުސަތު ލިބުނު އިރު ވެލެންސިއާ އޮތީ އެ ޓީމަށް އަތުލެވޭނެ ކަމަށް ސޮބާ އަންދާޒާ ކުރި މެޗުތަކުންވެސް ބަލިވެފަ އެވެ.\nސީޒަންގެ ފުރަތަމަ މެޗުގައި ވެލެންސިއާ ނިކުތީ ޔުނައިޓަޑް ވިކްޓަރީއާ ދެކޮޅަށެވެ. އެ މެޗުން މޮޅުވާން ޖެހޭނެ ކަމަށް ކުޅުންތެރިން ގާތު ސޮބާ ބުނެފައި އޮތްނަމަވެސް، އެ ފުންމިން ސްކޮޑުގައި ނެތުމުން އެކަމެއް ހާސިލު ނުކުރެވުނެވެ. ސީޒަންގެ ކުރިން އެ ފުންމިން ވަޒަން ކުރެވިފައި އޮތް ނަމަ ހުރި ފެންވަރުން ޓާގެޓް ކަނޑައެޅުނީހެވެ.\nސޮބާ މީޑިއާއާ ދުރަށް\nސީޒަން ފަށައިގެން، ވެލެންސިއާގެ ފަރާތުން މިޑިއާ ވާހަކަ ދައްކަން އަންނަނީ ސޮބާ އެވެ. ފަހުން އޭނާއާއެކު ކޯޗިން ޓީމުގައި މަސައްކަތް ކުރަން ކުރީގެ އެއް ވަނަ ފޯވަޑް އާދަމް އަބްދުއް ލަތީފު (ލައްޗޭ) ގެނައި ނަމަވެސް ފުރަތަމަ ކޮޅު، ނޫސްވެރިންގެ ބައްދަލުވުންތަކަށް ސޮބާ ހާޒިރު ވެއެވެ.\nވެލެންސިއާގެ ކޯޗިން ޓީމު ލައްޗޭ (ކ) އާއި ސޮބާ --- ފޮޓޯ: އެފްއޭއެމް\nނަމަވެސް ފަހަކަށް އައިސް، ސޮބާ ގެއްލިއްޖެ އެވެ. ބަދަލުގައި މިޑިއާއަށް ހާޒިރު ވަނީ ލައްޗޭ އެވެ. ހަގީގަތުގައި މީޑިއާއަށް ސޮބާގެ ޖާވާބު ބޭނުންވެއެވެ. ސަބަބަކީ ވެލެންސިއާގެ މަސައްކަތް ފަށައިގަތީ އޭނާ އެވެ. ނާކާމިޔާބު ވުމުން ޒިންމާ ނަގަން ޖެހޭނީ އެންމެ އިސް ކޯޗެވެ. ވެލެންސިއާއަށް މި ދިމާވި ހާލަތުގެ ސަބަބުން ސޮބާ ޖަވާބުދާރީ ވުން މުހިންމެވެ. ނަމަވެސް ސޮބަގެ ޖާވާބެއް ނެތެވެ.\nމިއީ ސޮބާގެ ކޯޗިން ކެރިއަރުގެ އެންމެ ފުރަތަމަ މަރުހަލާއެވެ. މި އަހަރު ދަށް ކޮށް ދިޔަ ނަމަވެސް އޭނަ ކުރިން ކޮށްފައިވާ މަސައްކަތައް ތައުރީފު ކުރަން ޖެހެ އެވެ.\nކޮއްޔަ ނަސީމްގެ ރިޕޯޓްކުރުމާއި އޭނާގެ ޑައިރީން ތަންކޮޅެއް


Rape evidence kit beynun kurun laazimkuran Hisaan ge islaaheh | Mihaaru\nރައްޔިތުންގެ މަޖިލީހުގެ ތުޅާދޫ ދާއިރާގެ މެމްބަރު ހިސާން ހުސެއިން މަޖިލީހުގެ ޖަލްސާއެއްގައި ވާހަކަ ދައްކަވަނީ. --ފޮޓޯ/މަޖިލިސް\nރޭޕް އެވިޑެންސް ކިޓް ބޭނުންކުރުން ލާޒިމުކުރަން ހިސާންގެ އިސްލާހެއް\n02 ޖުލައި 2020 - 17:37 11 comments\nތުޅާދޫ ދާއިރާގެ އެމްޑީޕީގެ މެމްބަރު އަދި ޖޭއެސްސީގެ ރައީސް ހިސާން ހުސެއިން މި އިސްލާހު ހުށަހެޅުއްވީ ހުޅުމާލެ ފަޅު ތެރޭގައި އޮތް ސަފާރީއެއްގައި މިިދިޔަ ހަފުތާގައި ހިންގި ޖިންސީ ގޯނާގެ މައްސަލައިގައި ފުލުހުން އެކަށީގެންވާ ތަހުގީގެއް ނުކުރާ ކަމުގެ ކަންބޮޑުވުން އުފެދި މައްސަލަ ހޫނުވެފައި ވަނިކޮށެވެ. އަނިޔާ ލިބުނު ކެންޔާގެ އަންހެން މީހާ ހޮސްޕިޓަލަށް ގެންގޮސް ޓެސްޓް ކުރުން ލަސްވި މައްސަލައިގައި ފުލުހުންގެ ތަހުގީގާ މެދު ސުވާލު އުފައްދައި، ފާޑުކިއުން ވަނީ އަމާޒުކޮށްފަ އެވެ.\nހިސާން ވިދާޅުވީ ޖިންސީގޯނާގެ މައްސަލަތަކުގެ ޝިކާރައަކަށް ގިނަ ފަހަރު އަންހެނުންވެ މުޅި އުމުރަށް ނަފްސާނީ ގޮތުން އެކަމުގެ އަސަރު ތަހައްމަލްކުރަން ޖެހޭއިރު، އިންސާފު ނުލިބުމަކީ ކަންބޮޑުވުމެއް ކަމަށެވެ.\nމިފަދަ މައްސަލަތަކުގައި އޮންނަ ހަމައެކަނި އުއްމީދަކީ އިންސާފު ލިބުން ކަން އޭނާ ފާހަގަކުރެއްވި އެވެ. އެކަމަކު އެކަށީގެންވާ ހެކި ނެތިގެން މައްސަލަ ޝަރީއަތަށް ސާބިތުނުވެ، އަނިޔާ ލިބޭ މީހާ އަށް ގާނޫނީ ނިޒާމްގެ ތެރެއިން ގިނަ ފަހަރަށް ލިބެނީ އިތުރު ހިތްދަތި ކަމެއް ކަމަށް ހިސާން ވިދާޅުވި އެވެ.\nހިސާން ވިދާޅުވި ގޮތުގައި ބިލް ހުށަހެޅީ އިންސާފު ހޯދައިދޭން ތިބި މުއައްސަސާތަކުން ކުރަންޖެހޭ މަސައްކަތްކުރާ ކަން ކަށަވަރުކޮށް، ހޯދަން ޖެހޭ ހެކި ހޯދުން ލާޒިމްކުރުވުމަކީ އިންސާފަށް ކުރާ އުއްމީދަށް ދެވޭ ދިރުމަކަށް ވާތީ އެވެ.\nއޭނާ ވިދާޅުވީ މިފަދަ މައްސަލަތަކުގައި ފޮރެންސިކް ހެދި ހޯދުމާއި ހެކި ރައްކާތެރިކުރުމުގައި ހާއްސަ އުސޫލްތަކެއް ގެންގުޅެގެން ނޫނީ މި ބާވަތުގެ މައްސަލަތައް ތަހުގީގުކޮށް، ސާބިތުވާވަރަށް ހެކި ނުހޯދޭނެ ކަން ޖިންސީ ކުށުގެ ގާނޫނަށް އަމަލުކުރަން ފެށި ފަހުން ފާއިތުވި ހަ އަހަރުގެ ތަޖުރިބާ އިން އެނގެ އެވެ.\nބިލްގައި ހިމެނޭ މުހިއްމު ކަންކަން:\nއިސްލާހު ހުށަހެޅުއްވީ ޖިންސީ ކުށުގެ ގާނޫނުގެ 50 ވަނަ މާއްދާގެ ފަހަތަށް ފަސް ވަނަ ބާބަށް މާއްދާއެއް އިތުރުކުރާށެވެ. އެ އިސްލާހުގައި، ޖިންސީ ކުށްތަކުގެ ޝިކާރައަކަށްވާ މީހުންގެ ހަށިގަނޑާއި އަންނައުނުން ސާމްޕަލް ނަގައި ތަހުލީލް ކުރަން ލާޒިމްކޮށްފަ އެވެ.\n- ރޭޕް އެވިޑެންސް ކިޓް ބޭނުންކުރާނެ ގޮތާއި ސާމްޕަލް ރައްކާތެރިކޮށް ބަހައްޓާނޭ ގޮތުގެ އުސޫލްތައް ބަޔާންކުރާ ގަވާއިދެއް މި ގާނޫނަށް އަމަލުކުރަން ފަށާތާ 30 ދުވަހުގެ ތެރޭގައި ފެމިލީ ޕްރޮޓެކްޝަން އޮތޯރިޓީން ހަދައި އާއްމުކުރުން.\n- ސަރުކާރުގެ ސިއްހީ ހިދުމަތް ދޭ މަރުކަޒުތަކާއި ހޮސްޕިޓަލްތަކުން ރޭޕް އެވިޑެންސް ކިޓް ލިބޭނެ ގޮތް ހެދުން.\n- ރޭޕް އެވިޑެންސް ކިޓް ބޭނުންކުރާނެ ގޮތުގެ ތަމްރީން ލިބިފައި ހުރި ޑޮކްޓަރެއް ނުވަތަ ނަރުހެއް ސިއްހީ މަރުކަޒުތަކާއި ހޮސްޕިޓަލްތަކުގައި ހުރުން. އެކަން ފެމިލީ ޕްރޮޓެކްޝަން އޮތޯރިޓީން ކަށަވަރުކުރުން.\n- ރޭޕް އެވިޑެންސް ކިޓް ބޭނުންކޮށްގެން ނަގާ ސާމްޕަލް ރައްކާތެރިކޮށް ބަހައްޓާނެ ގޮތުގެ އުސޫލެއް ފުލުހުން .އެކުލަވާލަން ޖެހޭ.\n- ޖިންސީ ކުށެއްގެ މައްސަލައެއްގައި ހޮސްޕިޓަލަށް ފަރުވާއެއް ހޯދަން ހިނގައްޖެ ނަމަ ލަސްނުކޮށް ސާމްޕަލް ނަގަން ޖެހޭ. އަދި އެ މައްސަލައެއް ސޯޝަލް ސާވިސް ޑިޕާޓްމަންޓަށް އަންގަން ޖެހޭ. އެކަން ނުކޮށްފި ނަމަ އެއީ ކުށެއް ކަމަށް ކަނޑައަޅަން ބިލުގައި ހިމަނާފައި އޮވޭ.\n- ޖިންސީ ގޯނާގެ ކުށެއްގައި ތުހުމަތުކުރެވޭ މީހަކު ހޮސްޕިޓަލަށް ހިނގައްޖެ ނަމަ އެމީހަކާ މެދު އަމަލުކުރާނޭ އުސޫލެއް ސިއްހީ ހިދުމަތްދޭ ތަންތަނުން އެކުލަވާލަން ޖެހޭ.\n- ފުލުހުންނަށް ހުށަހަޅާ ޖިންސީ ކުށުގެ މައްސަލަތަކުގައި ހިމެނޭ މީހުން ވީހާވެސް އަވަހަކަށް ހޮސްޕިޓަލަށް ގެންގޮސް ޓެސްޓްކުރުން ލާޒިމުކުރަން ހުށަހަޅާފައިވޭ.\n- ޖިންސީ ގޯނާގެ ކުށެއް ފުލުހުންނަށް ހުށަހެޅިއްޖެ ނަމަ އެކަމުގެ ޝިކާރައަކަށްވާ މީހާއާމެދު އަމަލުކުރާނެ ގޮތާއި ތަހުގީގުކުރުމުގައި ފުރިހަމަކުރަން ޖެހޭނެ އުސޫލެއް އެކުލަވާލަންޖެހޭ.\n- ބިލުގައި ފުލުހުން އަމަލުކުރަން ކަނޑައަޅާފައިވާ އެއްވެސް އުސޫލަކާ ޚިލާފުވެއްޖެ ނަމަ އެކަން ފުލުހުން ޒިންމާދާރުކޮށް ޖަވާބުދާރީކުރުވާ މުއައްސަސާތަކަށް ހުށަހަޅައި ގިނަވެގެން3މަސްދުވަހުގެ ތެރޭގައި ތަހުގީގު ނިންމަންޖެހޭ.\nހިސާން ހުށަހެޅި ބިލުގައި ޖިންސީ ކުށުގެ ގާނޫނުގެ 53 ވަނަ މާއްދާގެ ބައެއް އަކުރުތައް އުނިކުރަން ވެސް ހުށަހަޅުއްވާފައިވެ އެވެ. އޭގެ ތެރޭގައި ޖިންސީ ގޯނާގެ ޝިކާރައަކަށްވާ މީހާއާ ދެކޮޅަށް ބޭނުންކުރެވިދާނެކަމަށް ބެލެވޭ ފަދަ ގާނޫނުގައި ކަނޑައަޅާފައިވާ ބައެއް ހެކިތަކާއި ގުޅޭ މާއްދާތައް ހިމެނެ އެވެ.\nޖިންސީ ގޯނާގެ ގިނަ މައްސަލަތަކެއް ކަމާބެހޭ މުއައްސަސާތަކަށް ހުށަހެޅިޔަސް ތަހުގީގުކޮށް ޝަރީއަތުން ކުށް ސާބިތުވަނީ ނިސްބަތުން މަދު މައްސަލަތަކެއްގައިކަން މަޖިލީހުގެ ޖެންޑާ އެންޑް ހިއުމަން ރައިޓްސް ކޮމިޓީން ކުރިއަށް ގެންދިޔަ އިންކުއަރީއިން އޮތީ ފެންނާށެވެ.\nއިތުރު ލިޔުންތައް ކުށްކުރުން ރައްޔިތުންގެ މަޖިލިސް ރޭޕް މެމްބަރު ހިސާން ހުސެއިން (ތުޅާދޫ) ޖިންސީ އަނިޔާ ޖިންސީ ގޯނާކުރުން ކުދިންނަށް ޖިންސީ ގޯނާކުރުން


Saudi gai kurevunu furathama tharaveeh gai baiverivee hama ekani...\nތަރާވީހް ނަމާދު ކުރުކުރުން\nހަމައެކަނި މުވައްޒަފުންނާއެކު މަސްޖިދުއް ނަބަވީގެ މި އަހަރުގެ ފުރަތަމަ ތަރާވީސް ކޮށްފި\nނަމާދުގައި ކުރީ 10 ރަކުއަތް\nމިސްކިތައް އާއްމުން އެރުމަށް ހުއްދަ އެއް ނުދޭ\nކ. މާލެ | 24 އޭޕްރިލް 2020 | ހުކުރު 13:02 | 12,261\nކީރިތި ރަސޫލާގެ މިސްކިތުގައި ހުކުރު ވިލޭރޭ ކުރެވުނު ތަރާވީހް ނަމާދު - ސައުދީގެޒެޓް\nކޮރޯނާވައިރަސް ހަލުއި ކަމާ އެކު ފެތުރެމުންދާ ސައުދީ އަރަބިއްޔާގައި، ބަލި ކޮންޓްރޯލް ކުރުމަށް މިސްކިތްތައް ބަންދުކޮށް، ޖަމާއަތުގައި ނަމާދު ކުރުން ވަގުތީ ގޮތުން މެދުކަނޑާލާފައި އޮތުމާއެކު، މިއަހަރުގެ ބަރަކާތްތެރި ރަމަޟާން މަހުގެ ފުރަތަމަ ތަރާވީހް ނަމާދު މަސްޖިދުއް ނަބަވީގައި އެ މިސްކިތުގެ މުވައްޒަފުންނާ އެކު ކުރިއަށް ގެން ގޮސްފިއެވެ.\nބަލިމަޑުކަމުގެ ސަބަބުން، ތަރާވީހް ނަމާދު މި އަހަރު ކުރުކޮށް ކުރުމަށް ސައުދީ ރަސްގެފާނު ވަނީ ހުއްދަ ދެއްވާފައެވެ. މި ގޮތުން މި އަހަރު ސައުދީ އަރަބިއްޔާގައި ތަރާވީހް ނަމާދު ގައި ކުރާނީ 10 ރަކުއަތެވެ.\nބަލި ފެތުރުން ކޮންޓްރޯލް ކުރުމުގެ ގޮތުން ތަރާވީހް ނަމާދުގައި ބައިވެރިވުމަށް ބޭރުން އެއްވެސް މީހަކު މިސްކިތައް ވަންނަން ހުއްދަ ދީފައެއް ނުވެއެވެ.\nމަދު ބަޔަކާ އެކު ތަރާވީހް ނަމާދު ކުރިއަށް ގެންދިޔަ އިރުވެސް މިސްކިތުގައި ވަނީ ސާފު ތާހިރު ކަމާ ސަލާމަތީ ގޮތުން ގިނަ ފިޔަވަޅު ތަކެއް އަޅާފައެވެ. މި ގޮތުން މިސްކިތައް އަރާ މީހުންގެ ހަށިގަނޑު ފިނހޫނު މިން ދެނެގަތުމަށް ތާރމަލް ކެމެރާ ވަނީ ހަރުކޮށްފައެވެ. އަދި ފެންވަރު ރަނގަޅު ބޭހާއި ކެމިކަލް ބެނުން ކޮށްގެން މިސްކިތް ސާފު ކުރުމާއި، ޖަރާސީމް ފިލުވުމުގެ މަސައްކަތް ވަނީ ކޮށްފައެވެ.\nސައުދީ ޕްރެސް އޭޖެންސީން ބުނެފައިވާ ގޮތުގައި މަސްޖިދުއް ނަބަވީ ސާފު ކުރުމަށާއި، ޑިސްއިންފެކްޓް ކުރުމަށް ބޭހާއި ކެމިކަލް ބޭނުން ކުރަނީ މިސްކިތައް ވީހާވެސް ގެއްލުމެއް ނުވާނެ ގޮތްތައް ބަލައިގެން ކަމުގައެވެ.


School kudhinge naasthaa ah ithuru MVR 34 million\nރާއްޖޭގެ ހުރިހާ ސްކޫލެއްގައި ހެނދުނުގެ ނާސްތާ ޕްރޮގްރާމު ފެށުމަށް ބޭއްވި ރަސްމިއްޔާތުގެ ތެރެއިން-- ފޮޓޯ: އެޑިއުކޭޝަން މިނިސްޓްރީ\nސްކޫލު ކުދިންގެ ނާސްތާ ރަނގަޅުކުރަން އިތުރު 34 މިލިއަން ރުފިޔާ ކަނޑައަޅައިފި\nސަރުކާރުގެ ހުރިހާ ސްކޫލެއްގައި ހެނދުނުގެ ނާސްތާ ދިނުމަށް ހިންގަމުންދާ ޕްރޮގްރާމަށް އިތުރު 34 މިލިއަން ރުފިޔާ ކަނޑައަޅާފައިވާ ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވެއްޖެ އެވެ.\nމިދިޔަ ބުރާސްފަތި ދުވަހު ބޭއްވި ނޫސްވެރިންގެ ބައްދަލުވުމުގައި ރައީސް ވަނީ ނާސްތާ ޕްރޮގްރާމަށް ކުރަން ޖެހޭ ހަރަދު ބޮޑުވެފައި ވަނީ ދަރިވަރުންނަށް ދޭ ނާސްތާއަކީ ރަނގަޅު ފެންވަރުގެ ތަކެއްޗަށް ހެދުމަށް ކަމަށާއި އެގޮތުން ކުރިން 150 މިލިޔަން ރުފިޔާ ކަނޑައެޅި އެ ޕްރޮގްރާމަށް މިހާރު 184 މިލިޔަން ރުފިޔާ ކަނޑައަޅާފައިވާ ކަމަށް ވިދާޅުވެފައެވެ.\nދެ ވަނަ ޓާމުގެ ކިޔެވުން ފެށުމާއެކު ރާއްޖޭގެ 213 ސްކޫލަށް ހެނދުނުގެ ނާސްތާ ދޭން ފެށުނުއިރު އެ ސްކޫލުތަކުގައި 70،000 އާ ގާތްކުރާ އަދަދަކަށް ދަރިވަރުން އަންނަނީ ކިޔަވަމުންނެވެ.\nއަޖުމަ ބެލުމުގެ ގޮތުން މިއަހަރުގެ ފުރަތަމަ ޓާމުގައި ވަނީ އަތޮޅު ތެރެއާއި މާލޭގެ ސްކޫލުތައް ހިމެނޭހެން 25 ސްކޫލަކަށް ކިޔަވަން އަންނަ 14720 ދަރިވަރަކަށް ހެނދުނުގެ ނާސްތާ ދީފަ އެވެ.\nއެ ޕްރޮގްރާމު އެންމެ ފުރިހަމައަށް ކުރިއަށް ގެންދިއުމުގެ މަސައްކަތް ސަރުކާރުން ކުރަމުން އަންނަކަން ފާހަގަކުރައްވާ ރައީސް ވަނީ ސްކޫލުތައް އެއް ދަންފަޅިއަށް ބަދަލުކުރުމަށް 35 ރަށެއްގައި 245 ކްލާސްރޫމް ތަރައްގީ ކުރުމުގެ މަސައްކަތް ކުރައްވާނެ ކަމަށް ވެސް ވިދާޅުވެފަ އެވެ. އަދި 21 މަލްޓި ޕާޕަސް ހޯލް މި އަހަރު ބައެއް ސްކޫލުތަކުގައި ތަރައްގީ ކުރައްވާނެ ކަމަށާއި ސަރުކާރުގެ އަމާޒަކީ ފަސް އަހަރު ނިމޭއިރު ރާއްޖޭގެ ހުރިހާ ސްކޫލެއް އެއްދަންފަޅިއަށް ބަދަލުކުރުން ކަމަށް ރައީސް ވިދާޅުވިއެވެ.\nއެޑިއުކޭޝަން މިނިސްޓްރީ ރައީސް ޞާލިޙް ތައުލީމް ސްކޫލް


REPORT: Boduvazeeru kamah oiy hurahakee Fayyaz?!\nބޮޑުވަޒީރު ކަމަށް އޮތް ހުރަހަކީ ފައްޔާޒު؟\nރައީސް މުހައްމަދު ނަޝީދާއި މިނިސްޓަރު ފައްޔާޒު އަދި ރައީސް އިބްރާހިމް މުހައްމަދު ސޯލިހް\nނަވާރަވަނަ މަޖިލީހުގެ އިންތިހާބުގެ ތެރޭގައި ވެސް އަދި އޭގެ ފަހުން ވެސް ރާއްޖެއަށް ބަރުލަމާނީ ނިޒާމެއް ގެންނަން ޖެހޭ ކަމަަށް ވިދާޅުވެ ރައީސް މުހައްމަދު ނަޝީދު ގެންދެވީ ވަކާލާތު ކުރައްވަމުންނެވެ. އެމަނިކުފާނަށް ވަފާތެރި ބައެއް މެންބަރުން ވެސް އެ ވާހަކަތައް ދޭތެރެ ދޭތެރެއިން ތަކުރާރު ކުރައްވަ އެވެ. ރާއްޖޭގައި އޮންނަން ފެންނަ ވެރިކަމުގެ ނިޒާމެއް ކަނޑައެޅުމަށް 2007 ވަނަަ އަހަރު ނެގުނު ވޯޓްގައި ވެސް އެމްޑީޕީން ވަކާލާތު ކޮށްފައި ވަނީ ބަރުލަމާނީ ނިޒާމަކަށެވެ. ނިޒާމު ކެންޕެއިންގައި އެމްޑީޕީ އޭރުވެސް ލީޑު ކުރެއްވީ ރައީސް ނަޝީދެވެ. ނަމަވެސް އެފަހަރުގެ އިންތިހާބުގައި ބޮޑު ތަފާތަކުން ރައްޔިތުން ނިންމީ ރާއްޖޭގައި އޮންނަން ފެންނަ ވެރިކަމުގެ ނިޒާމަކީ ރިޔާސީ ނިޒާމު ކަމަށެވެ.\nއެ ހިސާބުން ފެށިގެން ދިވެހި ރައްޔިތުން ތިބީ ނިޒާމުގެ ބަހުސް ހުއްޓާލައިގެނެވެ. ޕާޓީތަކުން ވެސް އެ ބަހުސްގެ ތެރެއަކަށް ނުވަދައެވެ. އަމުދުން އޭގެ ފަހުން ވެރިކަން ކުރެއްވި އެއްވެސް ބޭފުޅަކު ވެސް ނިޒާމު ބަދަލުކުރުމުގެ ވާހަކައެެއް ނުދައްކަވައެވެ. ރައީސް ނަޝީދުގެ ވެރިކަމުގެ ތިން އަހަރުގައި އެމަނިކުފާނު ވެސް އެ ވާހަކަފުޅެއް ނުދައްކަވައެވެ.\nނަމަވެސް ރައީސް ސޯލިހު ވެރިކަމަށް ގެނައުމަށް ކުރި ކެންޕޭންގެ ތެރެއިން އެ ބަހުސް ފެއްޓެވީ ނަޝީދެވެ. އެމަނިކުފާނު އެދިވަޑައިގެެންނެވި ދެ ގޮތެއް ވެއެވެ. އެއް ގޮތަކީ ވެރިކަން ހިންގުމުގެ ނިޒާމު ބަރުލަމާނީއަކަށް ބަދަލު ކުރުމެވެ. ނޫންނަމަ ދައުރުގެ މެދުތެރެއިން ރިޔާސީ އިންތިހާބެއް ބޭއްވުމެވެ. މިކަމުގެ މަޝްވަރާތައް ސިއްރުން ނަމަވެސް ހިނގި އެވެ. ނަމަަވެސް އާންމު ރައްޔިތުންނާއި ހަމައަށް އެކަންކަން ތިލައެއް. ނުވެ އެވެ. އެކަން އޮތީ ސިޔާސީ "ޑީލެ"އް ގެ ގޮތުގައި މަދު ސިޔާސީ ލީޑަރުންތަކެއްގެ ތެރޭގަ އެވެ.\nމިދިޔަ އަހަރެއްހާ ދުވަހުގެ ތެރޭގައި ރާއްޖެއަށް އެންމެ ފައިދާހުރި ނިޒާމަކީ ވެރިކަމުގެ ނިޒާމު ކަމަށް ރައީސް ނަޝީދު އެތައް ފަަހަރަކު ވިދާޅުވެއްޖެ އެވެ. އަދި އެ ވާހަކަފުޅު ދައްކަވާ ދައްކަވާ އެއީ ވަރަށް "ފޫހި" ވާހަކަތަކަށް ވެފައި ވެއެވެ. ނިޒާމުގެ ވޯޓް އޮޅުވާލާފައިވާ ކަމަަށްވެސް ތުހުމަތު ކުރައްވައިފިއެވެ. ސިޔާސީ ބައެއް ބޭފުޅުންގެ ނަޒަރުގައި މިއިން ކޮންމެ ވާހަކަފުޅެއްގެ ވެސް މައިގަނޑު ބޭނުމަކީ ބަރުލަމާނީ ނިޒާމަކަށް ވެރިކަން ބަދަލުކޮށް ބޮޑުވަޒީރަކަށް ނަޝީދު ވަޑައިގަތުމެވެ.\nނިޒާމުގެ ބަހުސް ރައީސް ސޯލިހާ ހަމައަށް ވެސް ހިނގައްޖެ އެވެ. އެ ބަހުސަށް ވަދެވަޑައިގަންނަވަން އެއްވެސް ޝައުގެއް ނެތް ކަމަށް ވިދާޅުވެ އެމަނިކުފާނު ވަނީ ނުސީދާކޮށް ވަރުގަދަ ހަމަލައެއް ނަޝީދަށް ދެއްވާފައެވެ. މިއީ ވެރިކަމަށް ވަޑައިގެންފަހުން ނަޝީދަށް އަމާޒުވާނެހެން ރައީސް ސޯލިހު ބަސްފުޅެއް ވިދާޅުވި ފުރަތަމަ ފަހަރެވެ. ރައީސް ވިދާޅުވީ ނިޒާމު ބަދަލުކުރަން އެމަނިކުފާނަށް ވަގުތު ނެތް ކަމަށެވެ. އަދި އެއީ އެމަނިކުފާނަށް ކުރެއްވޭނެ ކަމެއްވެސް ނޫން ކަމަށާ އެބާރު އޮތީ ރައްޔިތުންގެ އަތްމަތީގައި ކަމަށެވެ.\nނިޒާމުގެ މައްސަލައަށް ކޮޅެއް ނުފެނި ވަނިކޮށް ރައީސް ނަޝީދު މިވަނީ އިތުރު މަސައްކަތްތަކެއް ފައްޓަވާފަ އެވެ. އެއީ މި ސަރުކާރުގެ އެންމެ ނުފޫޒުގަދަ އަދި އެންމެ "ބާރު ގަދަ" ވަޒީރުގެ އިތުބާރު ނެތް ކަމުގެ މައްސަލައެއް ކުރިއަށް ގެންދެވުމެވެ.\nރައީސް ސޯލިހު އެންމެ އިތުބާރު ކުރައްވާ އަދި އެމަނިކުފާނުގެ އެންމެ އަރިސް އިކޮނޮމިކް މިނިސްޓަރު ފައްޔާޒު އިސްމާއީލްގެ އިތުބާރު ނެތްކަމުގެ މައްސަލަ މަޖިލީހަށް ހުށައެޅުއްވުމަށް ނަޝީދު ގެންދަވަނީ ގިނަގުނަ މަސައްކަތްތަކެއް ކުރައްވަމުންނެވެ. މިހާތަނަށް ތިރީހަކަށް މެންބަރުންގެ ސޮއި ވެސް ހޯއްދަވައިފި އެވެ. ނަމަވެސް އެއީ އެ ވޯޓް ކާމިޔާބު ކުރެވޭނެ އަދަދެއް ނޫނެވެ. އެހެން ކަމުން އިތުރު މެންބަރުންގެ ތާއީދު އެ މައްސަލައަށް ބޭނުން ވެއެވެ.\nއެމްޑީޕީގެ ގައުމީ މަޖިލީހުގެ ޖަލްސާއެއްގައި ރައީސް ނަޝީދު އަދި މިނިސްޓަރު ފައްޔާޒު\nއެ މަސައްކަތުގައި ކުރިއަށް ވަޑައިގަންނަވާނެ މަގުތައް ބަންދުވުމުން ރައީސް ނަޝީދު މިހާރު މަސައްކަތް ކުރައްވަނީ އެމްޑީޕީގެ ގައުމީ މަޖިލީހުން ފައްޔާޒުުއާ މެދު ގޮތެއް ނިންމުމަށް ހުށައެޅުމަށެވެ. އެ މަަސައްކަތް ކުރައްވާނެ ކަމަށް ނަޝީދު ވަނީ އިއުލާނު ވެސް ކުރައްވާފައެވެ. ނަޝީދު ދެކެ ވަޑައިގަންނަވާ ގޮތުގައި އެއީ އެމްޑީޕީން ގޮތް ނިންމަން ޖެހޭ މައްސަލައެކެވެ. އެގޮތުން "ފައްޔާޒު ދުވަސް ކޮޅަކަށް ނަމަަވެސް ދުރުގައި ހުންނަަވަން ޖެހިވަޑައިގަންނަވާ" ކަމަށް ރައީސް ނަޝީދު ދެކެ ވަޑައިގަންނަވަ އެވެ.\nފައްޔާޒު މަގާމުން ދުރު ކުރެއްވުމަށް ނަޝީދު އެހާ ބޮޑަށް ބޭނުންފުޅުވަނީ ކީއްވެ ހެއްޔެވެ؟ އެއް ގޮތަކުން ނުވިއްޔާ އަނެއް ގޮތަކުން ވެސް އެ މަސައްކަތް ކުރިއަށް ގެންދެވުމުގެ ފަހަތުގައި ފޮރުވިފަައި ވަނީ ކޮން ކަމެއް ހެއްޔެވެ؟\nސަރުކާރުުގެ އިސް އޮފިޝަލަކު ވިދާޅުވި ގޮތުގައި ރާއްޖެ ބަރުލަމާނީ ނިޒާމަކަށް ފުރޮޅާލާ ބޮޑުވަޒީރަކަށް ވަޑައިގަތުމަށް ނަޝީދު ކުރައްވަމުން ގެންދަވާ މަސައްކަތްޕުޅަށް އޮތް އެންމެ ބޮޑު ހުރަހަކީ މިނިސްޓަރު ފައްޔާޒު ކަމަށް ނަޝީދު ގަބޫލުފުޅު ކުރައްވައެވެ. ފައްޔާޒުގެ ވޯޓް ކޮންމެ ގޮތަކުން ނަމަަވެސް ކުރިއަށް ގެންދަވަން އެމަނިކުފާނު ބޭނުންވަނީ އެހެން ވެގެންނެވެ. ނަމަވެސް ނިޒާމު ބަދަަލު ކުުރުމާއި ބޮޑުވަޒީރަކަށް ނަޝީދު ވަޑައިގަތުމަށް ފައްޔާޒަށް އެޅޭނެ ހުރަހަކީ ކޮބައި ހެއްޔެވެ؟\n"ފައްޔާޒަކީ ރައީސް ސޯލިހު ވަރަށް އިތުބާރު ކުރައްވާ ވަޒީރެއް. ވަރަށް ގިނަ ކަންކަމުގައި ލަފަޔާ މަޝްވަރާ ހޯއްދަވާނެ. ގަބޫލު ކުރެވެނީ ނަޝީދު ދެކެވަޑައިގަންނަވަނީ އޭ ނިޒާމު ބަދަލު ކުރުމަށް ރައީސް ސޯލިހު ދެކޮޅު އެ ހައްދަވަނީ ފައްޔާޒުގެ ވިސްނުންފުޅާ އެއްގޮތަަށޭ،"\nއޭނާ އިތުރު ބައެއް އެހެން ވާހަކަތައް ވެސް ވިދާޅުވި އެވެ. އެގޮތުން ފާހަގަ ކުރެއްވި އެއް ކަމަކީ ފައްޔާޒުގެ ދިފާއުގައި ރައީސް ސޯލިހު ނިކުމެވަޑައިގަތުމެވެ. މީގެ ކުރިން ވެސް އެތައް ވަޒީރުންނެއްގެ އިތުބާރު ނެތް މައްސަލަ ވެއްދުމަށް އެމްޑީޕީ މެންބަރުން ގޮވާލިއެވެ. އެ މަސައްކަތްވެސް ކުރެއްވި އެވެ. ނަމަވެސް އެއިން އެއްވެސް ފަހަރަކު ރައީސް ސޯލިހު ނިކުންނަވާ ވަޒީރެއްގެ ދިފާއުގައި ވާހަކައެއް ނުދައްކަވައެވެ. ސަތޭކަ ޕަސެންޓް ވަޒީރަކަށް އިތުބާރު ކުރައްވާ ވާހަކައެއް ވިދާޅެއް ނުވެއެވެ. އަދި އިތުބާރު ނެތް ކަމުގެ ވޯޓް ނަގަން ޖެހޭ ސަބަބެއް ނެތް ކަމަށް ވިދާޅުވެ މަޖިލީހަށް އެހާ ފާޅުގައި ގޮންޖައްސަވައެއް ނުހައްދަވައެވެ.\n"މިފަހަރު ކަން ހިނގިގޮތް ބައްލަވާ. ރައީސް ސީދާ ނޫސްވެރިން ގުޅުއްވީމަ ފޯން ނަންގަވާ އެ ކޮމެންޓް ކުރެއްވީ. އެއީ ފައްޔާޒު ކެބިނެޓްގައި ބަހައްޓަވަން ބޭނުންފުޅުވާތީ. ފައްޔާޒު ދިފާއު ކުރެއްވީ ރައީސްގެ ސަރުކާރަށް މުހިންމުވާތީ. އެމަނިކުފާނަށް މުހިންމުވާތީ،"\nއެމްޑީޕީ ގައުމީ މަޖިލީހުގެ ޖަލްސާއެއްގައި ރައީސް އިބްރާހިމް މުހައްމަދު ސޯލިހް: ފައްޔާޒަށް ވަރަށް އިތުބާރު ކުރައްވާ ކަމަަށް ވިދާޅުވި\nއަވަސްއާ ވާހަކަ ދެއްކެވި ރައީސް ނަޝީދަށް ވަފާތެރި މަޖިލީސް މެންބަރަކު ވިދާޅުވި ގޮތުގައި ރައީސް ނަޝީދު ހުންނެވީ ފައްޔާޒުގެ މައްސަލަ ދޫކޮށްލައްވާ ގޮތަށް ނޫނެވެ. ކޮންމެ ހާލެއްގައި ވެސް އެ މަސައްކަތް ކުރިއަށް ގެންދާނެ އެވެ. އަދި އެ މަސައްކަތުގައި މިހާރު ތިއްބެވި މަޖިލީސް މެންބަރުން ވެސް ފާޅުގައި އަދި ނިކުންނާނެ އެވެ.\n"އެކަން ކުރިއަށް ގެންދަވާނެ. ގައުމީ މަޖިލީހުން ގޮތްތަކެއްވެސް ނިންމާނެ... އަޅުގަނޑު ދެކެނީ އެ މަސައްކަތް ކާމިޔާބު ކުރައްވާނެ އެމަނިކުފާނު،"\nނަމަވެސް ފައްޔާޒުގެ ވޯޓަކީ ނިޒާމު ބަދަލުކޮށް ބޮޑުވަޒީރަކަށް ވަޑައިގަތުމަށް ނަޝީދު ކުރައްވާ މަސައްކަތަށް ފައްޔާޒު ހުރަހަކަށްވާތީ ކުރައްވާ ކަމެއް ކަމަށް ކުރެވޭ ތުހުމަތު އޭނާ ދޮގު ކުރައްވަ އެވެ. އޭނާ ވިދާޅުވި ގޮތުގައި ނަޝީދު އެ ކުރައްވަނީ ގައުމީ މަސައްކަތެކެވެ. އަދި ފައްޔާޒު މިހާރު ކުރިއަށް އެ ވަޑައިގަންނަވަނީ ކުރީގެ ނާއިބު ރައީސް އަހުމަދު އަދީބު ވަޑައިގެންނެވި މަގުންނެވެ. އެކަން ހުއްޓުވުމަކީ ގައުމާއި ރައްޔިތުންނަށްޓަކައިވެސް ކުރަންޖެހޭ ކަމެކެވެ.\n"އިތުބާރު ނެތްކަމުގެ ގަރާރެއް އެ އޮތީ ތައްޔާރުވެ. އޭގައި އޮންނާނެ އޭނަ [ފައްޔާޒު] ގެ މައްސަލަތައް. އެއީ އާދައިގެ ކަންކަމެއް ނޫން. އަދި އެމްޑީޕީން ގަބޫލުކުރާނެ ކަންކަމެއްވެސް ނޫން. އެެއީ ގައުމަށްވެސް ރަނގަޅު ކަންކަމެއް ނޫން. އެހެންވީމަ އެކަންކަން ހުއްޓުވަންވެސް ފައްޔާޒު ދުރުކުރަން ޖެހޭ. ރައީސް [ނަޝީދު] އެ މަސައްކަތް ކުރައްވާނެ،"\nއިކޮނޮމިކް މިނިސްޓަރު ފައްޔާޒު އިސްމާއީލް: ފައްޔާޒު މަގާމުން ދުރުކުރުމަށް ރައީސް ނަޝީދު ގެންދަވަނީ މަސައްކަތް ކުރައްވަމުން -- ފޮޓޯ: އަވަސް އޮންލައިން\nފައްޔާޒުގެ މައްސަލައާއި ގުޅޭގޮތުން ނަޝީދު ވާހަކަ ދެއްކެވި އެއް މެންބަރަކު ވިދާޅުވި ގޮތުގައި "އަލުން ޖަލަށް ވަޑައިގަންނަވަން ޖެހިވަޑައިގަތް ނަމަވެސް ފައްޔާޒުގެ މައްސަލަ ދޫކޮށް ނުލައްވާނެ ކަމަށް" ރައީސް ނަޝީދު ވިދާޅުވެ އެވެ.\nމި ފަހުން ސަރުކާރުގެ ވަޒީރުންނާއި ގުޅޭގޮތުން ރައީސް ނަޝީދު ވަރަށް ހުތުރުކޮށް ވާހަކަ ދައްކަވައެވެ. ބޮޑެތި ތުހުމަތުތައް ކުރައްވައެވެ. އެތައް ފަހަރެއްގެ މަތިން ވަޒީރުންނަށް ނިސްބަތްކޮށް އެއީ "ވަގު ވަޒީރުން" ކަމަށް ވިދާޅުވެފައި ވެއެވެ. މިނިސްޓަރު މަހުލޫފާއި މިނިސްޓަރު އަމީރު އަދި މިނިސްޓަރު ފައްޔާޒަށް ތަކުރާރުކޮށް ނަޝީދު ވަނީ އެ ތުހުމަތު ކުރައްވާފަ އެވެ. ހާއްސަކޮށް ވިޔަފާރިއާ ގުޅުންހުރި ގިނަ މަސައްކަތް ތަކެއް އެއް ވިއުގައިން ގުޅާލަން، އޭޝިއަން ޑިވެލޮޕްމެންޓް ބޭންކް (އޭޑީބީ) ގެ އެހީގައި ކުރި އަށް ގެންދަން ބީލަމަށްލި 6.7 މިލިއަން ޑޮލަރު (100 މިލިއަން ރުފިޔާ) ގެ ނެޝަނަލް ސިންގަލް ވިންޑޯ މަަޝްރޫއުގައި ގޯސް ހައްދަވާފައިވަނީ ފައްޔާޒާއި އަމީރު ކަމަށް ނަޝީދު ވިދާޅުވިއެވެ. އަދި ފައްޔާޒަށް ފާޑުވިދާޅުވެ އޭނާއާއެކު ހުންނެވުމުން ކާމިޔާބު ލިބޭނެ ކަމަށް ހީފުޅުކުރެއްވިޔަސް އެހެން ނުވާނެ ކަމަށް ވިދާޅުވެ އަމީރަށް އިންޒާރު ދެއްވިއެވެ.\nއެ ވާހަކަތަކާއި ގުޅޭގޮތުން ވާހަކަ ދެއްކި ރައީސް ސޯލިހަށް ވަފާތެރި މެންބަރަކު ވިދާޅުވި ގޮތުގައި ފައްޔާޒާއިމެދު ނަޝީދުގެ އޮތް ރުޅިވެރިއަކީ ފައްޔާޒުގެ ނުފޫޒު ސަރުކާރާއި އެމްޑީޕީގައިވެސް ގަދަވުމެވެ. އެކްޓިވިސްޓުންގެ "ބްރޯ" އަކަށް ފައްޔާޒު ބަދަލުވުމެވެ. ސަރުކާރުގައި ތިއްބެވި އެމްޑީޕީގެ ހުރިހާ ވަޒީރުންގެ އިސް ވަޒީރަކަށް ފައްޔާޒު ވެވަޑައިގަތުމެވެ.\n"އިތުބާރު ނެތްކަމުގެ ވޯޓާއި ގުޅިފައިވަނީ އެކަންކަން. ހުދު އެމަނިކުފާނު [ނަޝީދު] އެބަހުރި ޕީޖީގައި އެ ވާހަކަ ދައްކަވާފައި. ވަކިވަކި މެންބަރުންނާއެކު އެ ވާހަކަތައް ދައްކަވާފައިވޭ. ފައްޔާޒަށް އެ މަގާމަށް އެ ބާރުވެރިކަމަށް ވަޑައިނުގެންނެވޭނެ ކަމަށް ވިދާޅުވެފައި އެބަހުރި،"\nއެ މެންބަރު ވިދާޅުވީ ނިޒާމު ބަދަލުކުރުމަށް އަދި ރައީސް ނަޝީދު ބޭނުންފުޅުވާ މަގާމަކަށް ކުރު މަގަކުން ވަޑައިގަތުމަށް ސަރުކާރުން ތެރެއިން އަންނާނެ އެންމެ ބޮޑު ހުރަަހަކަށް ފައްޔާޒު ވެވަޑައިގަންނަވާނެ ކަމަށެވެ.\n"ފައްޔަ އެ ވިދާޅުވަނީ ރައީސް ސޯލިހުގެ ބަސް. އެމަނިކުފާނުގެ ހަނގުރާމައެއް ހަގީގަތުގައި ފައްޔަ އެ ކުރައްވަނީ. އެހެންވީމަ ފުރަތަަމަ ޖެހޭނީ ފައްޔަ ބަލިކުރަން. މިވަގުތަށް ސޯޓްރޯޑަކުން ނަޝީދު ކުރައްވަން އުޅުއްވާ ކޮންމެ ކަމެއް ނުވަތަ ސަރުކާރުން ބޭނުންނުވާ ކަމެއް ނަޝީދު ކުރައްވާނަަމަ ރައީސްގެ ފަރާތްޕުޅުން ނިކުމެ ހަނގުރާމަ ކުރައްވާނީ ފައްޔަ އިނގޭތޯ،" ރައީސް ސޯލިހަށް ތައުރީފުކޮށް ވަރަށް ގިނައިން ޓްވީޓް ކުރައްވާ އެ މެންބަރު ވިދާޅުވިއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + މިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް ޕޮލިޓިކްސް\nބަދަލު ގެންނާނެ ކަމަށް ބުނަނީ ކޮންކަމެއް ފޮރުވަން؟


Per Capita ge naalhin Raajje biruveri misraabeh gai\nޕާ ކެޕިޓާގެ ނާޅިން ރާއްޖެ ބިރުވެރި މިސްރާބެއްގައި!\nމާލެ ލޮކްޑައުންކުރި ފަހުން ވެސް ބައެއް ހިސާބުތަކުގައު މީހުން އުޅޭ އަދަދު ގިނަ. -- އަވަސް ފޮޓޯ: އަހުމަދު އަޝްހާދު (ޖެރީ)\nރާއްޖޭގައި ދީނީ ހަރުކަށި ފިކުރު މޫލާފައިވާ ބިރުވެރި މިންވަރު ސިފަ ކޮށްދޭން އެކި ގޮތްގޮތުން ދައްކާ ވާހަކަތަކާއި ދޭ އިންޒާރުތަކުގެ އަޑުއިވެ އެވެ. އަޑީ ދައުލަތެކޭ ވެސް ކިޔަ އެވެ. އަނެއް ބައި ފަހަރާ އެއީ އަނދިރި ދައުލަތެކެވެ. ސަލާމަތީ ބާރުތަކުގެ ތެރޭގައިވެސް އެ ފިކުރަށް ވާގިދޭ ބައަކު ތިބި ކަމުގެ ބިރުވެރި ތުހުމަތު އޮވެ އެވެ. ނަމަވެސް އެ ފިކުރުގެ ނުރައްކާތެރިކަން މިނަން ގެންގުޅޭ ނާޅި މި އޮންނަނީ ސީރިއާ ފަދަ ގައުމުތަކަށް ޖިހާދުގެ ނަމުގައި ދާ ދިވެހިންނާ ގުޅުވައިފަ އެވެ. އެގޮތުން، ސީރިއާއަށް ބޭރު ގައުމުތަކުން ޖިހާދަށް ދާ މީހުންގެ ތެރެއިން އާބާދީގެ ނިސްބަތުން އެންމެ ގިނަ މީހުން ގޮސްފައިވަނީ ރާއްޖޭން ކަމަށް ބުނަމުން ދެއެވެ. "ޕާ ކެޕިޓާ" އިން ސީރިއާގައި އުޅޭ ހަރުކަށި ފިކުރުގެ ޖަމާއަތްތަކަށް އެންމެ ގިނަ ހަނގުރާމަވެރިން ފޮނުވަނީ ރާއްޖޭންކަމަށް ބުނުން ބޭރުގެ މީޑިއާތަކާ ހަމައަށް ވެސް ފޯރާފައި ވެއެވެ.\nދުނިޔެއަށް ބަލާއާފާތެއްގެ ގޮތުގައި ކުރިމަތިވެފައިއޮތް ކޮވިޑް-19 މިހާރު ވަނީ 200 އަށް ވުރެ ގިނަ ގައުމަށްވަނީ ފެތުރިފަ އެވެ. ދުނިޔޭގެ އެކި ކަންކޮޅުތަކުގައި އަދިވެސް މަޑުޖެހުމެއްނެތި ބަލި ފެތުރެމުން ދާއިރު، އެ ބަލި ޖެހުނު މީހުންގެ ޖުމްލަ އަދަދު މިހާރު ވަނީ 3.3 މިލިއަނަށް ވުރެ މައްޗަށް އަރާފަ އެވެ. އަދި ދުނިޔޭގެ ޖުމްލަ މަރުގެ އަދަދު ހުރީ 230،000 އަށް ވުރެ މަތީގަ އެވެ.\nރާއްޖޭގައި ވެސް ބަލި ފެތުރުން ކޮންޓްރޯލް ކުރެވިފައި އޮތް ކަމަށް ހީވެފައި އޮއްވާ، މިހާރު އެ ބަލި މުޖުތަމައު ތެރޭގައި ވަކި ހިތްޕާލައި ވައިރަސްގެ މިސްރާބު ހުރީ ވަރަށް ނުރައްކާތެރި އަމާޒެއްގަ އެވެ. މިދިއަ މަހުގެ 15 ވަނަ ދުވަހު މާލެއިން ފުރަތަމަ ކޭސް ފެނުމާ ހަމައިން، ރޭ ދަންވަރު 12:00 އާ ހަމައަށް އެ އަދަދު ވަނީ 491 އަށް އަރާފަ އެވެ.\nރާއްޖޭގައި އެ ބަލި ފެތުރެމުންދާ ހަލުވިމިނަށް ބަލާއިރު، ބިރުވެރިކަމުގެ ނާޅި ނަގައިގެން، ބަލި ޖެހިފައިވާ މިންވަރު އާބާދީގެ ނިސްބަތުން ބަލައިލުން މުނާސަބަކަމެއްގެ ގޮތުގައި ފެނެ އެވެ. އޭގެ ސަބަބުން ރާއްޖެއަށް މިހާރު ކުރިމަތިވެފައިއޮތް ބިރުވެރި ހާލަތު، ދުނިޔޭގެ އެހެން ގައުމުތަކާ އަޅާބަލާއިރު ދެނެގަންނަން ފަސޭހަވާނެ ކަމަށް ބެލެވެ އެވެ.\nއެންމެ ފުރަތަމަ ބަލާލަންޖެހެނީ ރާއްޖޭގެ އާބާދީގެ އަދަދުތަކަށެވެ. ރާއްޖޭގައި އެންމެ ފަހުން ބޯހިމަނާފައި ވަނީ މީގެ ހަ އަހަރު ކުރިން ކަމަށްވާތީ، އެ އަދަދު މިހާރު ބޭނުން ކުރުން އިންސާފުވެރިއެއް ނުވާނެ އެވެ. އެހެންކަމުން، އިންސާފުވެރިކޮށް މި އަދަދު ހޯދުމަށްޓަކައި، ޔޫއެންއެފްޕީއޭ އާ ގުޅިގެން ސްޓެޓިސްޓިކްސް ބިޔުރޯއިން ތައްޔާރުކޮށްފައިވާ އާބާދީގެ އަންދާޒާތަކަށް ބަލާލާއިރު، މި އަހަރު ރާއްޖޭގެ އާބާދީ ހުންނާނެ ކަމަށް ލަފާކޮށްފައި ވަނީ 557،426 ގައި އެވެ. އެއީ 379،270 ދިވެހިންނާއި 178،156 ބިދޭސީންނެވެ. އެހެން ގައުމުތަކުގައި "ޕާ ކެޕިޓާ" ކޮންމެ ގޮތަކަށް ކަލްކިއުލޭޓު ކުރި ނަމަވެސް، ރާއްޖޭގައި ބިދޭސީންގެ ނިސްބަތް އެހާ ބޮޑުއިރު، އަދި ކޮވިޑް-19 އެންމެ ގިނައިން ޖެހިފައިވަނީ ވެސް އެ މީހުނަށް ކަމަށް ވާތީ، ޖުމްލަ އާބާދީ ހިމެނުން މުހިއްމުވެ އެވެ.\nމާލެ ލޮކްޑައުންކުރި ފަހުން ވެސް ބައެއް މަގުތަކުގައި މީހުން ނުކުމެ އުޅޭ -- އަވަސް ފޮޓޯ: އަހުމަދު އަޝްހާދު (ޖެރީ)\nއެގޮތުން، މިހާރު ޕޮޒިޓިވްވި ޖުމްލަ އަދަދާ އަޅާބަލާއިރު، ކޮންމެ އެއްލައްކަ މީހުންގެ ތެރެއިން 88 މީހަކަށް އެ ބަލި މިހާތަނަށް ވަނީ ޖެހިފަ އެވެ. ގަވައިދާ ހިލާފަށް އުޅޭ ބިދޭސީން ރަސްމީކޮށް ތަފާސް ހިސާބެއް ނުކުރާތީ، އެ އަދަދު މީގެ ތެރޭގައި ހިމަނަން ދަތިވެ އެވެ. ނަމަވެސް، އެ އަދަދު ހިމަނައިފިނަމަ މި އަންދާޒާއަށް ތަފާތުތަކެއް އަންނާނެ އެވެ.\nކޮވިޑްގެ އަސަރު އެންމެ ބޮޑަށް ކޮށްފައިވާ ގައުމުތައް\nއެމެރިކާގެ ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު: 335\nސްޕެއިންގެ ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު: 519\nއިޓަލީގެ ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު: 343\nޔޫކޭގެ ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު: 261\nފްރާންސްގެ ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު: 256\nކޮވިޑް-19 އެއް ގައުމަކުން އެންމެ ގިނަ މީހުނަށް ޖެހިފައިވަނީ އެމެރިކާގަ އެވެ. އެގައުމުގައި މިހާތަނަށް 1.1 މިލިއަނަށް ވުރެ ގިނަ މީހުނަށް ވަނީ އެ ބަލި ޖެހިފަ އެވެ. ބަލި ޖެހުނު ނިސްބަތުން ސްޕެއިން ދެވަނާގައި އޮތް ނަމަވެސް، އާބާދީގެ ނިސްބަތުން ބަލި ޖެހިފައިވާ މީހުންގެ އަދަދު އެމެރިކާއަށް ވުރެ ބޮޑުތަން އިތުރެވެ. އެގޮތުން، ކޮންމެ އެއްލައްކަ މީހުންގެ ތެރެއިން އެމެރިކާގައި އެ ބަލި ޖެހިފައިވަނީ 335 މީހުނަށެވެ. ސްޕެއިންގެ އެ އަދަދު ހުރީ 519 ގަ އެވެ.\nއާބާދީގެ ނިސްބަތުން މި ތަފާސް ހިސާބު އަނބުރާލާއިރު، ބަލި ޖެހުނު މީހުންގެ ޖުމްލަ އަދަދުން ތިން ވަނާގައި އޮތް އިޓަލީ ވެސް އުޅެނީ އެމެރިކާއަށް ވުރެ ކުރީގަ އެވެ.\nކޮންމެއަކަސް، ރާއްޖެ އާއި އެ ވައިރަހުގެ އަސަރު އެންމެ ބޮޑަށް ކޮށްފައިވާ ގައުމުތަކާ ވަރުން އަޅުވާލާއިރު، އަދި އެހާ ނުރައްކާތެރި ހާލަތަކަށް ނުދާ ކަމަށް ނަމްބަރުތައް ބުނެ އެވެ. ނަމަވެސް، ރާއްޖެއާ ގާތަށް ޖެހިލައި، ސަރަހައްދުގެ ގައުމުތަކާއި ހާއްސަކޮށް އަވަށްޓެރި ގައުމުތަކުގެ އަދަދުތަކަށް ނަޒަރު ހިންގާލާއިރު ރާއްޖޭގ ތަފާސް ހިސާބުތައް ހުރީ ކަންބޮޑުވާންޖެހޭ ދަރަޖައިގަ އެވެ.\nރާއްޖެ: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 88\nއިންޑިއާ: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 2.5\nލަންކާ: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 3.2\nޕާކިސްތާނު: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 8\nއަފްޣާނިސްތާނު: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 6\nނޭޕާލް: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 0.2\nބަންގްލަދޭޝް: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 5\nބޫޓާން: ކޮންމެ އެއްލަކަ މީހުންގެ ތެރެއިން ބަލި ޖެހިފައިވާ އަދަދު - 0.9\nއާބާދީ އާ ސައިޒުގެ ގޮތުން އެތައް ގުނައެއް ބޮޑު އިންޑިއާގައި އެ ބަލި މިހާތަނަށް ޖެހިފައިވަނީ 35،000 އަށް ވުރެ މީހުނަށެވެ. މީގެ މާނައަކީ 1.3 ބިލިއަން މީހުންގެ އާބާދީއެއްގެ ތެރެއިން އެއްލައްކަ މީހުން ނަގާއިރު، އޭގެ ތެރެއިން ޕޮޒިޓިވްވެފައިވާ އަދަދު ނިސްބަތުން ތިން މިހުނަށް ވެސް ނާރަ އެވެ. އެ މިންގަނޑުން ބަލާއިރު، ސަރަހައްދުގެ އެއްވެސް ގައުމެއް، 10 އަކަށްވެސް ނަރާއިރު، ރާއްޖެ އެދަނީ 100 އާ ގާތް ކުރާށެވެ.\nރާއްޖޭން ޕޮޒިޓިވްވި މީހުންގެ ތެރޭގައި ގިނައީ ބިދޭސީން. -- އަވަސް ފޮޓޯ: އަބްދުﷲ ޝަފީޢު (އަބޯ)\nސަރަހައްދުން ތަންކޮޅެއް ދުރަށް ޖެހިލާއިރު، މެލޭޝިއާ ވެސް އުޅެނީ އާބާދީގެ ނިސްބަތުން ރާއްޖެއަށް ވުރެ މާބޮޑަށް ފަހަތުގަ އެވެ. އެއްލައްކަ މީހުންގެ ތެރެއިން މެލޭގައި ބަލިޖެހިފައި ވަނީ ގާތްގަނޑަކަށް 18 މީހުނަށެވެ. ޕާ ކެޕިޓާ ނާޅިން މިނާއިރު، ކޮވިޑް-19 އެންމެ ފުރަތަމަ ފެނުނު ބައިބޯ ޗައިނާގެ އަދަދަކީ އެންމެ 5.8 އެވެ. ޗައިނާއާ އިންވެގެން އޮންނަ ހޮންގްކޮންގްގައި އެ ބަލި ޖެހިފައިވާ ޖުމްލަ މީހުންގެ އަދަދަކީ 1،040 އެވެ.\nރާއްޖޭގައި އެ ބަލި ފެތުރޭ ސްޕީޑު ހަގީގަތުގައި ވެސް މިހާރު ވަނީ ކަންބޮޑުވާންޖެހޭ މިންވަރަށް އަވަސްވެފަ އެވެ. ކޮންމެ ދުވަހަކު ފެންނަ ކޭސްތަކުގެ އަދަދު 100 އަށް ވުރެ މަތީގައި އުޅޭއިރު، އަދިވެސް ކޭސްތައް އިތުރުވާނެ ކަމަށް ޑޮކްޓަރުން އެ ގެންދަވަނީ އިންޒާރު ދެއްވަމުންނެވެ. ބަލި ފެތުރޭ ގްރާފުތަކުގެ ރޮނގުތައް ސީދާ ކޮޅަށް ހުރިއިރު، އާބާދީގެ ނިސްބަތުން އެހާ ގިނަ އަދަދެއްގެ މީހުން ކަރަންޓީނު ކުރުމާއި ހާލު ސީރިއަސްވާ މީހުނަށް ފަރުވާ ދިނުމުގެ ގާބިލުކަން ހުރިތޯ އެއީ އަދިވެސް އެންމެ އެދެވޭ ޖަވާބެއް ނުލިބޭ ސުވާލެކެވެ.\nބިދޭސީން އެޗްޕީއޭ ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު ތަފާސް ހިސާބު ލޮކްޑައުން ޕްރޮޓޮކޯލް އެންއީއޯސީ\nޕާކިސްތާނު މީހާ ކޭސް: ފިޔަޅުތައް ފޫގޮސްފައި!


އެކައުންޓުގަ2މިލިއަން ޑޮލަރު- ޖަމާކުރިި މީހަކު ނޭނގޭތީ ނުނަގަން ހުއްޓާ ދަރިއަކަށް ފަރުވާ ނުކުރެވި މަރު!- އިނާމަށް4މިލިއަން!\nއަޝްފާލް އަކީ ޔޫއޭއީގެ ހޮޓަލެއްގައި ވަރަށް އާދައިގެ ވަޒީފާއެއް އަދާކޮށްގެން ދިއިރިއުޅެމުން އައި މީހެކެވެ. ޢާއިލީ ދިރިއުޅުމުގައި ދެ ދަރިން ލިބިފައިވަނިކޮށް ފައަށް ލިބުނު އަނިޔާއަކާއި ގުޅިގެން ވަޒީފާ ގެއްލުނުފަހުން އެކައުންޓަށް އެންމެ ދިރުހަމެއްވެސް ޖަމައެއް ނުކުރެއެވެ. ޖަމާކުރާ ވަރަށް ނުލިބޭތީއެވެ.\nއަޝްފާލް ދިރިއުޅެމުން އައީ ވަރަށް ނިކަމެތި ހާލަތެއްގައެވެ. އަވަށްޓެރި ކުދިންނަށް ކިޔަވައިދީގެން ލިބޭ އާމްދަނީން މަހުގެ ޚަރަދު ހަމަޖައްސައިލެވެނީ ހަމަކިރިޔާއެވެ.\nކުއްލިއަކަށް އަޝްފާލަށް ލިބުނީ ސިހުމެކެވެ. ކޮންމެވެސް މީހަކު އޭނާގެ އެކައުންޓަށް ވަނީ2މިލިއަން ޑޮލަރު ޖަމާކޮށްފައެވެ. އެމީހަކު ހޯދަން އަޝްފާލުކުރި މަސައްކަތުން އެކަން އޮޅުންފިލާނެ ގޮތެއް ނުވިއެވެ. ފައިސާ ޖަމާކޮށްފައިވަނީ އޯފްޝޯ ބޭންކެއްގެ އެކައުންޓަކުންނެވެ. އެ ބޭންކާއި ތަކުރާރުކޮށް ގުޅުމުންވެސް އެކަމުގެ އެއްވެސް މައުލޫމާތެއް ނުދިނުމުން ވެރިއަކު ވަންދެން އަޝްފާލު މަޑުން ހުރީއެވެ.\nއަޝްފާލް އެ މައްސަލަ ފުލުހުންނަށް ވެސް ހުށަހެޅިއެވެ. އެމީހަކު ހޯދޭތޯއެވެ. ފުލުހުންގެ ކިބައިންވެސް ވަނީ އެއްބާރުލުން ނުލިބިފައެވެ.\nއަޝްފާލް އެ ފައިސާ ބޭނުމެއް ނުކުރިއެވެ. އެއްވެސް މީހެއްގެ ފައިސާ ގޮތް ނުއެނގި ބޭނުންކުރަން ބޭނުން ނުވާތީއެވެ. އެ ފައިސާ ހޯދަން އެމީހަކު އަތުވެއްޖެނަމަ ފައިސާ އަނބުރާ ނުދެވޭތީއެވެ.\nއެފަދަ ދަތި ގޮތަކަށް ދިރިއުޅެމުން ދަނިކޮށް ހަގަށް ހުރި ދަރިފުޅު ވަރަށް ބޮޑަށް ބަލިވިއެވެ. ބޭސްކުރާނެ ފައިސާ އަތުގައި ނެތުމުން އެކަށީގެންވާ ފަރުވާއެއް ނުކުރެވި އުޅެނިކޮށް ދަރިފުޅު ވަނީ ދުނިޔެ ދޫކޮށްފައެވެ. އެވަރުންވެސް އަޝްފާލު އެ ފައިސާގައި ޖެހެން ބޭނުމެއް ނުވިއެވެ.\nދުވަސްތަކަކަށްފަހު އަޝްފާލާއި ބައްދަލުވި ނޫސްވެރިއަކަށް އެވާހަކަތައް ކިޔައިދިނެވެ. ގޮތް ނުއެނގޭ ފައިސާތަކެއް އޭނާގެ އެކައުންޓުގައި އެބަހުރި ކަމާއި އެހެން ކަމާއިއެކުވެސް ބޭސް ނުކުރެވި ދަރިފުޅު ނިޔާވި ގޮތުގެ ހިތްދަތި ވާހަކަތަކެވެ.\nނޫސްވެރިޔާ އެވާހަކަ ނޫހުގައި ޖެހިއެވެ. އަޝްފާލުގެ ތެދުވެރިކަމާއި ކެތްތެރިކަމަށް ތައުރީފްކޮށްފައެވެ. ޚަބަރު ޝާއިއުކުރިތާ3ވަނައަށް އޮތް ދުވަހު އޭނާ އާއި ބައްދަލުކުރީ މެކްސިކޯގެ ބިލިއަނަރެކެވެ. އޭނާ އެދުމުން އަޝްފާލުގެ އެކައުންޓް ނަމްބަރުވެސް ކިޔައިދިނެވެ.\nސެކެޓްރީ ލައްވާ ލެޕްޓޮޕުން އޭނާގެ އެކައުންޓެއް ބަލައިލިއިރު އެ ފައިސާ ޖަމާކުރެވިފައިވަނީ އޭނާއަށެވެ.\n"ތިއަ މުޢާމަލާތަކީ އަހަރެން އަހަރެންެގެ ސިއްރު ލޯބިވެރިއަކަށް ވަރަށް ސިއްރުން ކުރަން އުޅުނު މުޢާމަލާތެކެވެ. އޭނާގެ އުފަން ދުވަހަށް ދިން ހަދިޔާއެކެވެ. ކަން ދިމާވިގޮތުން އެކްސިޑެންޓެއްވެ އެދުވަހު އޭނާ ވަނީ މަރުވެފައެވެ. އެހެންވެ ފައިސާ ލިބުނުކަން އެނގޭނެ އެއްވެސް ގޮތެއް ނުވެއެވެ. އެކަމާ އަހަރެން އަޅައެއްވެސް ނުލަމެވެ.\nތިއަ ފައިސާ ޖަމާކުރީ ކާކުގެ އެކައުންޓަކުންކަން ނުބުނަން އަހަރެން ވާނީ ބޭންކުގައި އެދިފައެވެ. ކަލެއަށް ޖަވާބެއް ނުލިބުނީ އެހެންވެގެންނެވެ.\nއަހަރެންނަކީ ނިކަމެތިންގެ ހާލު ޚަބަރުތަކުން ކިޔައި އުޅޭ މީހަކަށް ވާތީ ކަލޭގެ ޚަބަރު ކިޔުމަށްފަހު ވަރަށް ދެރަވިއެވެ. ތެދުވެރިންވެސް ދުނިޔޭގައި އުޅޭކަން އެނގި އުފާވެސް ކުރީމެވެ.\nއަހަރެން ދެންމެ ކަލޭގެ އެކައުންޓް ނަމްބަރު މި އޮޅުން ފިލުވީ ކަލެއަށް ހަދިޔާއެއް ދިނުމަށެވެ. އަހަރެންގެ އެކައުންޓުން ފައިސާ ދޫކުރެވޭ މީހުންގެ އެކައުންޓްތައް އަހަރެންގެ ޑާޓާ އިން އެނގޭނެއެވެ. އެ ޑާޓާއިން ކަލޭގެ ނަމްބަރު ފެނުމުން މުޢާމަލާތް ބަލައިލިއިރު އެއީ އޮޅުމަކުން ކުރެވުނު މުޢާމަލާތެއްކަން އެނގުނެވެ. ކަލޭގެ އެކައުންޓް ނަމްބަރާއި އަހަރެންގެ ލޯބިވެރިޔާގެ އެކައުންޓް ނަމްބަރާއި ތަފާތުވަނީ އެންމެ ފަހު އަކުރެވެ. އެހެންވެ އެ އޮޅުން އަރާފައި އޮތީއެވެ.\nކަލެއަށް އަހަރެން ހަދިޔާއަކަށް ދޭން އުޅުނީ2މިލިއަން ޑޮލަރެވެ. އެހެންވީމާ އެ2މިލިއަން ޑޮލަރު މިވަގު ހަމަ މިދެނީއެވެ. ކުރިން ޖަމާކުރެވިފައިވާ2މިލިއަން ޑޮލަރުވެސް ކަލެއަށެވެ. އެއީ އަހަރެންގެ ލޯބިވެރިޔާގެ ހައްޤުގައި ދިން ހަދިޔާއެއް ކަމަށް ޤަބޫލުކުރާށެވެ. އޭނާއަށް ކަލޭވެސް ހެޔޮ ދުޢާކޮށްދޭށެވެ."\nބިލިއަނަރު އަޝްފާލުގެ ގެއިން ނުކުމެގެން ދިއައީ އޭނާގެ އެކައުންޓަށް އިތުރު2މިލިއަން ޑޮލަރު ޖަމާކޮށްދީފައެވެ. އަޝްފާލަކީ4މިލިއަން ޑޮލަރުގެ މިލިއަނަރަކަށް ހަދައިދީފައެވެ.\nއަޝްފާލަށް ތެދުވެރިކަމުގެ އިނާމު މިދުނިޔޭގައިވެސް ބޮޑު އަދަދަކުން ލިބުނީއެވެ. ނިޔާވި ދަރިފުޅު އޭނާއަކަށް ދެނެއް ނުލިބޭނެއެވެ. އެހެން ކަމާއިއެކުވެސް އަޝްފާލް ނިންމީ ދަރިފުޅަށްޓަކައި ސަރަހައްދުގައި މިސްކިތެއް އެޅުމަށެވެ.


Bridge ah dhaandhiya van eh furolhalaa ethah bayakah aniya vejje\nހަބަރު | | 11 ސެޕްޓެމްބަރ 2018 | 1 ކޮމެންޓް\nބްރިޖް ހުރަސްކޮށް ހުޅުމާލެއިން މާލެ އައުމަށް ދަތުރު ކުރަމުން ދިޔަ ވޭނެއް ފުރޮޅާލައި އެތައް ބަޔަކަށް އަނިޔާވެއްޖެއެވެ.\nމަންޒަރުދުއް ބައެއް މީހުން ބުނީ ވޭން ފުރޮޅާލާފައިވަނީ ހުޅުމާލޭ ނިރޮޅު މަގުން ބާރު ސްޕީޑްގައި ދަތުރު ކުރަމުން ދަނިކޮށް ކަމުގައެވެ. އަދި ވޭން ފުރޮޅާލުމާއި އެކު އޭގެ ބިއްލޫތިރައް ބުރައިގެން ގޮސްފައިވާކަމަށް މައުލޫމާތު ލިބެއެވެ.\nވޭންގައި ދަތުރުކުރީ ކިތައް މީހުން ކަމެއް ސާފެއް ނުވެއެވެ. އެކްސިޑެންޓް ވުމާއި އެކު އެސަރަހައްދުގައި ތިބި މީހުން ވަނީ ވޭންގައި ތިބި މީހުން ވޭނުން ނެރެ ހޮސްޕިޓަލަށް ގެންގޮސްފައެވެ. ނަމަވެސް އެމީހުންނަށް ލިބުނީ ކިހާވަރެއްގެ އަނިޔާއެއް ކަމެއް ސާފެއް ނުވެއެވެ.\nމި އެކްސިޑެންޓް ހިނގި ސަރަހައްދުގައި ފުލުހުން މިހާރު ގެންދަނީ ހަރަކާތްތެރި ވަމުންނެވެ.\nބުރިޖު މައްސަލަ 😂😂😂😂


Selena ge fahu album ah bodu tharuheebeh - AO News Selena ge fahu album ah bodu tharuheebeh\nސެލީނާގެ ފަހު އަލްބަމަށް ބޮޑު ތަރުހީބެއް\nއެމެރިކާގެ މަޝްހޫރު ލަވަކިއުންތެރިޔާ ސެލީނާ ގޮމޭޒްގެ އާ އަލްބަމް “ރެއާ” އަށް ބޮޑު ތަރުހީބެއް ލިބިއްޖެއެވެ. އެތައް މިލިއަން ފޭނުންނެއް އުޅޭ ސެލީނާގެ މި އަލްބަމް ނެރެފައި ވަނީ5އަހަރުގެ މެދުކެނޑުމަކަށް ފަހުގައި އެވެ. ސެލީނާ އެންމެ ފުރަތަމަ އަލްބަމެއް ނެރެފައި ވަނީ 2013 ގައި ނެރުނު “ސްޓާޒް ޑާންސް” އެވެ. އޭގެ ފަހުން 2015 ގައި ނެރުނީ “ރިވައިވަލް” ކިޔާ އަލްބަމެކެވެ.\nUK! Exclusive bundles of Rare includingasigned CD are now available in the store ✨https://t.co/UEYHgwz908 pic.twitter.com/F3jWghFQYM\nމިމަހުގެ 10 ގައި ނެރެފައިވާ ސެލީނާގެ “ރެއާ” އަލްބަމުގައި 18 ލަވަ ހިމެނޭއިރު މީގެ ތެރެއިން ބައެއް ލަވަތަކަކީ ބައެއް މަޝްހޫރު އާޓިސްޓުންނާއި ގުޅިގެން ގެނެސްދީފައިވާ ލަވަތަކެކެވެ. މީގެ ތެރޭގައި ގުޗީ މޭން އާއި މާޝްމެލޯ އާއި6ބްލެކާގެ އިތުރުން ކައިގޯ އަދި ކިޑް ކޫޑީ ހިމެނެއެވެ.\n27 އަހަރުގެ ސެލީނާގެ ފަހު އަލްބަމް ވަނީ ރޯލިން ސްޓޯން ޓޮޕް 100 އާއި ބިލްބޯޑް ހޮޓް 100 ގައިވެސް ހިމެނިފައެވެ. މިއުޒިކު އުފެއްދުންތަކަށް ފާޑުކިޔާ ފަރާތްތަކުން ބުނަމުން ގެންދަނީ ސެލީނާގެ ފަހު އަލްބަމަކީ އޭނާ މިހާތަނަށް ނެރުނު އެންމެ ހިތްގައިމު އަލްބަމް ކަމަށެވެ.


China safeeraai kureege Raees Maumoon bahdhalu kuravvaifi | Mihaaru\nކުރީގެ ރައީސް މައުމޫނާއި ޗައިނާ ސަފީރު ޒަންގް ލިޒޯންގް މިއަދު ބައްދަލުކުރައްވަނީ.\nޗައިނާ ސަފީރާއި ކުރީގެ ރައީސް މައުމޫން ބައްދަލުކުރައްވައިފި\n09 އޮކްޓޯބަރ 2018 - 16:30 8 comments\nޗައިނާއިން ރާއްޖެ ކަނޑައަޅާފައި ހުންނަވާ ސަފީރު ޒަންގް ލިޒޯންގް، ކުރީގެ ރައީސް މައުމޫން އަބްދުލް ގައްޔޫމާ މިއަދު ބައްދަލުކުރައްވައިފި އެވެ.\nމައުމޫން ކުރެއްވި ޓްވީޓެއްގައި ވިދާޅުވީ ޗައިނާ ސަފީރާ ބައްދަލުކުރައްވައި ކުރިއަށް އޮތް ތަނުގައި ދެ ގައުމުގެ ގުޅުން ބަދަހިކުރުމާ ގުޅޭގޮތުން މަޝްވަރާކުރައްވާފައިވާ ކަމަށެވެ. އަދި ރާއްޖެ އާއި ޗައިނާ އަކީ ގާތް ދެ ގައުމު ކަމަށް ވެސް، ދަރިކަލުން ދިއްގަރު ދާއިރާގެ މެމްބަރު ފާރިސް މައުމޫން ވެސް ބައިވެރިވެވަޑައިގެންނެވި ބައްދަލުވުމަށް ފަހު މައުމޫން ވިދާޅުވި އެވެ.\nކުރީގެ ރައީސް މައުމޫނާއި (މ) އެމަނިކުފާނުގެ ދަރިކަލުން ދިއްގަރު ދާއިރާގެ މެމްބަރު ފާރިސް (ކ)، ޗައިނާ ސަފީރު ޒަންގް ލިޒޯންގްއާއެކު ފޮޓޯއަކަށް ހުއްޓިވަޑައިގެން.-- ޓްވިޓާ ފޮޓޯ: މައުމޫން\nއަދުލު އިންސާފު ގާއިމުކުރުމަށް ހުރަސްއެޅުމުގެ ކުށުގައި މައުމޫން ޖަލަށް ލާފައި ވަނިކޮށް ކަފާލާތުގެ ދަށުން މިނިވަންކުރި ފަހުން ސްރީ ލަންކާގެ ރައީސް މައިތިރްޕަލާ ސިރިސެނާގެ ހާއްސަ މަންދޫބެއްގެ ގޮތުގައި ލަންކާގެ ސްޕޯޓްސް މިނިސްޓަރު ފައިޒަރު މުސްތަފާ ވެސް ވަނީ މިދިޔަ ހޮނިހިރު ދުވަހު މައުމޫނާ ބައްދަލުކުރައްވައިފަ އެވެ. އަދި އެ ބައްދަލުވުމުގައި ލަންކާގެ މިނިސްޓަރު ވަނީ އެ ގައުމަށް މައުމޫން ވަޑައިގަތުމަށް ދައުވަތު ދެއްވައިފަ އެވެ.\nޗައިނާގެ ސަފީރާ ބައްދަލުކުރެއްވިއިރު، އެ ގައުމާ އެންމެ ވާދަވެރި އިންޑިޔާގެ ބޮޑުވަޒީރު ނަރެންދުރަ މޯދީ ވެސް ވަނީ މައުމޫނަށް ގުޅުއްވައި ހިތްވަރު ދެއްވައިފަ އެވެ. ރައީސް އަބްދުﷲ ޔާމީންގެ ސަރުކާރުގައި، ރާއްޖެ އާއި އިންޑިއާއާ ދެމެދު ގުޅުން ގޯސްވެފައި ވާއިރު އިންޑިއާގެ ވާދަވެރި ޗައިނާއާ ރާއްޖޭގެ ގުޅުން ވަނީ ވަރަށް ބޮޑަށް ބަދަހިވެފަ އެވެ.\nMaldives and China are close friends. Chinese ambassador HE Zhang Lizhong called on me today and we discussed our desire to further promote our cooperation in coming years. pic.twitter.com/NUatEdRjfI\n— Maumoon Abdul Gayoom (@maumoonagayoom) October 9, 2018\nމައުމޫން ކުރެއްވި ޓްވީޓް\nމިދިޔަ މަހުގެ 23 ވަނަ ދުވަހު ބޭއްވި ރިޔާސީ އިންތިޚާބު ކާމިޔާބުކުރެއްވި އިދިކޮޅު ކޯލިޝަންގެ ކެންޑިޑޭޓް އިބްރާހިމް މުހައްމަދު ސޯލިހު (އިބޫ) ވެސް ވަނީ މިދިޔަ ހޮނިހިރު ދުވަހު ޗައިނާގެ ސަފީރާ ބައްދަލުކުރައްވައިފަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް އިދިކޮޅު ފަރާތްތައް ފާރިސް މައުމޫން ރާއްޖެ-ޗައިނާ ޗައިނާގެ ސަފީރު ޒަންގް ލިޒޯންގް\nބޭއިންސާފުން ޖަލުގައި ހުރުމަކީ ޚިދުމަތެއް: ފާރިސް\nމައުމޫން އުންމީދުކުރައްވަނީ އިބޫ ހޮވި އިންސާފު ލިބުމަށް


ސީނިއަރ އޭ.އެން.އެސް އިންސްޕެކްޓަރ\nމި އިޢުލާންވަނީ 30 ޖަނަވަރީ 2020 0902 ގައި ބާތިލް ކުރެވިފައެވެ.\nސީނިއަރ އޭ އެން އެސް އިންސްޕެކްޓަރ އޮޕަރޭޝަނަލް\nއެއަރ ނެވިގޭޝަން އެންޑް އެރޮޑްރޯމްސް\nސީނިއަރ ޓެކްނިކަލް އޮފިސަރ\nއިންޑަސްޓްރިއާ އަޅާކިޔޭވަރުގެ މުސާރަ އާއި އެލަލްވަންސް ދެވޭނެއެވެ.\n1- އޭ ޓީ ސީ ލައިސަންސްއެއް3ރޭޓިންގ އާއިއެކު ލިބިފައި އޮތުމާއި އެކު މަދުވެގެން 8 އަހަރު ދުވަހު އެއަރ ޓްރެފިކް ކޮންޓްރޯލް ކުރުމުގެ ތަޖްރިބާ ލިބިފައިވުން ނުވަތަ އޭ އެން އެސް އިންސްޕެކްޓަރެއްގެ ގޮތުގައި4އަހަރު ދުވަހުގެ ތަޖުރިބާ ލިބިފައިވުން\n1- ކޮންވެންޝަން އޮން ސިވިލް އޭވިއޭޝަން އެނެކްސް 15 ގައިވާ ގޮތުގެ މަތީން، ވައިގެ ދަތުރުފަތުގެ ނިޒާމް ހަރުދަނާކޮށް ކުރިއެރުވުމަށާއި ވައިގެ ދަތުރުފަތުގެ ސަލާމަތްކަމަަށް ދޭންޖެހޭ ވައިގެ ދަތުރުފަތުރުގެ މަޢުލޫމާތު ދިނުމަށްޓަކައި ޑެޕިއުޓީ ޗީފް އެގްޒެކެޓިވް އެއާ ނެވިގޭޝަން އެންޑް އޭރޯޑްރޯމްސް ސެކްޝަން އަންގަވާ ގޮތުގެ މަތީން މިދަންނަވާ ކަންތައްތައް ކުރުން.\n2- އެއާ ނެވިގޭޝަންގެ ހިދްމަތްދޭ މަރުކަޒުތަކާއި ފަރާތްތަކުގެ ސަލާމަތީ ބެލެހެއްޓުމަށް ބޭނުންވާ ގަވާއިދުތައް ތައްޔާރުކޮށް އަދި ހެދިފައިވާ ޤަވާއިދު ތަކާއި ސިޔާސަތުތަކާއި އެއްގޮތަށް ހުއްދަދީ ބެލެހެއްޓުމުގައި އެއާނެވިގޭޝަން އެންޑް އެރޮޑްރޯމްސްގެ އިސްވެރިޔާއަށް އެހީތެރިވެ ދިނުން\n3- އެއާ ނެވިގޭޝަންގެ ހިދްމަތްދޭ މަރުކަޒުތައް އިންސްޕެކްޓްކޮށް އަދި އެތަންތަން ހިނގަނީ ސިވިލް އޭވިއޭޝަންގެ ޤަވާއިދު ތަކާއި އެއްގޮތަށްތޯ ބަލާ ވަގުތުން އަޅަން ޖެހޭ ފިޔަވަޅު އަޅާ އެއާނެވިގޭޝަން އެންޑް އެރޮޑްރޯމްސްގެ އިސްވެރިޔާގެ ސަމާލުކަމަށް މިކަންކަން ގެނައުން\n4- ދިވެހިރާއްޖޭގައި ދިމާވާ މަދަނީ ވައިގެ އުޅަނދުގެ އެކްސިޑެންޓާއި އިންސިޑެންޓާއި އަދި އޮކަރަންސް، ހިނގަންދިމާވި ސަބަބުތައް ހޯދައި ބެލުމަށްޓަކައި ތަޙްޤީޤުކުރުމުގައި އެއާނެވިގޭޝަން އެންޑް އެރޮޑްރޯމްސްގެ އިސްވެރިޔާއަށް އެހީތެރިވެދިނުން\n5- ޤަވާއިދުތަކާ 'ވަގުތީގޮތުން' އެއްކިބާވުމައްޓަކާ (އެގްޒެމްޕްޝަން ކޮންސެޝަން ފަދަ) އެދި ހުށަހަޅާހުށަހެޅުންތައް މުތާލިޔާކޮށް މިކަމުގައި ގޮތެއް ނިންމުމައްޓަކައި އެހީތެރިވެދިނުން އަދި އެއާ ނެވިގޭޝަންގެެ މަސައްކަތްތަކާ ގުޅިގެން ދޫކުރެވޭ ހުއްދަތަކާ، ލައިސަންސް، އެގްޒެމްޕްޝަން، އެޕްރޫވަލް، އޯޑިޓް ތަކާގުޅޭ އެންމެހާ ރެކޯޑްތަކާ ލިޔެކިއުންތަކުގެ ޑޭޓާބޭސް ބެލެެހެއްޓުން\n6- ވައިގެ ދަތުރުފަތުރުގައި ދިމާވާ ހާދިސާތައް ބަލާ ތަޙުޤީޤު ކުރުމުގައި ބައިވެރިވުން\n7- އެއާ ނެވިގޭޝަން އާއިގުޅޭ ކަންކަމުގައި ބޭރުގެ ޖަމާއަތްތަކާ (އައިކާއޯ، ކޮސްކެޕް ފަދަ) ހިންގަންޖެހޭ މުއާމަލާތުގައި އެއާނެވިގޭޝަންގެ އިސްވެރިޔާއަށް އެހީތެރިވެދިނުން\n8- އަދި މިނޫން ވެސް އެއާނެވިގޭޝަން އާއި ގުޅޭދާއިރާއިން ހަވާލުކުރެވޭ އިތުރު މަސައްކަތްތައް ކުރުން\n1- މަޤާމުގެ މަސައްކަތާގުޅޭ ގޮތުން ހާސިލްކޮށްފައިވާ ޕޮރޮފެޝަނަލް ޓްރެއިންންގް އާއި ތަޖްރީބާ\n1-6ފެބްރުވަރީ 2020 ވާ ބުރާސްފަތި ދުވަހުގެ 1500 ގެ ކުރިން މޯލްޑިވްސް ސިވިލް އޭވިއޭޝަން އޮތޯރިޓީއަށް\nލިބިފައިވާ ތައުލީމީ ސެޓްފިކެޓްތަކުގެ (އެކްރެޑިޓް ކުރެވިފައިވާ)ފޮޓޯކޮޕީ (އެޓެސްޓްކޮށް ތައްގަނޑު ޖަހާފައިވާ އަސްލު)، އެންޕްލޯއީމަންޓް ރިފަރަލް ސިޓީ (ކުރިން ވަޒީފާ އަދާކުރި ނުވަތަ ކުރަމުންދާ އޮފީހުގެ)\nނަންބަރު: (IUL) 201-A1/2020/2\nޕަބްލިޝްކުރި ތާރީޚު: 26 ޖަނަވަރީ 2020\nޕަބްލިޝްކުރި ގަޑި: 1023\nސުންގަޑި: 06 ފެބުރުވަރީ 2020 1500


Male' in bin vikkanee sarukaarugai faisaa nethigen, E binthah athulaane: Inthi | Mihaaru\nސަރުކާރުން ވިއްކަން އިއުލާންކުރި ބިންތަކުގެ ތެރޭގައި ހިމެނޭ މާފަންނުއާގެ ބައެއް.\nމާލެއިން ބިން ވިއްކަނީ ސަރުކާރުގައި ފައިސާ ނެތިގެން، އެ ބިންތައް އަތުލާނެ: އިންތި\n15 އޮކްޓޯބަރ 2017 - 17:53 14 comments\nއިދިކޮޅު ސިޔާސީ ޕާޓީތަކުން ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން މާފަންނު އުތުރު ދާއިރާގެ އެމްޑީޕީގެ މެމްބަރު އިމްތިޔާޒް ފަހުމީ (އިންތި) ވިދާޅުވީ ސަރުކާރުގައި ފައިސާ ނެތިގެން މިހާރު ގެންދަނީ އަތުޖެހުނު އެއްޗެއް ވިއްކަމުން ކަމަށެވެ.\n"އަޅުގަނޑުމެންނަށް އެބަ އެނގޭ ގައުމު ހާލަތު ވަރަށް ދަށަށް ގޮސްފައިވާ ކަން. މުވައްޒަފުންނަށް މުސާރަ ނުދެވޭ ހާލަތަށް ކަންތައްތައް ދިޔުމުން ބިން ވިއްކާލަން އުޅެނީ،" އޭނާ ވިދާޅުވި އެވެ.\nއިންތި ވަނީ މާލެއިން ބިން ވިއްކުމަށް ފުރަތަމަ ކުރި އިއުލާނާ ގުޅިގެން އެއްވެސް ބަޔަކު ޝައުގުވެރި ނުވުމުން، ދެވަނަ ފަހަރަށް އިއުލާން ކުރީ އަގު ދަށް ކޮށްގެން ކަން ފާހަގަ ކުރައްވައިފަ އެވެ.\n"އެ ބިންތައް ކޮރަޕްޝަނަށް މަގުފަހިވާ ގޮތަށް ވިއްކާފައިވޭތޯ ގުޅިފައިވާ ޕާޓީތަކުގެ ސަރުކާރެއްގައި ތަހުގީގު ކުރުމަށް ފަހު އަތުލާނެ. އަޅުގަނޑުމެން އެ މައްސަލަތައް ވަރަށް ރަނގަޅަށް ތަހުގީގު ކުރާނަން،" އޭނާ ވިދާޅުވި އެވެ.\nމާލެއިން 19 ބިމެއް ވިއްކަން މިދިޔަ އޮގަސްޓް މަހު ސަރުކާރުން އިއުލާން ކުރިއިރު ފުރަތަމަ އޮތީ ބިން ގަނެވޭނީ އެންމެ މަދުވެގެން އަކަފޫޓަކަށް 15،000ރ. ގެ ރޭޓުން ކަމަށެވެ. އެކަމަކު އެ މުއްދަތު މިދިޔަ މަހު ހަމަވެގެން އަލުން އިއުލާން ކުރިއިރު އޮތީ އަކަފޫޓަކަށް މަދުވެގެން ހުށަހެޅޭނެ އަގު 12،000ރ. އަށް ދަށްކޮށްފަ އެވެ.\nކުރީގެ އަގުގައި އެ ބިންތައް ވިއްކި ނަމަ ދައުލަތަށް 792 މިލިއަނެއްހާ ރުފިޔާ ލިބޭނެ އެވެ. އެކަމަކު އެއިން އެއްވެސް ބިމެއް ގަންނަން އެއްވެސް ފަރާތަކުން ހުށަހަޅާފައެއް ނުވެ އެވެ.\nހައުސިން މިނިސްޓްރީން އަލުން ނެރުނު އިއުލާނުގައިވާ ގޮތުން ބިން ވިއްކާނީ ބިޑް އުސޫލުން، ކޮންމެ އަކަފޫޓަކަށް އެންމެ ބޮޑު އަގު ހުށަހަޅާ ފަރާތަކަށެވެ. އަގު ހުށަހެޅޭނީ މާދަމާ އިން ފެށިގެން މި މަހުގެ ނިޔަލަށް ކަމަށް ވެސް އިއުލާނުގައިވެ އެވެ.\nއިތުރު ލިޔުންތައް މާލެ ބޯހިޔާވަހިކަން މެމްބަރު އިމްތިޔާޒް ފަހުމީ އެމްޑީޕީ އިދިކޮޅު ފަރާތްތައް ހައުސިން މިނިސްޓްރީ


MDP ah Councilthah dheefinama mulhi Qaumu fail vaane: Ghassan\nގުރައިދޫ ދާއިރާގެ ޕީޕީއެމްގެ މެންބަރު އަދި އެޕާޓީގެ ނާއިބު ރައީސް ޣައްސާން މައުމޫން\nކުރިއަތް އޮތް ލޯކަލް ކައުންސިލް އިންތިހާބުގައި ސަރުކާރު ހިންގާ މައި ޕާޓީ އެމްޑީޕީއަށް މެޖޯރިޓީ ދީފިނަމަ މުޅި ގައުމު ފެއިލް ވާނެ ކަމަށް ގުރައިދޫ ދާއިރާގެ ޕީޕީއެމްގެ މެންބަރު އަދި އެ ޕާޓީގެ ނާއިބު ރައީސް ޣައްސާން މައުމޫން ވިދާޅު ވެއްޖެ އެވެ.\nއެތައް ސަތޭކަ ސަޕޯޓަރުންނާއެކު ކާނިވާ ސަރަހައްދުގައި އިދިކޮޅުން މިރޭ ބޭއްވި "ވިސްނާ" ޖަލްސާގައި ވާހަކަފުޅު ދައްކަވަމުން ޣައްސާން ވިދާޅުވީ ޕީޕީއެމުން އަބަދުވެސް މަސައްކަތް ކުރަނީ ގައުމަށް ހިދުމަތް ކުރަން ކަމަށެވެ. ނަމަވެސް ހަމައެކަނި "ފޮނި ވާހަކަ" ތަކުން ރައްޔިތުން ހައްލައިގެން އިންތިހާބުތައް ހޯދަމުންދާ ބަޔަކު ވެސް ރާއްޖޭގައި އެބަތިބި ކަމަށެވެ. ދެހާސް އަށް ވަނަ އަހަރުގެ ރިޔާސީ އިންތިހާބާއި 2018 ވަނަ އަހަރުގެ ރިޔާސީ އިންތިހާބު އަދި 2019 ވަނަ އަހަރުގެ މަޖިލީސް އިންތިހާބު ވެސް އެމްޑީޕީން ކާމިޔާބު ކުރީ އެފަދަ ވާހަކަތައް ދައްކައިގެން ކަމަށް ޣައްސާން ވިދާޅުވި އެވެ.\nއޭނާ ވިދާޅުވީ ހިތްދަމައިގަންނަ ގޮތްގޮތަށް ޝިއާރުތައް ހަދައިގެން ކެންޕޭން ކުރާ ކޮންމެ ބަޔަކީ ރައްޔިތުންނަށް އިހުލާސްތެރި ބަޔަކަށް ނުވާނެ ކަމަށެވެ. އަދި އެފަދަ ކޮންމެ މީހަކީ ގާބިލް މީހަކަށް ވެސް ނުވާނެ ކަން ރައްޔިތުންނަށް މިއަދު އެނގިފައިވާ ކަަމަށެވެ. ކުރިއަށް އޮތް ކައުންސިލް އިންތިހާބު އެމްޑީޕީއަށް ދީފިނަމަ މުޅި ގައުމު ފެއިލްވާނެ ކަަމަށްވެސް ޣައްސާން ވިދާޅުވި އެވެ.\n"މީހުން ހިތްހަމަޖެހޭ ގޮތަކަށް މުހާތަބުކޮށްލާފައި ހިތްދަމައިގަންނަ ގޮތަކަށް ޝިއާރުތައް ހަދައިގެން ކެންޕޭން ކޮށްލާ ކޮންމެ މީހަކީ ކަމަށް ގާބިލް މީހަކަށް ނުވާނެކަން ރައްޔިތުންނަށް ފަހުމްވާނެއޭ. އަދި އިހުލާސްތެރިއަކަށް ނުވާނެކަން ވެސް ފަހުމްވާނެއޭ. މޮޅު ވާހަކަ ދެއްކުމުގެ ތެރޭގައި، ތާހިރު ދިރިއުޅުމެއް ހޯދުމުގެ ނަމުގައި ގެނައި އަނެއް ދިވެހިރާއްޖެ އާއި އިންސާފުގެ ދަތުރެކޭ ކިޔައިގެން ގެނައި މި ސަރުކާރު ފެއިލްވެފައި އޮތްގޮތަށް ރަށްވެހިފަތިހަކަށް އެ މީހުންނަށް ކައުންސިލް ދީފިއްޔާ މުޅި ގައުމު ވާނީ ފެއިލް،"\nގުރައިދޫ ދާއިރާގެ ޕީޕީއެމްގެ މެންބަރު އަދި އެޕާޓީގެ ނާއިބް ރައީސް ޣައްސާން މައުމޫން --\nޣައްސާން ވިދާޅުވީ ޕީޕީއެމުން ވެރިކަމަށް އައުމަށްވެފައިވާ ވައުދުތައް ފަސް އަހަރުތެެރޭ ފުއްދާފައިވާ ކަމަށާ އެކަންކަން މިއަދު ކޮންމެ ދިމާއަކަށް ބަލައިލި ނަމަވެސް ފެންނަން އެބަ ހުރި ކަމަށެވެ. މާލެ-ހުޅުމެ ގުޅާލި ބްރިޖާއި ހުޅުލެ-ހުޅުމާލެ ގުޅުވާލި ހައިވޭގެ އިތުރުން ދަރުމަވަންތަ ހޮސްޕިޓަލާއި ހުޅުމާލޭގެ ދެވަނަ ފިޔަވަހި އަދި ހިޔާ މަޝްރޫއަކީ އެކަމުގެ ހެކިތައް ކަމަށް ވެސް ވިދާޅުވިއެވެ.\n"އެމަނިކުފާނަށް [ރައީސް ޔާމީނަށް] މިކަންކަން ހާސިލް ކުރެވުނީ ކިހިނެތްވެގެންތޯ މިއީ ދިވެހި ރައްޔިތުން ވިސްނަވަން ޖެހޭ ކަންކަން،"\nޣައްސާން ވިދާޅުވީ ތިލަމާލެ ބްރިޖްގެ މަސައްކަތް ވެރިކަން ދެބައިވާއިރު ނުފެށި އޮތީ ކީއްވެ ކަމާއި ކުރީ ސަރުކާރުން އެޅި ހިޔާ ފްލެޓްތައް ނުނިމި ލަސް ވަނީ ކީއްވެތޯ އެއީ ވިސްނާލަން ޖެހޭ ކަންކަން ކަމަށެވެ. އަދި 7،000 ފްލެޓް ދޭނެ މީހުން ކަނޑައަޅާފައި ވަނިކޮށް އެމްޑީޕީން ބޭނުންވާ ވަކި ބަޔަކަށް ފްލެޓްދޭން މަސައްކަތް ކުރަނީ ކީއްވެގެންތޯ ރައްޔިތުން ވިސްނާލަން ޖެހޭ ކަމަށެވެ. އަދި އެމްޑީޕީ ވެރިކަމާ ހަވާލުވާ ކޮންމެ ފަހަރަކު އިގްތިސާދު ހުއްޓި، ޑޮލަރުގެ އަގު މަތިވެ ރައްޔިތުންގެ އަތްމަތި ދަތިވަނީ ކީއްވެތޯ ވިސްނާލުމަށް ޣައްސާން އެދިވަޑައިގެންނެވި އެވެ.\nއެމްޑީޕީ ޕީޕީއެމް ލޯކަލް ކައުންސިލްތަކުގެ އިންތިހާބު + އިދިކޮޅު ފަރާތްތައް ޣައްސާން މައުމޫން ޕީޕަލްސް ނޭޝަނަލް ކޮންގްރެސް - ޕީއެންސީ


އޭ އީމާންވެއްޖެ މީސްތަކުންނޭވެ! (8) – DhiSalafiyyah\nއޭ އީމާންވެއްޖެ މީސްތަކުންނޭވެ! (8)\n27/03/20135- ކްލިޕް, އޭ އީމާންވެއްޖެ މީސްތކުންނޭވެ!, އޯޑިއޯދިސަލަފިއްޔާ\nބަޤަރާ ސޫރަތުގެ 267-268 : ޑައުންލޯޑު


Hulhumale Fithuroanu gasthakun baeh gas naganee\nހުޅުމާލޭ ފިތުރޯނު ގަސްތަކުން ބައެއް ގަސް ނަގަނީ\nހުޅުމާލޭގެ ފިތުރޯނު ގަސްތައް: ބައެއް ގަސްތައް ނަގަން ވަނީ ނިންމާފައި --ފޮޓޯ: އާޓްޕަލް\nމާލޭ ސިޓީގެ، ހުޅުމާލޭ މަގުތަކުގެ ދެ ފަރާތުގައި ހައްދާފައިވާ ފިތުރޯނުގަސްތަކުގެ ތެރެއިން ބައެއް ގަސްތައް ނަގަން އެޗްޑީސީ އިން ނިންމައިފި އެވެ.\nޔޫތު ސިޓީގެ ގޮތުގައި ތަރައްގީ ކުރި ހުޅުމާލޭގެ ފުރަތަމަ ފިޔަވަހީގެ އެންމެ އުތުރުގައި އެކީ އެކައްޗަކަށް ހައްދާފައިވާ މި ގަސްތަކަކީ ހުޅުމާލެ އެންމެ ބޮޑަށް ފެހިކޮށްދޭ ގަސްތަކެވެ. ހުޅުމާލެއަށް ފުރަތަމަ މީހުން ބަދަލުވާން ފެށިއިރުން ފަށައިގެން އެ ގަސްތައް ހިމެނޭ ސަރަހައްދަކީ ފޮޓޯ ނަގަން މަގުބޫލު ސަރަހައްދެކެވެ.\nއެޗްޑީސީން މިއަދު ބުނީ، މި ގަސްތައް ހެދި ބޮޑުވުމުގެ ސަބަބުން އެ ހިސާބުގެ މަގުތަކަށް ގެއްލުންވާ ކަމަށެވެ. ގަހުގެ ފަތްތަކުން މަގުތަކުގެ ޑްރެއިނޭޖް ސިސްޓަމް ބްލޮކްވެ މަގުތައް ބަލަހައްޓަން ވެސް އުނދަގޫވާ ކަމަށެވެ.\nހުޅުމާލޭގެ އަތިރިމައްޗަށްވާ ހިސާބުން މި ގަސްތައް އެންމެ ކުރިން އިންދީ ރަށްގިރުން ހުއްޓުވުމަށް ކަމަށާއި މިހާރު ދުވަސްވެ ގަސްތަކުގެ ސަބަބުން މަގުތަކުގެ މެއިންޓެނަންސް މަސައްކަތަށް ބުރޫ އަރާތީ އަންނަ ހަފުތާއިން ފެށިގެން ބައެއް ގަސްތައް ނަގަން ނިންމާފައިވާ ކަމަށް ވެސް އެޗްޑީސީން ބުންޏެވެ.\nހުޅުމާލޭގެ ތާރު މަގުތަކަށް ގެއްލުން ލިބޭކަން އެނގޭ ގޮތަށް، ގަސްތަކުގެ މޫތައް ފައިބައިފާ ހުރި މަންޒަރު ފެންނަހެން ފޮޓޯތަކެއް ވެސް އެޗްޑީސީން ވަނީ ޓްވީޓުކޮށްފަ އެވެ.\nއަދި ނަގާނީ ބައެއް ގަސްތައް ކަަމަށާއި ދެން ހުުރި ގަސްތަކުން މަރުވެފައި ހުރި ކުރިތައް ބުރި ކުރާނެ ކަމަށެވެ. އަދި، ނަގާ ގަސްތައް އެހެން ސަރަހައްދެއްގައި އިންދަން ނޫނީ އެ ގަހުން އެހެން ބޭނުމެއް ކުރުމަށް ނިންމާފައިވާ ކަމަށެވެ.\n"ރިމޫވް ކުރާ ގަސްތައް ރީޕާޕޮސް ކޮށް ނޫނީ ރީލޮކޭޓް ކުރާނެ. އަދި އެ ހިސާބުގައި ހިޔާ ލިބޭ އެހެން ގަސްތަކެއް ޖަހާނެ" އެޗްޑީސީގެ ޓްވީޓުގައިވެ އެވެ.\nހުޅުމާލޭގެ ތަރައްގީއާ ހަވާލުވެ އޮތް އެޗްޑީސީގެ މި ނިންމުމުން، ބައެއް އާއްމުން ދަނީ ފާޑުކިޔަމުންނެވެ. ބައެއް މީހުން ބުނާ ގޮތުގައި ސްމާޓް ސިޓީ އެއްގެ ގޮތުގައި ބޮޑެތި ޕްލޭންތަކާއެކު ތަރައްގީ ކުރި ތަނަކަށް މިކަހަލަ ބަދަލުތަކެއް ގެންނާކަށް ނުޖެހޭނެ އެވެ.\nހުޅުމާލެ އެޗްޑީސީ ތިމާވެށި\nހުޅުމާލޭ ޓްރެކް ސަރަހައްދު ސާފު ކުރަނީ\nހުޅުމާލޭ ދަނޑުވެރިކަމުގެ ޕްރޮޖެކްޓުގައި ބައިވެރިވާން ހުޅުވާލައިފި\nހުޅުމާލޭގެ ޕާކުތަކާއި ރުއް ސާފު ކުރަން މީހުން ހޯދަނީ\nހުޅުމާލޭ މަސް މާރުކޭޓު ހަވާލުކުރި ގޮތް ދިފާއުކޮށްފި\nވާދީއަށް 12.9 މިލިއަން ދައްކަން މީހަކަށް ހުކުމްކޮށްފި


Covid 19 Jehey Myhunge Adhadhu Ithuru Vumaa Eku Saudi Arabiage 71 Miskitheh Bandhu Koffi | Dhiislam\nކޯވިޑް 19 ޖެހޭ ޢަދަދު އިތުރުވުމާއި އެކު، ސަޢޫދީ ޢަރަބިއްޔާގެ 71 މިސްކިތް ބަންދުކޮށްފި\nކޯވިޑް 19 ޖެހޭ މީހުންގެ ޢަދަދު އިތުރުވުމާއި އެކު، ސަޢޫދީ ޢަރަބިއްޔާއިން އަނެއްކާވެސް 71 މިސްކިތް ބަންދު ކޮށްފިއެވެ.\nސަޢުދީ ޢަރަބިއްޔާއިން މިދިޔަ މެއި މަހުގެ 31 ވަނަ ދުވަހު9ލައްކައަށްވުރެ ގިނަ މިސްކިތްވަނީ ހުޅުވާފައެވެ. ނަމަވެސް މިސްކިތްތައް ހުޅުވުމާއިއެކު، ޢާއްމު ފަރާތްތަކުގެ ކިބައިން ސަލާމަތީ ފިޔަވަޅުތައް އެއްމެ އެދެވޭ ގޮތެއްގައި އެޅެމުން ނުދާތީ 71 މިސްކިތެއްވަނީ ވަޤުތީ ގޮތުން ބަންދު ކުރެވި ސްޓެރިލައިޒް ކުރުމަށް ހަމަޖެހިފައެވެ.\n"މިސްކިތްތަކުން ސަލާމަތީ ޕްރޮޓޮކޯލްތަކާއި އެއްގޮތަށް ޢަމަލު ނުކުރުމުގެ ސަބަބުން ކޯވިޑް 19ގެ އިތުރު ކޭސްތައް މިހާރުވަނީ ރިޕޯޓު ކުރެވިފަ" ސަޢޫދީގެ މިނިސްޓަރް އޮފް އިސްލާމިކް އެފެއާޒް، ޢަބްދުއްލަޠީފް ބިން ޢަބްދުލް ޢަޒީޒް އާލް ޝައިޚު ވިދާޅުވެފައިވެއެވެ.\nޢަރަބި ޤައުމުތަކުގެ ތެރެއިން އެއްމެ ގިނަ ކޯވިޑް 19 ގެ ކޭސްތައް ރިޕޯޓު ކުރެވިފައިވަނީ ސަޢޫދީ ޢަރަބިއްޔާއިންނެވެ. މިގޮތުން މިދިޔަ އާދީއްތަ ދުވަހު މިޤައުމުގައި ކޯވިޑް 19 ޖެހިފައިވާ މީހުންގެ ޢަދަދު އެއްލައްކައަށްވުރެ މައްޗަށް އަރާފައިވެއެވެ.


ޖޭއެސްސީގެ ކޮމްޕޮޒިޝަނުން ޝަރުއީ ނިޒާމް ވަނީ ހަލާކު! | | Sangu News\nޖޭއެސްސީގެ ކޮމްޕޮޒިޝަނުން ޝަރުއީ ނިޒާމް ވަނީ ހަލާކު!\n1 ސެޕްޓެމްބަރ 2019 - 07:46\n#AharengeHiyaalu: JSC ge Memberun ekulavaalaafaivaagothun sharuee nizaam vany halaaku!\nދިވެހި ރާއްޖޭގައި ޖުޑީޝަލް ސަރވިސް ކޮމިޝަނެެއް އޮންނަށްޖެހޭކަން އެންމެންވެސް ދަނެއެވެ. ޤާނޫނު އަސާސީގެ 157 ވަނަ މާއްދާގައިވެސް ބުނަނީ އެ ކޮމިޝަން އޮންނަންޖެހޭނެކަމަށެވެ.\nޖުޑީޝަލް ސަރވިސް ކޮމިޝަނަކީ ވަކިފަރާތަކަށް ބުރަނުވާ މުސްތަގިއްލު މުުއައްސަސާއަކަށް ވާންޖެހޭ ހިނދު އެ އެ ކޮމިޝަނުގެ ވާޖިބުތަކާ މަސްއޫލިއްޔަތުތައް ބިނާވާންޖެހެނީ ގާނޫނު އަސާސީއާއި ރައްޔިތުންގެ މަހިލިހުން ފާސްކުރާ ގާނޫނާ އެއްގޮތް ވާގޮތުގެ މަތިންނެވެ.\nޖޭއެސްސީއަކީ ޝަރުއީ ދާއިރާގެ ބެލެނިވެރި ފަރާތެވެ. އެހެންކަމުން އަދުލު އިންސާފު ގާއިމްކުރުމުގެ ބާރުގައި ހިމެނޭ ހުރިހާ ކޯޓުތަކާއި ރައްޔިތުންގެ މަޖިލިހުން ކަނޑައަޅާ ކޮންމެ ފަރާތެއްގެ މައްޗަށް ޖޭއެސްސީގެ އިހުތިސޯސް ހިނގާނެއެވެ.\nޖުޑިޝަލް ސަރވިސް ކޮމިޝަން އެކުލެވިގެންވާ ގޮތަށް ބަލާއިރު އެ ކޮމިޝަނުގައި 10 މެމްބަރުން ތިއްބަވައެވެ. އެއީ ރައްޔިތުންގެ މަޖިލީހުގެ ރައީސް، ސުޕްރީމް ކޯޓުގައި ހިމެނޭ ފަނޑިޔާރުންގެ ތެރެއިން އެކޯޓުން އިންތިޚާބުކުރާ އުއްތަމަ ފަނޑިޔާރު ފިޔަވައި އެހެން ފަނޑިޔާރެއް، ހައިކޯޓުގައި ހިމެނޭ ފަނޑިޔާރުންގެ ތެރެއިން، އެ ކޯޓުންއިންތިޚާބުކުރާ ފަނޑިޔާރު، ދަށުކޯޓުތަކުގެ ފަނޑިޔާރުންގެ ތެރެއިން އެ ކޯޓުތަކުން އިންތިޚާބުކުރާ ފަނޑިޔާރެވެ. މީގެއިތުރުން ރައްޔިތުންގެ މަޖިލީހުގެ މެންބަރުންގެ ތެރެއިން އެ މަޖިލީހުންކަނޑައަޅާ މެންބަރު، އާންމުންގެ ތެރެއިން ރައްޔިތުންގެ މަޖިލީހުން ކަނޑައަޅާ ފަރާތް، ސިވިލް ސަރވިސް ކޮމިޝަނުގެ ރައީސް، ރައީސުލް ޖުމްހޫރިއްޔާ އައްޔަންކުރާ ފަރާތް، ބަންޑާރަ ނައިބު އަދި ދިވެހިރާއްޖޭގައި ޤާނޫނީ ވަކީލުކަން ކުރުމުގެ ހުއްދަލިބިފައިވާވަކީލުންގެ ތެރެއިން އެބައިމީހުން އިންތިޚާބުކުރާ ޤާނޫނީވަކީލެކެވެ.\nޖޭއެސްސީގެ މަސްއޫލިއްޔަތު ތަކާއި އެ ކޮމިޝަނަށް ލިބިފައިވާ ގާނޫނީ ބާރުތަކަށް ބަލާއިރު އުއްތަމަފަނޑިޔާރާއި ސުޕްރީމްކޯޓުގެ ފަނޑިޔާރުން ފިޔަވައި އެހެންފަނޑިޔާރުން އައްޔަންކުރުމާއި މަޤާމުގެ ކުރިއެރުން ދިނުމާއި، ބަދަލުކުރުމާއި، އުއްތަމަފަނޑިޔާރާއި ސުޕްރީމްކޯޓުގެ ފަނޑިޔާރުންޢައްޔަންކުރުމުގައި ރައީސުލްޖުމްހޫރިއްޔާއަށް މަޝްވަރާ ދެވޭނެއެވެ.\nފަނޑިޔާރުންނާ ބެހޭގޮތުން އުފުލާ ޝަކުވާތައް ބެލުމާއި، އެފަރާތްތަކާމެދު އަޅާންޖެހޭ ފިޔަވަޅުތައް އެޅުމާއި، މަޤާމުންވަކިކުރަންޖެހޭ މީހުން ވަކިކުރުމަށް ހުށަހަޅާންޖެހޭ ފަރާތްތަކަށްއެފަދަ މީހުން މަޤާމުން ވަކިކުރުމަށް ހުށަހެޅުމަކީވެސް ޖޭއެސްސީގައި ހިމެނިވަޑައިގަންނަވާ 10 މެމްބަރުންގެ ކޮނޑުގައި އެޅިފައިވާ މަސްއޫލިއްޔަތެކެވެ.\nއެހެން ނަމަވެސް މިއަދު ކުރެވޭ ސުވާލަކީ ޖޭއެސްސީގެ މެމްބަރުންގެ ޒިންމާ އަދާކުރުމާއިމެދު ކުރެވޭ ސުވާލެވެ.\nފަނޑިޔާރެއްގެ ސުލޫކީ މައްސަލައެއް ފެންމަތިވެއްޖެ ނަމަ ފިޔަވަޅު އަޅައި އެ ފަނޑިޔާރަކު ވަކިކުރުމަށް ރައްޔިތުންންގެ މަޖިލީހަށް ފޮނުވުމަކީ ޖޭއެސްސީގެ ޒިންމާއެކެވެ. ނަމަވެސް ފެންނަމުންދަނީ ޖޭއެސްސީ އެކުލެވިގެންވާ ގޮތުގެ ފައިދާ ނަގައި އުސޫލުން ބޭރުން އިޖުރާއަތްތައް ފުރިހަމަކުރުމެއް ނެތި ޓާގެޓް ފަނޑިޔާރުންތަކެއް ކަތިލުމަށް މަސައްކަތްކުރާތަނެވެ. އެހެން ގޮތަކަށް ދަންނަވާނަމަ ނިޒާމްގެ ބޭނުން ހިފައި އުސޫލުގެ ތެރެއިން ކަންކުރެވެން އޮތްއިރު ނިޒާމްގެ ތެރެއަށް ވަދެ އުސޫލަކަށް ބެލުމެއް ނެތި ކަންކުރާ މަންޒަރެވެ.\nސަރުކާރުން ހިތްޕުޅާނުވެގެން އެއްލާލެވުނުކަމަށް ރައްޔިތުންގެތެރޭ ވާހަކަ ދެކެވޭ ކުރީގެ ފަނޑިޔާރު ޑީޑީ\nގިނަ ބަޔަކު ގަބޫލުކުރާގޮތުގައި މިގޮތަށް ކަންކަން މެދިވެރިވާން ދިމާވާ ސަބަބަކީ ޖޭއެސްސީގެ މެމްބަރުން އެކުލެވިގެންވާގޮތާއި އިންތިޚާބުވާ ގޮތް ގާނޫނީގޮތުންވެސް ހަމަނުޖެހޭތީއެވެ.\nމިސާލެއްގެ ގޮތުން މަޖިލިސް މެޖޯރިޓީ ސަރުކާރަށް ލިބިއްޖެ ނަމަ މަޖިލިސް ރައީސްއަކަށް އަންނާނީ ޕްރޯ ގަވަރމެންޓް ބޭފުޅެކެވެ. ދެ ރައީސުންނަށް އެކުގައި މަސައްކަތްކުރަން ފަސޭހަވާނެއެވެ. އަދި މަޖިލިސް ރައީސާ، ޖޭއެސްސީއަށް ރައީސުލް ޖުމްހޫރިއްޔާ އައްޔަންކުރާ މީހާއާއި، ، ބަންޑާރަ ނައިބު، އާދެ މި ތިން ބޭފުޅުންނަކީ ސަރުކާރު ފަޅީގެ3ބޭފުޅުންނަށް ވާނެއެވެ.\nރައްޔިތުންގެ މަޖިލީހުގެ މެމްބަރުންގެ ތެރެއިން ކަނޑައަޅާނީ މެޖޯރިޓީ އަށް ނިސްބަތްވާ މެމްބަރެކެވެ. އާންމުންގެ ތެރެއިން ޖޭއެސްސީއަށް ކަނޑައަޅާނީ ކާކުތޯވެސް ނިންމާނީ މަޖިލީހުންނެވެ.\nސިވިލް ސަރވިސް ކޮމިޝަނުގެ ރައީސް ސަރުކާރުގެ ވިސްނުމާ ދެކޮޅު ހައްދަވަ އެހެން ޒާތަަކަށް އުޅުއްވަން ފައްޓަވައިފިނަމަ ރައްޔިތުންގެ މަޖިލީހުގެ މިނިވަން މުއައްސަސާތަކާބެހޭ ކޮމެޓީއަށް އޭނާ ހާޒިރުކޮށް ޝިފްޓް ޑިލީޓް ހަދާލެވޭނެއެވެ. އެހިސާބުން ސަރުކާރުކޮޅަށް އެ ލިބުނީ6މެމްބަރުންނެވެ.\nވަކީލުންގެ ތެރެއިން ސަރުކާރު ފަޅިއަށް ބަރުބޮޑުވަންޏާ ސަރުކާރު ފަޅިއަށް7ކަމަށް ބަލަމާ ހިނގާށެވެ. ޖުޑީޝަލް ސަރވިސް ކޮމިޝަނުގެ ޤާނޫނީ އަދަދާއި ކަންކަން ނިންމުމުގައި ވޯޓު ދިނުމުގެ އަދަދަށް ބަލާލަމާތޯ؟\nއެ ކޮމިޝަނަށް އެކޮމިޝަނުގެ ޖަލްސާއެއް ބޭއްވެނީ މެންބަރުންގެ ދެބައިކުޅަ އެއްބަޔަށްވުރެ ގިނަ މެމްބަރުން ހާޒިރުވެ ތިބެގެންނެވެ. އަދި އެކޮމިޝަނުން އެއްވެސް ކަމެއް ނިންމޭނީ ޖަލްސާއަށް ހާޒިރުވެ ވޯޓުގައި ބައިވެރިވި މެންބަރުންގެ އަޣުލަަބިއްޔަތު އެކަމަކަށް ލިބިގެންނެވެ.\nއެހެންކަމުން ސަރުކާރު ފަޅިއަށް7މެމްބަރުން އަރާތިބެފަ3މަރުހަލާގެ ކޯޓުގެ3މެމްބަރުން ދެން ވަންނާނީ ކޮންތާކަށްތޯ؟ އެ3މެމްބަރުން ވާނީ ރާޑީ ނޫންތޯ؟\nމިދަންނަވާލީ މަޖިލިސް މެޖޯރިޓީ ސަރުކާރަށް ލިބިއްޖެނަމަ ޖޭއެސްސީގެ މެމެބަރުން އެކުލެވިގެންވާގޮތުގެ މަސްހުނިގަނޑު މޮޑެވިފައި އޮންނާނެގޮތެވެ.\nކޮންމެ ސަރުކާރެއް އަޔަސް ދައުލަތުގެ2ބާރު ކަމަށްވާ ރައީސުލް ޖުމްހޫރިއްޔާ އާއި ރައްޔިތުންގެ މަޖިލިސް އެކައްޗެއް ކިޔައިފިނަމަ ޖޭއެސްސީ ބޭނުންކޮށްގެން މުޅި އަދުލުގެ ނިޒާމް އެބަޔަކު ބޭނުންވާގޮތަކަށް ފަރުމާކުރެވޭނެއެވެ.\nފަނޑިޔާރުން ތިބޭނީ ދެދުވަހުން އެއްދުވަހު ހުން އަންނާނެކަމަށް ރަޖާ އަޅައިގެންނެވެ. މިހާރުވެސް ފެންނަ މަންޒަރަކީ ފިޔަވަޅު އަޅަންޖެހޭ ފަނޑިޔާރުންގެ ތެރެއިން ވަކި ބަޔަކަށް ފިޔަވަޅު އެޅުމަށް ފަހު ގޭދޮށު ފެންޑާގައި އެކުގައި ރާޒުވާކުޅެން އުޅުއްވާ ފަނޑިޔާރުން ހާރޕިކް ޖަހާ ދޮވެ ސާފުކޮށް ޖުޑިޝަރީގެ ރޯނުގައި އަޅުވާ މަންޒަރެވެ. ދެން ޖޭއެސްސީގެ މިނިވަންކަމާ މުސްތަގިއްލުކަން ތިބޭފުޅުން ވަޒަންކޮށްލައްވާށެވެ.


ކަރަންޓު ބިލު އާދަޔާ ޚިލާފަށް ބޮޑުވެފައިވާތީ ސްޓެލްކޯ ޖަވާބުދާރީ ކުރުވަނީ ކަރަންޓު ބިލު އާދަޔާ ޚިލާފަށް ބޮޑުވެފައިވާތީ ސްޓެލްކޯ ޖަވާބުދާރީ ކުރުވަނީ\nކަރަންޓު ބިލު އާދަޔާ ޚިލާފަށް ބޮޑުވެފައިވާތީ ސްޓެލްކޯ ޖަވާބުދާރީ ކުރުވަނީ\nފޮޓޯ: ސްޓެލްކޯގެ އަހަރީދުވަސް ފާހަގުރުން - ފޮޓޯ: މުޙައްމަދު ވަޙީދު / ޕީއެސްއެމް ނިއުސް\nމާލީގޮތުން އިންތިހާއަށް ދަތިވެފައިވާ މިދަނޑިވަޅުގައި ޖޫން މަހުގެ ކަރަންޓު ބިލު އާދަޔާ ޚިލާފަށް ބޮޑުވި ސަބަބު، މަޖިލީހުގެ ކަމާއި ބެހޭ ކޮމެޓީ މެދުވެރިކޮށް އޮޅުން ފިލުއްވައިދެއްވައި ސްޓެލްކޯ ޖަވާބުދާރީ ކޮށްދެއްވުމަށް މެމްބަރަކު ހުށައަޅުއްވައިފިއެވެ.\nސްޓެލްކޯ ޖަވާބުދާރީ ކުރުވުމަށް ރައްޔިތުންގެ މަޖިލީހަށް މިމައްސަލަ ހުށަހެޅުއްވީ ގަލޮޅު ދެކުނު ދާއިރާގެ މެމްބަރު މީކާއިލް އަހުމަދު ނަސީމްއެވެ. މީކާއިލް ހުށަހެޅި މި މައްސަލާގައި ބުނެފައި ވަނީ މާލޭގެ ގޭގެއަށް މިދިޔަ މަހުގެ ކަރަންޓު ބިލު އައިއިރު އެބިލުތައް އާދަޔާއި ޚިލާފަށް ބޮޑުވެފައިވާ ދާއިރާގެ ގިނަ އަދަދެއްގެ ރައްޔިތުންގެ ފަރާތުން ޝަކުވާ ލިބެމުންދާކަމަށެވެ. އަދި އެބިލުތައް ބޮޑުވެފައިވާ ކަމަށް ފެންނަނީ މާލެ ފުރަބަންދު ކުރުމާއި ގުޅިގެން ސަރުކާރުން ދިން ސަބްސިޑީ ކަނޑާލުމާއި ގުޅިގެންކަމަށް ސްޓެލްކޯއިން ބުނެފައިވީ ނަމަވެސް، ފުރަބަންދު އައުމުގެ ކުރީ މަސްތަކުގެ ކަރަންޓު ބިލާއި އަޅާކިޔާ އިރުވެސް ޖޫން މަހުގެ ބިލު އެތައްގުނައެއް ބޮޑުވެފައި ހުރިކަމަށެވެ.\nގަލޮޅު ދެކުނު ދާއިރާގެ މެންބަރު މީކާޢީލް އަޙްމަދު ނަސީމް\nކޯވިޑް-19 އާއި ގުޅިގެން ރައްޔިތުންނަށް މާލީގޮތުން އިންތިޙާއަށް ދަތިވެފައިވާ މިދަނޑިވަޅުގައި ޖޫން މަހުގެ ކަރަންޓު ބިލު އާދަޔާ ޚިލާފަށް ބޮޑުކޮށްފައިވާ ސަބަބު އޮޅުންފިލުވައި މިކަމުގައި ސްޓެލްކޯ ޖަވާބުދާރީ ކުރުވުމަށް މީކާއިލް ވަނީ ހުށަހަޅާފައެވެ.\nފުރަބަންދާއި އެކު ސަރުކާރުން ކަނޑައަޅާފައިވާ ޕެކޭޖްތަކުގެ ތެރޭގައި ޔުޓިލިޓީސް ބިލްތަކުން ޑިސްކައުންޓް ދޭން ހަމަޖެއްސުމާއި ގުޅިގެން ސްޓެލްކޯއިން ވަނީ މިދިޔަ އެޕްރީލް މަހާއި މެއި މަހުގެ ކަރަންޓް ބިލުން ވަނީ 40 ޕަސެންޓް އުނިކޮށްދީފައެވެ. އެ ޑިސްކައުންޓާ އެކު އާންމުން ދައްކަން ޖެހުނު ބައި އޮތީ ކުޑަވެފަ އެވެ. ސަރުކާރުން ވަނީ އެޕްރީލް މަހާއި މޭ މަހު، ކަރަންޓް ސަބްސިޑީ އަށް 27 މިލިއަން ރުފިޔާ ހޭދަކޮށްފަ އެވެ.\nކަރަންޓްބިލްތައް ބޮޑުވި މައްސަލައިގައި ސްޓެލްކޯއިން ކޮށްފައިވާ ޓްވޓެއްގައި ބުނެފައި ވަނީ މިދިޔަމަހުގެ ކަރަންޓްބިލްތައް ބޮޑުވުމާއި ގުޅިގެން އާންމު ރައްޔިތުންގެ ޝަކުވާ އެކުންފުންޏަށް ލިބެމުންދާކަމަށެވެ. އަދި އެކަން ބަލަމުންދާކަމަށް ސްޓެލްކޯއިން ވަނީ ބުނެފައެވެ.\nޖޫންމަހުގެ ކަރަންޓް ބިލު ބޮޑުވި ސަބަބު ވަރަށް ސާފުކޮށް އެގެން ބޭނުން. ކޮވިޑްގެ ކުރިން 500 ރުފިޔާ ނާރާ ބިލަކަށް މިހިނގާ ޖޫން މަހު 700ރ އަށްވުރެ ބޮޑުކޮށް އެރީ ކިހިނަކުންތޯއާއިމެދު ސުވާލު އުފެދޭ. ކަރަންޓު ބޭނުންކުރާ އެއްވެސް އެއްޗެއް ގެއަކަށް އިތުރެއް ނުވޭ؛ މިގެއަކީ ނިދާއިރު ދެފަންކާ ފިޔަވައި ހުރިހާ އެއްޗެއް ނިއްވާލާ ގެއެއް.


ރައީސް ޞާލިޙަށް!: ޖިންނި މޮޔަވެފަ ތިބި ބައެއްފަދައިން ދިވެހި ރައްޔިތުން ކައްވަޅުން ތެދުކުރަން ޖައްސުވަން ހެޔޮނުވާނެ ނޫތޯ؟\nޢިއްޒަތްތެރި ރައީސުލްޖުމްހޫރިއްޔާއެވެ. ކޮވިޑުގެ ދަތި އުނދަގޫ ޙާލަތުގައި ރައްޔިތުންނަށް އެހީތެރިވެދެއްވަން މަނިކުފާނު ތިއަ ބަހައްޓަވާ ޝައުޤުވެރިކަން ކިތަންމެހައިވެސް ބޮޑެވެ. ހަމައެކަނި މައްސަލައަކީ ހަމަ އެލޯނު ބީއެމްއެލް އިސްލާމިކްގެތެރެއިން ރިބާ ނުހިމެނޭ ގޮތަށް ދެއްވެން އޮވެމެ ރިބާ ހިމެނޭ ބޭންކް އޮފް މޯލްޑިވްސް އިން ދެއްވައިގެން ރައްޔިތުންގެ ބަނޑަށް ރިބާ ފޮނުއްވަން އަނެއްކާވެސް ނިންމެވިކަމެވެ.\nވީމާ ހަމަ މިކަމުގައި މިދިއަ އަހަރުވެސް މަނިކުފާނަށް އާދޭސް ދެންނެވި މޭރުމުން މިއަހަރުވެސް ދަންވައިލަމެވެ! އަޑުއެއްސެވުމާއި ނުއެއްސެވުމަކީ ހަމަ މަނިކުފާނުގެ އިޚްތިޔާރުގައި އޮތް ކަމެކެވެ.\nރިބާކާ މީހުން ކައްވަޅުން ތެދުވާނެ ޙާލު!:\n"ربا ކާމީހުން، ޖިންނި މޮޔަވެގެން، شيطانއާ ތަޅުވަމުން ފޮޅުވަމުން ގެންދާ މީހަކު ތެދުވާ ފަދައިން މެނުވީ (قيامة ދުވަހުން އެއުރެން ކަށްވަޅުން) ނުތެދުވާނެތެވެ. އެހެނީ، އެއުރެން ބުނެއުޅުނީ، ވިޔަފާރި ވާކަން ކަށަވަރީ، ربا ކަހަލަ ކަމެއް ކަމުގައެވެ. (ނަމަވެސް) ވިޔަފާރި ކުރުންވަނީ، الله ހުއްދަ ކުރައްވާފައެވެ. އަދި ربا ވަނީ حرام ކުރައްވާފައެވެ. ފަހެ، އެމީހާގެ ވެރި ރަސްކަލާނގެ حضرة ން ދެއްވާ وعظ އާއި نصيحة އެމީހަކާއި ހަމައަށް އައުމުން އެކަން (އެބަހީ: ربا ކެއުން) ހުއްޓާލައިފި މީހާ (ދަންނާށެވެ!) ފަހެ، އިސްވެދިޔަ އެއްޗެއް އެމީހަކަށް ހުށްޓެވެ. (އެބަހީ: ربا ގެ حكمތައް އައުމުގެ ކުރިން އޭނާ ބޭނުންކުރި ތަކެތި މާފުކުރައްވާފައި ވެއެވެ.) އަދި، އެމީހެއްގެ ކަންތައްއޮތީ، الله އަށް خاص ވެގެންނެވެ. އަދި، އަލުން (އެކަމަށް) އެނބުރި އަތުވެއްޖެމީހާ (ދަންނާށެވެ!) ފަހެ، އެއުރެންނީ ނަރަކައިގެ أهل ވެރިންނެވެ. އެއުރެން އެނަރަކައިގައި އަބަދަށް ދެމިތިބޭހުއްޓެވެ. (سورة البقرة 275)\nالله، ربا އުނިކުރައްވައި، އޭގެ بركات ނެތި ކުރައްވައެވެ. އަދި صدقات އިތުރު ކުރައްވައެވެ. (އެބަހީ: ދުނިޔޭގައި އޭގެ بركات އިތުރު ކުރައްވައި، آخرة ގައި އޭގެ ދަރުމަ ގިނަގުނަ ކުރައްވައެވެ.) އަދި، ފާފަވެރި ކަމާއި كافر ކަން ބޮޑު އެއްވެސްމީހަކުދެކެ، الله ލޯބިވެ ވޮޑިގެނެއް ނުވެއެވެ. (سورة البقرة 276)\nޢިއްޒަތްތެރި ރައީސްއެވެ. ޖެހިފައި ތިބިޮ ދަތިޙާލުން މިވަގުތު ރައްޔިތުންނަށް ދިއްކޮށްލެއްވި ކޮންމެ އެއްޗެއްގައި ހިފާނެއެވެ. ނަމަމަވެސް ޤުރުއާނުގައި އޮތް ވޙީ ބަސްފުޅު އެނގިވަޑައިގެން ހުންނަވައި މަނިކުފާނު ރައްޔިތުންނަށް ލޭގެ ކޯރުގައި ހިލަކާން އޮންނަން ޖައްސުވަން ވާނެތޯއެވެ؟\nއަންނަނިވި ދެ ޙަދީޘް ބައްލަވާށެވެ!\nނަބިއްޔާ ﷺ އަށް ފެނިވަޑައިގެންނެވި ވަރަށް ދިގު ހުވަފެންފުޅަކާއި ބެހޭގޮތުން ސަމުރަތު ރަޟިޔަﷲ ޢަންހުގެ ކިބައިން ރިވާވެގެންވެއެވެ. ރ\nރަސޫލް ﷺ ޙަދީޘްކުރެއްވިއެވެ.\n"އަހަރެމެން ދަތުރުކުރަން ފަށައިގެން ކޯރެއްގެ ކައިރިއަށް އައީމެވެ. އެ ކޯރުގެ ފެންގަނޑުގެ ރަތްކަން (ގަދަކަމުން) ލޭ ފަދައެވެ. އެ ކޯރުގައި ފަތަފަތާ އޮތް މީހަކު އޮތެވެ. އަދި ކޯރުގެ އައްސޭރީގައި ބައިވަރު ހިލަތަކެއް އެއްކޮށްގެން މީހަކު ހުއްޓެވެ. ފަތާ މީހާ ފަތަފަތާ އޮއްވާ ހިލަތައް އެއްކޮށްގެން ހުރި މީހާ އެ ހިލަތައް ހިފައިގެން އައިސް ފަތާމީހާއާ ކުރިމަތިލައިފިއެވެ. ފަތާމީހާ އޭނާގެ އަނގަހުޅުވުމާއެކު އައްސޭރީގައި ހުރި މީހާ ފަތާމީހާގެ އަނގަތެރެއަށް ހިލަގަނޑެއް ލައިފިއެވެ. ދެން ފަތާމީހާ އަނެއްކާވެސް ފަތަން ފަށައިފިއެވެ. ފަތާމީހާ ކޯރުގެ އައްސޭރިކައިރިއަށް އަންނަ ކޮންމެ ފަހަރަކު އޭނާގެ އަނގަހުޅުވުމާއެކު، އައްސޭރީގައި ހުރި މީހާ އެހެން ހިލަގަނޑެއް އޭނާގެ އަނގަތެރެއަށް ލައެވެ. އަދި ކޯރުގައި ފަތަމުން ހިލަތައް ދިރުވަމުންދިޔަ މީހާއާމެދު ދަންނައެވެ. ފަހެ ހަމަކަށަވަރުން އެއީ ރިބާކާ މީހާއެވެ."\n- ޞަޙީޙުލް ބުޚާރީ: 6525\n"އޭނާ (ފަތަފަތާ ވަރުބަލިވެގެން) ކޯރުގެ އައްސޭރިއަށް އަރަން އައްސޭރިއާ ކައިރިވާ ކޮންމެ ފަހަރަކު އޭނާގެ އަނގައިގެ ތެރެއަށް ހިލަގަނޑެއް އެއްލާލެވޭނެއެވެ. އަދި ކުރިން ފަތަފަތާއޮތް ތަނަށް އެނބުރިދާނެއެވެ. ތާ އަބަދަށް އޭނާއަށް އޮތީ މިގޮތެވެ"\nދެން އެކަލޭގެފާނު ކައިރީގައި ހުންނެވި މަލާއިކަތާއާއި އެމީހާއާއި ބެހޭގޮތުން އެކަލޭގެފާނު ސުވާލު ކުރެއްވުމުން މަލާއިކަތާ ވިދާޅުވިއެވެ. ”ކޯރުގައި ވަނިކޮށް ކަލޭގެފާނު ދެކެވަޑައިގެންނެވި މީހަކީ ރިބާ ކާ މީހާއެވެ."\n- ރަވާހު އަޙްމަދު: 19652\n(الشيخ محمد شافع)


Addu Aai Kulhudhufushee Gaives Gloria Jeans Coffee Ge Outlet Eh Hulhuvanee - Vaguthu\nއައްޑު އާއި ކުޅުދުއްފުށީގައި ވެސް ގްލޯރިއާ ޖީންސް ކޮފީގެ އައުޓްލެޓެއް ހުޅުވާނީ\nގްލޯރިއާ ޖީންސް ކޮފީގެ މުވައްޒަފުން މަސައްކަތް ކުރަނީ – ވަގުތު އިމޭޖްސް: އަޝްހާދް އަބްދުﷲ (ޖެރީ)\nއައްޑޫ ސިޓީ އާއި، ކުޅުދުއްފުށީ ގައި ވެސް ގްލޯރިއާ ޖީންސް ކޮފީގެ އައުޓްލެޓެއް ހުޅުވާ ޚަބަރު ލިބިފައިވާކަމަށް އިކޮނޮމިކް މިނިސްޓަރު މުހައްމަދު ސައީދު ވިދާޅުވެއްޖެއެވެ.\n"އަޅުގަނޑުމެންނަށް ކޮންމެ ދުވަހެއްގެ ނިއުސް ޕޭޕާ ހެޑްލައިންސް ބަލާލާއިރު، ދުނިޔޭގެ ނަން މަޝްހޫރު ކޮންމެވެސް ރިޒޯޓެއް ދިވެހި ރާއްޖޭގައި އެބަ ހުޅުވާ. އަދި މިއަދު މި ލިބޭ އުފާވެރި ޚަބަރަކީ ގްލޯރިއާ ޖީންސް އައްޑޫ ސިޓީއަށް ވެސް ދާނެކަން، ކުޅުދުއްފުއްޓަށް ވެސް ދާނެކަން". ރަސްފަންނު ފަވީލާގާއި ގްލޯރިއާ ޖީންސް ކޮފީ އައުޓްލެޓް ހުޅުވުމަށް ބޭއްވި ރަސްމިއްޔާތުގައި ވާހަކަދައްކަވަމުން މިނިސްޓަރު ސައީދު ވިދާޅުވިއެވެ.\nމިނިސްޓަރު ސައީދު ވިދާޅުވީ، ދިވެހިރާއްޖޭގެ އާބާދީ ބޮޑެތި ތަންތަނަށް އެކި ބްރޭންޑްތަކުގެ ފްރެންޗައިޒްތައް ގެންދިޔުމުގެ ރޫހު ދިވެހި ވިޔަފާރިވެރިންގެ އެބަހުރި ކަމަށެވެ.\n"އަޅުގަނޑުމެންނަށް މިއަދު ޔަގީންވާ އަނެއް ކަމަކީ މި ވިޔަފާރިއަށް ވެސް ތަމްރީން ކުރެވިފައިވާ 80 ޕަސެންޓް ދިވެހި ޒުވާނުން ނެރުއްވާނެކަން މި ވިޔަފާރީގެ ވެރިން ވިދާޅުވާކަން" މިނިސްޓަރު ސައީދު ވިދާޅުވިއެވެ.\nމިނިސްޓަރު ސައީދު ވިދާޅުވީ، ރައީސް އަބްދުﷲ ޔާމީންގެ އިކޮނޮމިކް ޑިވެލޮޕްމެންޓްގެ ހުވަފެނަކީ ވެލާނާ އިންޓަނޭޝަލް އެއާޕޯޓަކީވެސް ޝޮޕިންގ ޕެރަޑައިސްއަކަށް ހެއްދެވުން ކަމަށެވެ. އެގޮތުން މުނިފޫހި ފިލުވުމާއި، ދިވެހިރާއްޖޭގެ އާމްދަނީ އެތައް ގުނައަކަށް ކުރިއަރައިދާނެ މަސައްކަތްތައް ކުރާ އެއާޕޯޓަކަށް އެ އެއާޕޯޓް ވެގެންދިޔުންކަމަށް ވެސް ވިދާޅުވިއެވެ.\nއިތުރަށް ވާހަކަދައްކަވަމުން މިނިސްޓަރު ސައީދު ވިދާޅުވީ އެނބޫދޫ ލެގޭން ތަރައްގީވަމުން އަންނައިރު، މި އަހަރު ތެރޭގައި އެތަނުގެ ބައެއް ކޮމްޕޮނެންޓްތައް ހުޅުވިގެންދާނެ ކަމަށާއި، އެތަނަށްވެސް އަންނާނީ ދުނިޔޭގެ ނަން މަޝްހޫރު ފްރެންޗައިސް ބްރޭންޑްތައްކަމަށެވެ.\n"2018 އިން ރައީސް ޔާމީންގެ ދެވަނަ ދައުރު 2023 އާއި ހަމައަށްދާއިރު، ދިވެހިރާއްޖެ ވާނި ވަރަށް ބޮޑަށް ތަރައްގީވެފައި އޮތް ދިވެހި ޒުވާނުންގެ އުއްމީދުތައް ހަގީގަތައް ހަދައިދީ ދިވެހިރާއްޖޭގެ މިނިވަންކަމުގެ ދިފާއުގައި ބުރަ ބޮޑު މަސައްކަތްތަކެއް ކުރެވި ދިވެހިންނަކީ ފުދުންތެރި ޖީބަށް ހެޔޮވަރު އާމްދަނީ ލިބޭ ވަޒީފާގެ ބާޒާރުގައި އެކަށީގެންވާ ތަރައްގީއެއް އޮތް މި ސަރަހައްދުގައި އެންމެ ތަހުޒީބު އެންމެ ހިތްގައިމު އެންމެ ރީތި ދުނިޔޭގެ ކުދި ގައުމުތަކަށް ފަހުރުވެރިވާނެ ގައުމަކަށް". މިނިސްޓަރު ސައީދު ވިދާޅުވިއެވެ.\nގްލޯރިއާ ޖީންސްގެ އައުޓްލެޓެއް ވެލާނާ އެއާޕޯޓުގައި ހުޅުވައިފި\nއެޕްރީލް މަހުގެ ފުރަތަމަ ހަފްތާ - އުފާވެރި އުންމީދީ ހަބަރުތަކެއް\nގްލޯރިއާ ޖީންސް ކޮފީގެ އައުޓްލެޓެއް މާލޭގައި ހުޅުވައިފި


Campaign ga nuragalhu meeheh ge fahathuga nuhunnaanan: Naibu raees | Mihaaru\nނައިބު ރައީސް ފައިސަލް ނަސީމް ނ. ވެލިދޫގައި ރޭ ބޭއްވި ޖަލްސާގަައި ވާހަކަފުޅު ދައްކަވަނީ. ---\nކެމްޕެއިންގައި ނުރަނގަޅު މީހެއްގެ ފަހަތުގައި ނުހުންނާނަން: ނައިބު ރައީސް\n28 މާޗް 2019 - 11:34 22 comments\nރައްޔިތުންގެ މަޖިލިހުގެ އިންތިޚާބުގެ ކެމްޕެއިންގައި ހުންނަވާނީ ރަނގަޅު ކެންޑިޑޭޓުންގެ ފަހަތުގައި ކަމަށާއި ނުރަނގަޅު މީހެއްގެ ފަހަތަށް ވަޑައިނުގަންނަވާނެ ކަމަށް ނައިބު ރައީސް ފައިސަލް ނަސީމް ވިދާޅުވެއްޖެ އެވެ.\nއާންމު އިންތިޚާބުގައި އެމްޑީޕީގެ ޓިކެޓުގައި ނ. ވެލިދޫ ދާއިރާ އަށް ވާދަކުރައްވާ، މުހައްމަދު އަބްދުﷲ ޝަފީގް (ފިއެސް މޯޑު) ގެ ކެމްޕެއިނަށް އެ ރަށަށް ވަޑައިގެން ނައިބު ރައީސް ވިދާޅުވީ މަޖިލިހަށް ތެދުވެރިކަމާއި އަމާނާތްތެރިކަމާ އެކު މަސައްކަތް ކުރާނެ ބަޔަކު އިންތިޚާބު ކުރަން ޖެހޭ ކަމަށެވެ.\nމަޖިލިހަށް ހޮވޭ ހަމައެކަނި ބޭނުމަކީ ރައްޔިތުންނަށް ވަފާތެރިކަމާއި ނަޒާހާތްތެރިކަމާ އެކު ހިދުމަތް ކުރުން ކަމަށް ވާއިރު، ރަނގަޅު ބޭފުޅުން މަޖިލިހަށް އިންތިޚާބު ނުކުރެވިއްޖެ ނަމަ، ރައްޔިތުން މާދަމާ އެކަމާ ހިތާމަ ކުރަން ޖެހޭނެ ކަމަށް ވެސް ފައިސަލް ވިދާޅުވި އެވެ.\n"މަޖިލިހަށް އަންނަނީ އަމިއްލަ ކަންކަން، މަގާމުގެ ނުފޫޒުގެ ބޭނުންކޮށްގެން ކުރާކަށް ނޫން،" މަޖިލިހުގައި ކާށިދޫ ދާއިރާގެ މެމްބަރުކަން ކުރިން ކުރެއްވި ފައިސަލް ވިދާޅުވި އެވެ.\n"އެހެންވީމާ، މި ކަހަލަ ޕޯޑިއަމްތަކަށް، މި ކަހަލަ ސްޓޭޖްތަކަށް ތި ފަދަ ބޭފުޅުންނާ ކުރިމަތިލެވެނީ މި ސްޓޭޖްތައް ވެސް ރަނގަޅުވީތީވެ، ތިޔަބޭފުޅުން ވެސް ރަނގަޅުވީމަ."\nނައިބު ރައީސް އެގޮތަށް ވިދާޅުވި އިރު، ލ. އަތޮޅަށް އެމަނިކުފާނު ވަޑައިގެން އެމްޑީޕީގެ ކެންޑިޑޭޓުންތަކަކަށް ތާއީދު ކުރެއްވި މައްސަލަ ފައިސަލް ނިސްބަތްވާ ޖުމްހޫރީ ޕާޓީގެ ތެރޭގައި ވަނީ ހޫނުވެފަ އެވެ. އެނގިފައިވާ ގޮތުގައި، ޖޭޕީގެ ޓިކެޓުގައި ކުރިމަތިލައްވާ ބައެއް ކެންޑިޑޭޓުންނާ މެދު ނައިބު ރައީސް ހިތްޕުޅުހަމަޖެހިވަޑައިނުގަންނަވަ އެވެ.\nފައިސަލް ވަނީ ލ. ގަމަށް ވަޑައިގެން، އެ ދާއިރާ އަށް އެމްޑީޕީގެ ޓިކެޓުގައި ވާދަކުރައްވާ ކުރީގެ ނޫސްވެރިޔާ މުހައްމަދު ވިސާމަށާއި ފޮނަދޫ ދާއިރާގެ އެމްޑީޕީގެ ކެންޑިޑޭޓު މޫސާ ސިރާޖަށް ތާއީދުކޮށް، ބޭއްވި ސައިކަލް ބުރެއްގައި ބައިވެރިވެވަޑައިގެންފަ އެވެ.\nފޮނަދޫ ދާއިރާ އަށް އެމްޑީޕީގެ ޓިކެޓްގައި ވާދަކުރާ ގާނޫނީ ވަކީލް ސިރާޖްގެ ކެމްޕެއިންގައި ބައިވެރިވެވަޑައިގެންނެވި އިރު، ޖޭޕީގެ ޓިކެޓުގައި އެ ދާއިރާ އަށް ނުކުންނަވަނީ ފާތުމަތު ޒައީމާ އެވެ.\nނައިބު ރައީސް ވިދާޅުވި ގޮތުގައި ރައީސް އިބްރާހިމް މުހައްމަދު ސޯލިހް ފަދަ ހެޔޮލަފާ ބޭފުޅަކު ރައްޔިތުން ހޮވީ ކުރިއެރުމާއި ތަރައްގީ ބޭނުންވާތީ އެވެ. މިދިޔަ އަހަރުތަކަކީ އަނދިރި، ނާމާން ދުވަސްތަކެއް ކަމަށާއި އެތައް ބަޔަކަށް އަނިޔާ ލިބިފައިވާ ކަމަށް ވެސް އެމަނިކުފާނު ވިދާޅުވި އެވެ.\n"ކާކަށްތޯ އަނިޔާ ނުލިބެނީ؟ މީހެއް ކައިރީ ހައްޔަރު ކުރިހޭ އަހާލަން ވެސް ބޭނުމެއް ނުވޭ. ޔަގީން ކަށަވަރު ކަމެއް އޮންނާނީ އެކަން ކޮށްފައި،" ނައިބު ރައީސް ވިދާޅުވި އެވެ.\nއެމަނިކުފާނު ވިދާޅުވީ، އިސްލާހަށް މަސައްކަތް ކުރި ކޮންމެ މީހަކު ހުރަގެއަށް ލާންޖެހޭ ކަމަށް އޭރު ގަބޫލު ކުރެވިފައި އޮތްއިރު، ވިޔަފާރިވެރިންނަށާއި ޑިމޮކްރަސީ ހަރުދަނާކޮށް، އިންސާނީ ހައްގުތައް ކަށަވަރުކުރުމަށް މަސައްކަތް ކުރި މީހުންނަށް އުނދަގޫ ކުރި ކަމަށެވެ.\nއެމަނިކުފާނު ވިދާޅުވި ގޮތުގައި މިދިޔަ ދުވަސްތަކުގައި ގާނޫނުއަސާސީގައި ރައްޔިތުންނަށް ދީފައި ހުރި މިނިވަންތައް ނަގާލައި، ރައްޔިތުންނަށް ބިރު ދެއްކުމަށް ގާނޫނުތައް ފާސްކޮށްފައި އެބަހުއްޓެވެ. އެހެންވެ، ރައްޔިތުންނަށް ގާނޫނީ ބާރުވެރިކަން ލިބުމަކީ މުހިންމު ކަމެއް ކަމަށް ނައިބު ރައީސް ވިދާޅުވި އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް ޖުމްހޫރީ ޕާޓީ ނައިބު ރައީސް ފައިސަލް ނަސީމް ރައްޔިތުންގެ މަޖިލީހުގެ އިންތިޚާބު 2019 ނ. ވެލިދޫ\nނައިބު ރައީސް ފައިސަލް އެމްޑީޕީގެ ކެމްޕެއިންގައި


މަންދޫބުން ކުރެއްވި މަސައްކަތް 25\nޕައުލް ކައިސަރުގެ އަރިހަށް ގެންގޮސް ދިނުމަށް އެދި ދެންނެވުން\n1 ފެސްތުސް ކައިސަރިޔާއަށް❖ ކައިސަރިޔާ: ކައިސަރިޔާ އަކީ ޖުދިޔާގެ ސަރަހައްދުގައިވީ ރޯމުސަރުކާރުގެ ވެރިރަށެވެ. ބަނީއިސްރާއީލުގައި ރޯމުސަރުކާރުގެ ވެރިރަށަކީ ޖެރޫސަލަމަށެވެ. ވަޑައިގެން ގަވަރުނަރުކަމަށް އިސްކުރެވުނު ތާ ތިންވަނައަށް ވީ ދުވަހު އޭނާ ކައިސަރިޔާއިން ޖެރޫސަލަމަށް ވަޑައިގެންނެވިއެވެ. 2-3 އޭނާ އެ ރަށަށް ވަޑައިގަތުމާއި އެކު ބޮޑު އިމާމާއި ބަނީއިސްރާއީލުގެ ވެރިން ޕައުލް އާއި ބެހޭ ޝަރީއަތް އޭނާއަށް ހުށައަޅާ އެދުނީ ޕައުލް ޖެރޫސަލަމަށް ގެނައުމަށް ހުއްދަ ދެއްވުމަށެވެ. އެއީ އެމީހުން ތިބީ ޕައުލް ޖެރޫސަލަމަށް ގެނެވޭ މަގުމަތީ އޭނާ މަރާލުމަށް ރާވައިގެންނެވެ.4މީގެ ޖަވާބުގައި ގަވަރުނަރު ފެސްތުސް އެމީހުންނަށް ބުންޏެވެ. ”ޕައުލް ވަނީ ކައިސަރިޔާގެ ޖަލުގަ. އަދި އަހަރެން ވެސް ވަރަށް އަވަހަށް އެނބުރި މި ދަނީ ކައިސަރިޔާއަށް.5ވީމާ ކަލޭމެންގެ ތެރެއިން ބައެއް ވެރިން އަހަރެންނާއި އެކު ކައިސަރިޔާއަށް އައިސް އެ ރަށުގައި ޕައުލް އާއި މެދު ދަޢުވާކޮށް އޭނާ ކުށެއް ކޮށްފައި ވޭތޯ ބަލާ.“\n6 ގަވަރުނަރު ފެސްތުސް ޖެރޫސަލަމުގައި ހަފްތާއެއް ނުވަތަ ދިހަވަރަކަށް ދުވަހު ހުންނެވުމަށް ފަހު އެނބުރި ކައިސަރިޔާއަށް ވަޑައިގެންނެވިއެވެ. އަދި އަނެއް ދުވަހު ފެސްތުސް ފަނޑިޔާރުގެ ގޮނޑިކޮޅުގައި އިށީނދެވަޑައިގެން ޕައުލް ގެނައުމަށް އެންގިއެވެ.7ޕައުލް އެތަނަށް ގެނެވުމާއި އެކު ޖެރޫސަލަމުން އެ ރަށަށް އައި ބަނީއިސްރާއީލުގެ ވެރިން އޭނާގެ ވަށައިގެން ތިބެ ވަރަށް ގިނަ ތަފާތު ބޮޑެތި ކުށްތަކުގެ ތުހުމަތުތައް އޭނާގެ މައްޗަށް ކުރަންފެށިއެވެ. ނަމަވެސް އޭގެން އެއްވެސް ތުހުމަތެއްގެ ހެއްކެއް އެމީހުންނަކަށް ދެއްކޭކަށް ނެތެވެ. 8 ޕައުލް މިހުރިހާ ތުހުމަތުތަކަކާ އިންކާރު ކޮށް އޭނާގެ އަމިއްލަ ދިފާއުގައި މި ފަދައިން ބުނެ ވާހަކަދެއްކިއެވެ. ”އަޅުގަނޑު ބަނީއިސްރާއީލު މީހުންގެ ގަވާއިދުތަކާއި ދެކޮޅުވެ އަދި ބައިތުލް މަޤްދިސްގައި ކުރުން އެކަށީގެން ނުވާކަމެއް އަޅުގަނޑު ނުކުރަން. ނުވަތަ ރޯމުގެ ސަރުކާރާއި ދެކޮޅަށް ވިޔަސް އެއްވެސް ކަހަލަ ޚިލާފު ދެކޮޅުވެރިކަމެއް އަޅުގަނޑު ކޮށްފައެއް ނުވާނެ.“\n9 ފެސްތުސް ވެސް ބަނީއިސްރާއީލު މީހުންގެ ރުހުން ހޯދުމުގެ ގޮތުން ޕައުލްއަށް ވިދާޅުވިއެވެ. ”އަހަރެންގެ ކުރިމަތީގައި މި ކަންތައްތަކުގެ ޝަރީއަތް ބެލުމަށް ޖެރޫސަލަމަށް ދިއުމަށް ކަލޭ ގަބޫލު ހޭ؟“ 10 މީގެ ޖަވާބުގައި ޕައުލް ދެންނެވިއެވެ. ”އަޅުގަނޑު މިހިރީ ރޯމުގެ ރަސްގެފާނުގެ ދަށުން ހިނގާ ކޯޓެއްގަ. އަދި މިއީ އަޅުގަނޑުގެ ޝަރީއަތް ބެލެން ޖެހޭނެ ކޯޓު ވެސްމެ. ބަނީއިސްރާއީލު މީހުންނާއި ދެކޮޅަށް އެއްވެސް އަމަލެއް އަޅުގަނޑު ކޮށްފައި ނުވާ ކަން މަނިކުފާނު ވެސް ރަނގަޅަށް ދެނެވަޑައިގެންވާނެ. 11 އަޅުގަނޑު އެއްވެސް ގަވާއިދަކާ ޚިލާފުވެ ކުށެއް ކޮށްފައިވާ ނަމަ އަދި އެ ކުށެއްގެ ސަބަބުން އަޅުގަނޑަށް މަރުގެ ޙުކުމް ލިބުން ޙައްޤު ނަމަ އަޅުގަނޑު އެކަމުން ރެކޭކަށް ނޫޅެން. ނަމަވެސް އެބައިމީހުން އަޅުގަނޑު އެކުއްވެރި ކުރާ އެއްވެސް ކަމަކީ ތެދަކަށް ނުވާ ހިނދު އަޅުގަނޑު އެއްވެސް މީހަކަށް އެމީހުންނަކާއި ހަވާލެއް ނުކުރެވޭނެ. އަޅުގަނޑު އެދެނީ މި މައްސަލަ ރޯމުގެ ރަސްގެފާނަށް ހުށައެޅުމަށް.“\n12 ދެން ފެސްތުސް އޭނާގެ މަޝްވަރާ ދާރުންނާއި ވާހަކަ ދެއްކެވުމަށް ފަހު ވިދާޅުވިއެވެ. ”ކަލޭ ތިޔަ އެދެނީ ރޯމުގެ ރަސްގެފާނަށް ތިޔަ މައްސަލަ ހުށައެޅުމަށް. ވީމާ ކަލޭގެ މައްސަލަ ދެން ހުށައެޅޭނީ ހަމަ ރޯމުގެ ރަސްގެފާނަށް.“\nޕައުލް އަގިރިފާ ރަސްގެފާނާއި ބެރެނީޒުގެ އަރިހަށް ގެންދެވުނު\n13 މީގެ ދުވަސްކޮޅެއް ފަހުން އަގިރިފާ ރަސްގެފާނާއި އެ ރަސްގެފާނުގެ އަންހެން ކޮއްކޯފުޅު ބެރެނީޒު ގަވަރުނަރު ފެސްތުސްގެ އަރިހަށް ތަހުނިޔާގެ ރަސްމީ ޒިޔާރަތްފުޅެއް ކުރެއްވިއެވެ. 14 އެބޭފުޅުން އެ ރަށުގައި ދެތިން ދުވަހު މަޑު ކުރެއްވިއެވެ. އޭގެ ތެރެއިން އެއްދުވަހަކު ގަވަރުނަރު ފެސްތުސް ޕައުލްގެ މައްސަލަ އާއި ބެހޭ ގޮތުން އަގިރިފާ ރަސްގެފާނާއި ވާހަކަދެއްކެވިއެވެ. ގަވަރުނަރު ފެސްތުސް ރަސްގެފާނަށް ދެންނެވިއެވެ. ”މި ރަށުގެ ޖަލުގައި ގަވަރުނަރު ފެލިކުސް ހައްޔަރު ކުރެއްވި މީހަކު އެބަވޭ. 15 ދެން އަޅުގަނޑު ޖެރޫސަލަމަށް ކުރި ދަތުރުގައި އެ ރަށުގެ ބަނީއިސްރާއީލު މީހުންގެ ބޮޑު އިމާމުންނާއި އަދި އެމީހުންގެ ވެރިން އޭނާ ކުށްވެރިކޮށް މައްސަލަ ހުށައަޅާ އޭނާއަށް މަރުގެ އަދަބު ދިނުމަށް ޙުކުމް ކުރުމަށް އަޅުގަނޑުގެ ކިބައިން އެދުނު. 16 ނަމަވެސް އަޅުގަނޑު އެމީހުންނަށް ބުނީން. ’ކުށްވެރިކުރެވޭ މީހަކާމެދު ކަމުގެ ދެކޮޅު ނުބަލާ ހައްޔަރު ކުރުމަކީ ރޯމުގެ ސަރުކާރުގެ ގަވާއިދުތަކާއި ޚިލާފުކަމެކޭ. ފުރަތަމަ ޖެހޭނީ އެ ކުށްވެރިކުރެވޭ މީހަކާ އެމީހަކު ކުށްވެރިކުރާ މީހުންނާއި އެއްތަންކޮށް އެ ކުށްވެރިކުރެވޭ މީހަކު އެމީހާގެ އަމިއްލަ ދިފާއުގައި ބުނަންއޮތީ ކީކޭ ތޯ އަހާ އޮޅުންފިލުވުމޭ.‘ 17 ދެން އެމީހުން އެ މައްސަލަ ބެލުމަށް މި ރަށަށް އައުމުން އަޅުގަނޑު ހަމަ އަނެއް ދުވަހު ޕައުލް އެމީހުންގެ ކުރިމައްޗަށް ހާޒިރު ކުރީން. 18 ނަމަވެސް އޭނާއާއި މެދު ހުށައެޅުނު މައްސަލަތަކަކީ އަދި ތުހުމަތު ކުރެވުނު ކަންތައްތަކަކީ އެއްގޮތަކަށް ވެސް އަޅުގަނޑު ހީކޮށްގެން ހުރި ފަދަ މައްސަލަތަކެއް ނޫން.\n19 އެ މައްސަލަތަކަކީ އެމީހުންގެ އަމިއްލަ ދީނާއި ބެހޭ މައްސަލަތަކެއް. އަދި މަރުވެފައިވާ މީހެއް ކަމުގައިވާ ކޮންމެ ވެސް އީސާއެކޭ ކިޔުނު މީހެއްގެ ވާހަކަ. ޕައުލް ގަދައަޅާ ދެ ގޮތެއް ނުވެ ބުނަމުން ގެންދިޔައީ އެ އީސާ މަރެއްނުވާ ކަމުގަ. އޭނާ ދިރިހުރިކަމުގަ. 20 އަޅުގަނޑަށް މި މައްސަލަ އިތުރަށް ބަލާ ހޯދާނެ ގޮތެއް ނޭނގުމުން އަޅުގަނޑު ޕައުލް އަށް އެދުނީ އެ މައްސަލަ އިތުރަށް ބެލުމަށް އޭނާ ޖެރޫސަލަމަށް ދިއުމަށް. 21 ނަމަވެސް ޕައުލް އެދުނީ އޭނާގެ މައްސަލަ ރޯމުގެ ރަސްގެފާނަށް ހުށައެޅުމަށް. އެހެން ކަމުން އަޅުގަނޑު އަމުރުކުރީ އޭނާ ކައިސަރުގެ އަރިހަށް ފޮނުވެން ދެން މި ރަށުގެ ޖަލުގައި ބެހެއްޓުމަށް.“ 22 ދެން އަގިރިފާ ރަސްގެފާނު ގަވަރުނަރު ފެސްތުސް އަށް ވިދާޅުވިއެވެ. ”ތިޔަ މީހަކު ތިޔަ ދައްކާ ވާހަކައެއް އަހަން އަހަރެން ވެސް ބޭނުން.“ ދެން ގަވަރުނަރު ފެސްތުސް ރަސްގެފާނަށް ވިދާޅުވިއެވެ. ”މާދަމާ ތިޔަބޭފުޅާއަށް އޭނާ ދައްކާ ވާހަކަތައް އިވޭނޭ ގޮތް އަޅުގަނޑު އިންތިޒާމު ކުރާނަން.“\n23 އަނެއްދުވަހު އަގިރިފާ ރަސްގެފާނާއި ބެރެނީޒު ވަރަށް އިއްޒަތުގެ ގޮތްތައް ދައްކާ ދަރުބާރުގެއަށް ވަޑައިގެންނެވިއެވެ. އެބޭފުޅުންނާއި އެކު މަތީ ސިފައިންގެ އޮފިސަރުންނާއި އަދި އެ ރަށުގެ ހުރިހާ މަތީ މީހުން ވެސް އެތަނަށް ވަޑައިގެންނެވިއެވެ. ދެން ގަވަރުނަރު ފެސްތުސް ޕައުލް އެތަނަށް ހާޒިރު ކުރުމަށް އެންގެވިއެވެ. 24 ދެން ގަވަރުނަރު ފެސްތުސް މި ފަދައިން ވިދާޅުވިއެވެ. ”އަގިރިފާ ރަސްގެފާނާއި އަދި މިތާނގައި ވާ އެންމެ ހާ އިއްޒަތްތެރިންނޭ، މީނާއަށް ބައްލަވާ. މި ރަށުގައިވާ ބަނީއިސްރާއީލު މީހުންނާ އަދި ޖެރޫސަލަމުގެ ބަނީއިސްރާއީލު އެންމެން ވެސް މިމީހާ ކުށްވެރިކޮށް އަޅުގަނޑަށް ވަނީ ހުށައަޅާފަ. އެމީހުން ގަދައަޅާ ބުނަނީ މީނާ އަށް ދިރިހުރުން ޙައްޤެއް ނޫން ކަމުގަ. އެމީހުން އަޅުގަނޑުގެ ކިބައިން އެދެނީ އޭނާއަށް މަރުގެ އަދަބު ދިނުމަށް ޙުކުމް ކުރުމަށް. 25 އޭނާ އާއި މެދު ހުށައެޅުނު މައްސަލަތައް ހޯދާ ބެލުމުން އަޅުގަނޑަށް އެނގުނީ އޭނާއަށް މަރުގެ އަދަބު ޙައްޤުވާވަރުގެ އެއްވެސް ކުށެއް އޭނާ ކޮށްފައި ނުވާ ކަމުގަ. ނަމަވެސް އޭނާ އެދެނީ އޭނާގެ މައްސަލަ އެންމެ މަތީ ފަރާތް ކަމުގައިވާ ރޯމުގެ ރަސްގެފާނުގެ އަރިހަށް ހުށައެޅުމަށް. އެހެން ކަމުން އަޅުގަނޑު ގަސްތު ކުރީ އޭނާ ރޯމުގެ ރަސްގެފާނުގެ އަރިހަށް ފޮނުވުމަށް. 26 ނަމަވެސް މީނާގެ ކުށާއި ބެހޭ ގޮތުން ހުށައެޅުމަށް ރޯމުގެ ރަސްގެފާނުގެ އަރިހަށް ފޮނުވުމަށް ލިޔާނެ އެއްވެސް އެއްޗެއް އަޅުގަނޑަކަށް ނޭނގެ. އެހެން ކަމުން މިއަދު އޭނާ ތިޔަ އެންމެ ހާ ބޭފުޅުންގެ ކުރިފުޅުމައްޗަށް އަދި ޚާއްސަ ކޮށް އަގިރިފާ ރަސްގެފާނުގެ ކުރިފުޅުމައްޗަށް މި ހާޒިރު ކުރީ ތިޔަބޭފުޅާ ވެސް އޭނާ އާއި ސުވާލު ކުރައްވާ ހޯއްދަވާ އޮޅުންފިލުއްވާ އަޅުގަނޑު ރޯމުގެ ރަސްގެފާނަށް ލިޔާނެ ބަސްފުޅެއް އަޅުގަނޑަށް އޮޅުން ފިލާނެ ކަމުގެ އުންމީދުގަ. 27 އެއީ ރޯމުގެ ރަސްގެފާނުގެ އަރިހަށް ކުށްވެރިއަކު އެމީހެއްގެ ކުށަކީ ކޮބައިކަން ރަނގަޅަށް ސާފުކޮށް ބަޔާންކޮށް ލިޔެފައި ނޫނީ ފޮނުވުމަކީ އަޅުގަނޑު ދެކޭ ގޮތުގައި ތާކުންތާކު ޖެހޭކަމެއް ނޫން.“\n❖25:1 ކައިސަރިޔާ: ކައިސަރިޔާ އަކީ ޖުދިޔާގެ ސަރަހައްދުގައިވީ ރޯމުސަރުކާރުގެ ވެރިރަށެވެ. ބަނީއިސްރާއީލުގައި ރޯމުސަރުކާރުގެ ވެރިރަށަކީ ޖެރޫސަލަމަށެވެ.


އައްޑޫ އެކުއެޓޯރިއަލް ހޮސްޕިޓަލަށް ބޭނުންވާ ބައެއް ޖެނެރަލް އައިޓަމްސްތައް 01(އެކެއް) އަހަރު ދުވަހަށް ސަޕްލައިކޮށްދިނުން\nއައްޑޫ އެކުއެޓޯރިއަލް ހޮސްޕިޓަލަށް ބޭނުންވާ ބައެއް ޖެނެރަލް އައިޓަމްސްތައް 01(އެކެއް) އަހަރު ދުވަހަށް ސަޕްލައިކޮށްދޭނެ ފަރާތެއް ހޯދަމަށް ބޭނުންވެއްޖެއެވެ.\nވީމާ، މިކަމަށް ޝައުޤުވެރިވާ ފަރާތްތަކުން 07 އޮކްޓޯބަރު 2021 އިން ފެށިގެން 14 އޮކްޓޯބަރު 2021 ވާ ދުވަހުގެ 13:00ގެ ކުރިން [email protected] އަށް ގެޒެޓްކުރެވިފައިވާ ރެޖިސްޓްރޭޝަން ޝީޓް ފުރިހަމަ ކުރުމަށްފަހު އީމެއިލް ކުރެއްވުމަށް ދަންނަވަމެވެ. މެއިލް ކުރުމުގައި ސަބްޖެކްޓަކަށް މަސައްކަތުގެ ނަން ޖެއްސުވަމަށް ސަމާލުވުން އެދެމެވެ.\nމި ޢިއުލާނާއި އެކު މަޢުލޫމާތު ޝީޓް، ރެޖިސްޓްރޭޝަން ފޯމް، އެނެކްސް 1 އަދި ބީލަން ޝީޓު ގެޒެޓް ކުރެވިފައިވާނެއެވެ.\nމި ބީލަމާއި ގުޅިގެން އިތުރު މަޢުލޫމާތު ބޭނުންވާ ފަރާތްތަކުން 14 އޮކްޓޯބަރު 2021 ވާ ދުވަހުގެ 13:30އަށް އައްޑޫ އެކުއެޓޯރިއަލް ހޮސްޕިޓަލުގެ އިދާރީ އޮފީހަށް ވަޑައިގެން މައުލޫމާތު ސާފުކުރެއްވުމަށް ދަންނަވަމެވެ.\nބިޑް ހުށަހެޅުއްވުމަށް ރެޖިސްޓްރީ ކުރެއްވުމަށް ފަހު 21 އޮކްޓޯބަރު 2021 ވާ ދުވަހުގެ 13:30 އަށް އައްޑޫ އެކުއެޓޯރިއަލް ހޮސްޕިޓަލުގެ އިދާރީ އޮފީސް އިމާރާތުގެ ކޮންސްފަރެންސް ރޫމަށް ވަޑައިގެން ބިޑު ހުށަހެޅުއްވުން އެދެމެވެ.


ކޯނީގެ ރިޕޯޓާ ގުޅިގެން ކުރީގެ ނައިބު ރައީސް ވަހީދު މީޑިއާއަށް ބަޔާން ދެއްވާއިރު ރާއްޖެޓީވީ ބައިވެރިނުކުރާ މައްސަލަ އެމްޑީޕީން ކުށްވެރިކޮށްފި – Maldivian Democratic Party\nކޯނީގެ ރިޕޯޓާ ގުޅިގެން ކުރީގެ ނައިބު ރައީސް ވަހީދު މީޑިއާއަށް ބަޔާން ދެއްވާއިރު ރާއްޖެޓީވީ ބައިވެރިނުކުރާ މައްސަލަ އެމްޑީޕީން ކުށްވެރިކޮށްފި\nކޯނީގެ ރިޕޯޓާ ގުޅިގެން ރައީސް އޮފީހުގައި ކުރީގެ ނައިބު ރައީސް މުޙަންމަދު ވަޙީދު ޙަސަން މަނިކު މީޑިއާއަށް ބަޔާނެއް ދެއްވުމަށް ހަމަޖައްސާފައިވީ ނަމަވެސް އެތަނަށް ރާއްޖެޓީވީ ވައްދާފައިނުވާތީ އެކަން އެމްޑީޕީގެ ޗެއަރޕާސަން ނައިބު (އިދާރީ) އަލީ ޝިޔާމް ކުށްވެރިކުރައްވައިފިއެވެ.\nއަލީ ޝިޔާމް އެމްޑީޕީ ވެބްސައިޓަށް ދެންމެ ވިދާޅުވީ ރާއްޖެޓީވީ އަކީ ބްރޯޑްކާސްޓް ކުރުމުގެ ލައިސަންސް ލިބިފައިވާ ޓީވީ ޗެނަލަކަށްވާއިރު، އެހެން މީޑިއާތަކެކޭ އެއްފަދައިން އެ ޓީވީ ޗެނަލަށް ވެސް ރައީސް އޮފީހުގައި ބާއްވާ ނޫސްވެރިންގެ ބައްދަލުވުންތަކަށް ވެސް ގަވައިދުން ދައުވަތުދޭން ޖެހޭނޭ ކަމަށާއި، ނޫސްވެރިންނަށް ހަމަހަމަ ފުރުސަތު ނުދެވޭނަމަ ހަބަރާއި މައުލޫމާތު ހޯދުމުގައި ހަރަކާތްތެރިވާ ނޫސްވެރިން ފަސްޖެހި، އެކަމުގެ ސަބަބުން ރައްޔިތުންނާ ހަމައަށް ތެދު މައުލޫމާތު ފޯރުކޮށްދިނުމުގައި ހުރަސްތައް ކުރިމަތިވަމުން ދާނޭ ކަމަށް ގަބޫލުކުރައްވާ ކަމަށެވެ.\nރައީސް އޮފީހުން ރާއްޖެޓީވީއަށް އެއްބާރުލުން ނުދޭން ނިންމާފައިވާ ކަމަށާއި، އެ އޮފީހުގައި ބާއްވާ ނޫސްވެރިންގެ ބައްދަލުވުންތަކަށް ވެސް ރާއްޖެޓީވީއަށް ދައުވަތު ނާރުވަން ނިންމަވާފައިވާ ކަމަށް ރައީސް އޮފީހުގެ މީޑިއާ ސެކްރެޓަރީ މަސްއޫދު އިމާދު ކުރިން ވިދާޅުވެފައިވެއެވެ. ނަމަވެސް ރާއްޖެޓީވީ އަށް އެއްބާރުލުން ނުދޭން ނިންމާފައި ނުވާނޭ ކަމަށް ސަރުކާރުގެ ތަރުޖަމާނު އައްބާސް އާދިލް ރިޒާ ވަނީ ވިދާޅުވެފައެވެ.\nނޫސްވެރިކަން ކުރުމާއި، މުވާސަލާތީ ވަސީލަތްތައް ބޭނުންކުރުމުގެ މިނިވަންކަން ކޮންމެ މީހަކަށްމެ ލިބިގެންވާ ކަމަށާއި، މީގެތެރޭގައި ޚަބަރާއި، މަޢުލޫމާތާއި، ފެންނަގޮތްތަކާއި، ޚިޔާލުތައް ފާޅުކުރުމާއި، ޝާޢިއުކުރުމާއި، ފެތުރުމުގެ މިނިވަން ކަން ހިމެނޭ ކަމަށް ޤާނޫނު އަސާސީގެ 28 ވަނަ މާއްދާގައި ބަޔާންކޮށްފައިވީ ނަމަވެސް ޤާނޫނު އަސާސީން ދިވެހި އެންމެހައި ރައްޔިތުންނަށް ކަށަވަރު ކުރެވިފައިވާ ހައްޤުތައް ހަނިކޮށް، މިނިވަން ނޫސްވެރިކަމުގެ ނިޒާމް ފުނޑާލުމަށް ސަރުކާރާއި ހަވާލުވެގެން ތިބި ފަރާތްތަކުން ކުރާ މަސައްކަތް ހުއްޓާލުމަށް އެމްޑީޕީން ދަނީ ތަކުރާރުކޮށް ގޮވާލަމުންނެވެ.


Macedoniage namuge massalaigai Greecegai kuri muzaahara...\nދުނިޔެ - މެސެޑޯނިއާގެ ނަން ބަދަލުކުރުން\nމެސެޑޯނިއާގެ ނަމުގެ މައްސަލައިގައި ގްރީސްގައި ކުރި މުޒާހަރާ ކުރިމަތިލުންތަކަކަަށް\nމެސެޑޯނިއާއަށް ދެން މުޚާތަބު ކުރެވޭނީ ރިޕަބްލިކް އޮފް ނޯތު މެސެޑޯނިއާ\nކ. މާލެ 21 ޖެނުއަރީ 2019 | ހޯމަ 12:47 2,544\nއެތެންސްގައިކުރި މުޒާހަރާތަކަށް އެކި ކަންކޮޅުތަކުން އެތައް ހާސް ބަޔަކު ޖަމާވި - ބީބީސީ\nމެސެޑޯނިއާގެ ނަންް ބަދަލުކުރުމާއިބެހޭ ގޮތުން އެ ގައުމާއެކު ވީ އެއްބަސްވުމާ ދެކޮޅު ހެދުމަށް ގްރީސްގެ ވެރިރަށް އެތެންސްގައި ބޭއްވި ބޮޑު އެއްވުމުގެ ބައިވެރިންނާއި ފުލުހުންނާދެމެދު ކުރިމަތިލުން ހިނގައިފިއެވެ.\nއެކި ސިޓީތަކުން އެތައް ހާސް ބަޔަކު ޖަމާވެ ކުރިޔަށްގެންދިޔަ އެއްވުމުގައި ފުލުހުން ވަނީ އެއްވުމުގެ ބައެއް ބައިވެރިންގެ ގަޔަށް ކަރުނަގޭސް ޖަހާފައެވެ.\nއަދި މިހާތަނަށް ރުހުން ލިބިފައި ނުވާ އެއްބަސްވުމުގައިވާ ގޮތުން ގްރީސްގެ އަވަށްޓެރި މެސެޑޯނިއާއަށް ދެން މުޚާތަބު ކުރެވޭނީ ރިޕަބްލިކް އޮފް ނޯތު މެސެޑޯނިއާއެވެ.\nބޯލްކަންގެ ގައުމެއް ކަމަށްވާ މެސެޑޯނިއާއަށް އެނަން ކިޔުމަށް ގްރީސްއިން ނުރުހެނީ މެސެޑޯނިއާ އާއި ގްރީސް ގުޅޭ ސަރަހައްދީ ރޮނގުގައި މެސެޑޯނިއާ އާއި އިންވެގެން އޮންނަ ގްރީސްގެ ސަރަހައްދަކަށް ވެސް މެސެޑޯނިއާ ކިޔާތީއެވެ.\nނަމުގެ މައްސަލައިގައި ގްރީސްއާއި މެސެޑޯނިއާގެ މެދުގައި ނުތަނަވަސްކަން އުފެދިފައި އޮންނަތާ 27 އަހަރުވަނީ ވެފައެވެ.\nފާއިތުވި 28 ވަރަކަށް އަހަރު މިމައްސަލައަށް ހައްލެއް ގެނެވޭތޯ އދ މެދުވެރިވެގެން ގިނަ މަސައްކަތްތަކެއް ކުރެވުނެވެ.\nމެސެޑޯނިއާއަކީ ކުރީގެ ޔޫގޯސްލާވިއާ ދައުލަތުގެ ދަށުގައި އޮތް ޤައުމެކެވެ. ޔޫގޯސްލާވިއާ ރޫޅި، މެސެޑޯނިއާއަށް މިނިވަންކަން ލިބުމަށް ފަހު އެޤައުމަށް ރަސްމީކޮށް ކިޔަމުން އައި ނަމަކީ 'ފޯމަރ ޔޫގޯސްލާވް ރިޕަބްލިކް އޮފް މެސެޑޯނިއާ" (އެފް.ވައި.އާރް.އޯ.އެމް) އެވެ.\nއެތައް އަހަރެއްވީ މި މައްސަލައަށް ހައްލެއް ލިބިގެންދިޔައީ ގްރީސްގެ ވާތުފިޔައިގެ ބޮޑުވަޒީރު އެލެކްސިސް ސިޕްރަސްއާއި މެސެޑޯނިއާގެ ބޮޑުވަޒީރާއެެކު ވެވުނު އެއްބަސްވުމުގެ ދަށުންނެވެ.\nމިވަގުތު މެސެޑޯނިއާގައި ވެސް އަދި ގްރީސްގައިވެސް ވެރިކަން ކުރަމުން އަންނަނީ ވަތަނީ ޕާޓީތަކުންނެއް ނޫނެވެ. ވާތުފިޔައިގެ ޕާޓީތަކުން ދެޤައުމުގައި ވެސް ވެރިކަން ކުރަމުން އަންނައިރު، ކަނާތު ފިޔައިގެ ޕާޓީތަކަށް މިއީ ބަލައިގަންނަން ފަސޭހަ ނިންމުމަކަށް ނުވެއެވެ.\nދެ ގައުމުގެ މެދުގައިވެފައިވާ އެއްބަސްވުމަށް ގާނޫނުހަދާ މަޖިލީހުގައި މިހަފްތާގައި ވޯޓަށް އަހާނެކަމަށް ބެލެވެއެވެ.\nސްކޮޕިޔޭ އާއި އެތެންސްއާއި ދެމެދު 2018ވަނަ އަހަރުގެ ޖޫން މަހު ވީ ތާރީޚީ އެއްބަސްވުމުގައި މެސެޑޯނިއައިން ވަނީ އެ ގައުމުގެ ނަން "ރިޕަބްލިކް އޮފް ނޮދަރން މެސެޑޯނިއާ" އަށް ބަދަލު ކުރުމަށް ނިންމާފައެވެ.\nއެކަމަށް ފެނޭތޯ ބެލުމަށް އެ ގައުމުގެ ގާނޫނުހަދާ މަޖިލީހުގައި މިދިޔަ އަހަރުގެ އޮކްޓޯބަރ މަހުގެ 19ވަނަ ދުވަހު ނެގި ވޯޓުގައި 120 މެމްބަރުންގެ ތެރެއިން 80 މެމްބަރަކު ނަން ބަދަލު ކުރުމަށް ތާއީދުކޮށް ވޯޓް ދެއްވާފައިވެއެވެ.


Sadak2ge trailer dhakkaalaifi | Mihaaru\n"ސަޅަކް 2" ގެ ޓްރެއިލާ ދައްކާލައިފި\nމި މަހުގެ 28 ގައި ޑިޒްނީ ޕްލަސް ހޮޓްސްޓާ އިން ޕްރިމިއާކުރަން ނިންމާފައިވާ ފިލްމު "ސަޅަކް 2" ގެ ޓްރެއިލާ ދައްކާލައިފި އެވެ.\nމި ފިލްމަކީ މީގެ ކުރިން ކާމިޔާބު އެތައް ފިލްމެއް ގެނެސްދިން މަހޭޝް ބަޓް 21 އަހަރު ޑައިރެކްޝަނަށް އެނބުރި އައި ފިލްމެވެ. "ސަޅަކް 2" އަކީ ސަންޖޭ ދަތާއި ޕޫޖާ ބަޓާ އެކު މަހޭޝް 1991 ގައި ގެނެސްދިން "ސަޅަކް" ގެ ދެވަނަ އެވެ. މި ފަހަރު ފިލްމުގެ ކާސްޓްގައި ސަންޖޭ އާއި ޕޫޖާ އެކު، އާލިއާ ބަޓާއި އަދިތިޔާ ރޯއި ކަޕޫރް ވެސް މުހިއްމު ރޯލްތަކުން ފެންނާނެ އެވެ.\nއިތުރު ކާސްޓުންގެ ތެރޭގައި ގުލްޝަން ގްރޯވާ އާއި މަރުކަންދު ދޭޝްޕާންޑޭ ހިމެނެ އެވެ.\n"ސަޅަކް 2" ހާއްސަވާ މުހިއްމު ސަބަބުތަކެއް އެބަހުއްޓެވެ. އެގޮތުން މިއީ މަހޭޝް ވަރަށް ގިނަ އަހަރުތަކެއް ފަހުން ޑައިރެކްޓްކުރި ފިލްމަށްވެފައި އޭނާގެ އަންހެން ދަރިން ކަމަށްވާ ޕޫޖާ އާއި އާލިއާ އެއް ފިލްމަކުން ފެންނާނެ ފުރަތަމަ ފަހަރަށްވުން ހިމެނެ އެވެ. އަނެއްކޮޅުން ޕޫޖާ ވެސް ފިލްމަކުން ފެނިގެން މި ދަނީ ވަރަށް ގިނަ ދުވަސްތަކެއް ފަހުންނެވެ.\n"ސަޅަކް 2" އަކީ އާއިލީ ފިލްމު ކުންފުނި ވިޝޭޝް ފިލްމްސް އަށް އާލިއ ކުޅުނު ފުރަތަމަ ފިލްމު ވެސް މެ އެވެ. އެއާ އެކު ބައްޕަ ޑައިރެކްޓްކުރި ފިލްމަކުން އާއިލާގެ ފިލްމެއް ކުޅެން ލިބުމަކީ ވެސް އާލިއާ އަށް ވަރަށް ހާއްސަ ކަމެކެވެ.\nމި ފިލްމާ ބެހޭ ގޮތުން މަހޭޝް ބުނީ "ސަޅަކް 2" އަކީ އޭނާ ވަރަށް ފަރުވާ ބަހައްޓައިގެން ހެދި ފިލްމެއް ކަމަށާއި ބެލުންތެރިންނަށް ފިލްމު ކަމުދާނެކަމުގެ އުންމީދު ވަރަށް ބޮޑު ކަމަށެވެ. އަދި ފިލްމުގެ ހުރިހާ ކާސްޓުން ވެސް އެ މީހުންގެ މެކްސިމަމް އެއަށް ދީފައިވާ ކަމަށެވެ. މަހޭޝް ބުނިގޮތުގައި ފިލްމު ކާމިޔާބުވެއްޖެ ނަމަ އޭގެ ހުރިހާ ވެސް ހައްގުވެރިންނަކީ ފިލްމު ތަރިންނެވެ. އަދި ބެލުންތެރިންނަށް ކަމުދާ އެއްޗަކަށް ފިލްމު ނުވެއްޖެ ނަމަ އޭގެ ހުރިހާ ޒިންމާއެއް ނަގާނީ އޭނާ އެކަނި ކަމަށް މަހޭޝް ބުންޏެވެ.\nމަހޭޝް އަކީ ވަރަށް ކާމިޔާބު އަދި އެހާމެ ރީތި ފިލްމުތަކެއް ގެނެސްދީފައިވާ ޑައިރެކްޓަރެކެވެ. އޭގެ ތެރޭގައި "ސާރަންޝް" އާއި "ނާމް" އާއި "އާޝިގީ" އާއި "ހަމް ހެ ރަހީ ޕިޔާރު ކޭ" އާއި ޒަހަމް" އާއި "ދިލް ހޭ ކި މާންތާ ނެހީ" އަދި "ގުމްރާހް" ފަދަ އެތައް ފިލްމެއް ހިމެނެ އެވެ.\nބޮލީވުޑް ޕޫޖާ ބަޓް ޓްރެއިލާ ސަންޖޭ ދަތު ބޮލީވުޑް ފިލްމު


ލެވިސްޓާ ކަޕް: ޔުނައިޓެޑް ވީ ބަލިކޮށް ސައިިނޯސާ އަށް ރަނގަޅު ފެށުމެއް\nލެވިސްޓާ ކަޕް ފުޓްބޯޅަ މުބާރާތުގައި މިއަދު ހެނދުނު ކުޅުނު މެޗު ސައިނޯސާއިން ކާމިޔާބުކޮށްފިއެވެ.\nކޮންމެ އަޟްހާ އީދެއްގައި އޭދަފުށީގައި ބާއްވަމުން އަންނަ މި މުބާރާތުގައި މިއަދު ހެނދުނު ކުޅުނު މެޗު ސައިނޯސާއިން ކާމިޔާބުކުރީ ޔުނައިޓެޑް ވީ އާއި ވާދަކޮށް 2-0 އިންނެވެ.\nއޭދަފުށި ޓާފް ދަނޑުގައި ކުޅުނު މި މެޗުގެ ފުރަތަމަ ހާފުގައި ދެ ޓީމުގެ ފަރާތުންވެސް ފެނިގެންދިޔައީ ހަމަހަމަ ކުޅުމެކެވެ. މި މެޗުގައި ސައިނޯސާއިން ލަނޑު ޖަހާ ލީޑު ނެގީ މެޗުގެ 17 ވަނަ މިނެޓުގައެވެ. މި ލަނޑު އެޓީމަށް ކާމިޔާބުކޮށްދިނީ އިޝާން އިބްރާހިމް (ސައްޓު)އެވެ.\nމި ލަނޑަށް ފަހު ޔުނައިޓެޑް ވީ އިން ވަނީ އެޓީމުގެ ކުޅުން އިތުރަށް ރަނގަޅުކޮށް ލަނޑެއް ޖެހުމަށް މަސައްކޮށްފައެެވެ. މި މެޗުގެ ފުރަތަމަ ހާފު ނިމުުމުގެ ކުރިން ސައިނޯސާއިން ވަނީ އިތުރު ލަނޑެއް ޖަހާ މެޗުގެ ނަތީޖާގެ ފަރަގު ބޮޑުކޮށްފައެވެ. މި ލަނޑު މެޗުގެ 22 ވަނަ މިނެޓުގައި އެޓީމަށް ކާމިޔާބުކޮށްދިނީ މި މެޗުގެ މޮޅު ކުޅުންތެރިޔާގެ މަޤާމް ހޯދި މުޙައްމަދު އުމައިރުއެވެ. ފުރަތަމަ ހާފު ނިމުނީ ދޭއް 2-0 ސައިނޯސާ ކުރީގައި އޮވެގެންނެވެ.\nދެވަނަ ހާފު ފަށައިގެން ޔުނައިޓެޑް ވީ އިން ވަނީ ކުޅުން ރަނގަޅުކޮށް ގިނަ ވަގުތު ބޯޅަ ހިފަހައްޓައިގެން ކުޅެފައެވެ. އެގޮތުން އެޓީމުން ފޮނުވާލި ހަމަލާއެއް ގޯލުގެ ހުރަސް ދަނޑިއަށްވެސް ވަނީ އަމާޒުވެފައެވެ. މެެޗުގައި އިތުރަށް ލަނޑު ޖަހާނެ ހުސް ފުރުސަތުތަކެއް ސަައިނޯސާއަށް ވަނީ ލިބި އޭގެ ބޭނުން ކުރެވޭގޮތް ވަނީ ނުވެފައެވެ. ޚާއްސަކޮށް އަލީ އަޝްފާގް (ދަނގަޑޭ) އާއި އިޝާން އިބްރާހިމް (ސައްޓު)އަށް ލިބުނު ފުރުސަތުތައް ފާހަގަކޮށްލެވެއެވެ.\nމި ފަހަރުގެ މުބާރާތުގައި ވެސް ހަ ޓީމު ވާދަކުރެ އެވެ. މާދަމާ ކުޅޭ މެޗުގައި އެމް.އޭ ޔުނައިޓެޑާއި ހުސް ސޮގުންނެވެ.


Idhikolhu Ehvumun Hayyaru Kuri Meehun Dhookohlaifi - Vaguthu\nކޮވިޑް-19: ބިރުވެރިކަން ދަނީ އިތުރުވަމުން - 14 ގަޑިއިރު ކުރިން\nއިދިކޮޅު އެއްވުމުން ހައްޔަރުކުރި މީހުން ދޫކޮށްލައިފި\n"ބަޑި ބުރާސްފަތި"ގެ ނަމުގައި3ނޮވެމްބަރު ފާހަގަ ކުރުމަށް އިދިކޮޅު ފަރާތްތަކުން ޕީޕީއެމް އޮފީސް ކުރިމަތީގައި ކުރިޔަށް ގެންދިޔަ އެއްވުން ރޫޅާލުމުގެ ތެރެއިން ފުލުހުންގެ ބެލުމުގެ ދަށަށް ގެންދިޔަ މީހުން ދޫކުށްލައިފިއެވެ.\nފުލުހުން ވިދާލުވީ މިރޭ އެއްވުމުގެ ތެރެއިން ހައްޔަރުކުރި 12 މީހުން ވެސް މިހާރު ވަނީ ދޫކޮށްލާފައިވާ ކަމަށެވެ.\nމިރޭގެ އެއްވުމުގެ ތެރެއިން ހައްޔަރު ކުރި މީހުން ފުލުހުންގެ ހައްޔަރުން ސަލާމަތްކޮށްދިނުމަށް އިދިކޮޅު ފަރާތްތަކުން ކަނޑައަޅާފައިވާ ޤާނޫނީ ޓީމަކުން މަސައްކަތް ކޮށްފައި ވެއެވެ.\nމި އެއްވުމުގެ ބައިވެރިންތަކެއް ހައްޔަރުކޮށްފައި ވަނީ، އެއްވުން ރޫޅާލަން ފުލުހުން އުޅުމުން މަސްލަހަތު ގޯސްވެ ހަމަނުޖެހުން ހިނގާފައި ވަނިކޮށެވެ. ފުލުހުން ވަނީ އެއްވުމުގެ ކުރިންވެސް، އެ އެއްވުން ރޫޅާލާނެ ކަމުގެ އިންޒާރު ދީފައެވެ.\nފުލުހުން މި އެއްވުން ރޫޅާލަން މަސައްކަތްކޮށްފައި ވަނީ، މިރޭ 8:30 ހާއިރު އެއްވުން ފެށުމާއެކު އެ ސަރަޙައްދަކީ އެއްވުން މަނާ ސަރަޙައްދެއްކަން އިއުލާނު ކުރުމަށްފަހުއެވެ. އެއަށްފަހު ފުލުހުން ވަނީ އެ ސަރަޙައްދަށް އެއްވެ ތިބި މީހުން ސަރަޙައްދުން ފޮނުވާލުމަށް މަސައްކަތް ކޮށްފައެވެ.\nފުލުހުން ވަނީ އެއްވުން ކުރިޔަށް ދިޔަ ސަރަޙައްދަށް ގޮސް ޕީޕީއެމް އޮފީސް ތެރޭގައި ބޭނުންކުރަމުން ދިޔަ ސައުންޑު ކަނޑާލުމަށްވެސް މަސައްކަތް ކޮށްފައެވެ.\nނޮވެމްބަރު 3, 2019 07:59\nއަންދާ ގާނޫން އަދި އެއްފަހަރު ސިނަމާ އެއްގައި އަޅުވަންފެނޭ ކަމުވޮށިވެގެންވާ ހުރިހާ އެންމެން އެތަނަށް ގޮސް ތިބެގެންކިޔާނިީ ހުސެން އާދަމް ރާއްޖޭގެ ބޮޑު ޓެރަރިސްޓް ކެރަފާ ޑިމޮކްރަސިީ ޒިންދާ ބަާދު ގެރިމޯދީ އައި ލަވް ޔޫ. ކުޅުދުއްފުށީ މީހުން ދެން އަތްޖަހާ .ގެރިމޯދީ ގެ ރަށުން ގެރިއެއް ކޯރަކަށް ވެއްޓުނަސް ތައުޒިޔާ ފޮނުވަން ކުޅުދުއްފުށީ މީހުން މީހުން ރީދޫ ބޮކްސާ ލައިގެން ދުވާތި އިގޭ ޗީޗިީ